CELEX: 62001TJ0241
Language: mt
Date: 2005-07-18
Title: Sentenza tal-Qorti tal-Prim'Istanza (it-Tielet Awla) tat-18 ta' Lulju 2005.#Scandinavian Airlines System AB vs il-Kummisjoni tal-Komunitajiet Ewropej.#Kompetizzjoni - Akkordju - Trasport bl-ajru - Regolament (KEE) Nru 3975/87 - Ftehim innotifikat - Akkordju li jmur lil hinn mill-kuntest tan-notifika - Tqassim ta' swieq - Multa - Linji gwida għall-kalkolu tal-multi - Gravità tal-ksur - Notifika dwar eżenzjoni minn multi jew it-tnaqqis ta' l-ammont tagħhom - Ċirkustanzi mitiganti - Kompetenza ġuridika sħiħa.#Kawża T-241/01.

SENTENZA TAL-QORTI TAL-PRIM’ISTANZA (It-Tielet Awla)
      14 ta’ Lulju 2005 (*)
      
      “Kompetizzjoni – Akkordju – Trasport bl-ajru – Regolament (KEE) Nru 3975/87 – Ftehim innotifikat – Akkordju li jmur lil hinn mill-kuntest tan-notifika – Tqassim ta’ swieq – Multa – Linji gwida għall-kalkolu tal-multi – Gravità tal-ksur – Notifika dwar eżenzjoni minn multi jew it-tnaqqis ta’ l-ammont tagħhom – Ċirkustanzi mitiganti – Kompetenza ġuridika sħiħa ”
      Fil-kawża T-241/01,
      Scandinavian Airlines System AB, stabbilita f’Stokkolma (l-Iżvezja), irrappreżentata minn M. Kofmann, Avocat, b’indirizz għan-notifika fil-Lussemburgu,
      
      rikorrenti
      vs
      Il-Kummissjoni tal-Komunitajiet Ewropej, irrappreżentata minn P. Oliver u W. Wils, bħala aġenti, b’indirizz għan-notifika fil-Lussemburgu,
      
      konvenuta
      IL-QORTI TAL-PRIM’ISTANZA TAL-KOMUNITAJIET EWROPEJ (It-Tielet Awla),
      komposta minn J. Azizi, President, Jaeger u F. Dehousse, Imħallfin,
      Reġistratur : M. H. Jung,
      wara li rat il-proċedura bil-miktub u wara s-seduta ta’ l-24 ta’ Ġunju 2004, 
      tagħti l-preżenti
      Sentenza
       Il-kuntest ġuridiku
      1       Skond l-Artikolu 4(1) tar-Regolament (KEE) tal-Kunsill Nru 3975/87 ta’ l-14 ta’ Diċembru 1987 li jistabbilixxi l-proċedura
         għall-applikazzjoni tar-Regoli dwar il-kompetizzjoni għall-impriżi fis-settur tat-trasport bl-ajru (ĠU 1987 L 374, p. 1),
         li kien fis-seħħ fil-mument tal-fatti (iktar ’il quddiem ir-“Regolament”), meta l-Kummissjoni ssib li hemm ksur ta’ l-Artikoli
         81(1) tat-Trattat, hija, tista’ permess ta’ deċiżjoni teżieġi lill-impriżi jew lill-assoċjazzjonijiet ta’ impriżi kkonċernati
         sabiex itemmu dan il-ksur.
      
      2       Skond l-Artikolu 12(2) tar-Regolament, il-Kummissjoni tista’, permezz ta’ deċiżjoni, timponi multi fuq impriżi jew assoċjazzjonijiet
         ta’ impriżi minn 1000 sa 1 000 000 EUR, jew somma li taqbeż dan l-ammont iżda li ma jaqbiżx 10% tal-fatturat magħmul matul
         is-sena tal-kummerċ preċedenti mill-impriżi li jipparteċipaw fil-ksur meta, jew volontarjament jew b’ negliġenza, jiksru l-Artikolu
         85(1) jew l-Artikolu 86 tat-Trattat. Biex jiġi ffissat l-ammont tal-multa, għandhom jiġu kkunsidrati kemm il-gravità kif ukoll
         id-dewmien tal-ksur. 
      
      3       Permezz ta’ komunikazzjoni ppubblikata fil-Ġurnal Uffiċjali (ĠU 1998, C 9, p. 3), il-Kummissjoni esponiet linji gwida għall-kalkolu
         tal-multi imposti skond l-Artikolu 15(2) tar-Regolament Nru 17 tal-Kunsill, tas-6 ta’ Frar 1962, li huwa l-ewwel regolament
         li jimplementa l-Artikoli [81] u [82] tat-Trattat (ĠU 1962, 13, p. 204) u l-Artikolu 65(5), [CA] (iktar ‘il quddiem il-“linji
         ta’ gwida”).
      
      4       Fil-komunikazzjoni tagħha tat-18 ta’ Lulju 1996 dwar nuqqas ta’ impożizzjoni ta’ multi jew it-tnaqqis ta’ l-ammont tagħhom
         f’kawżi li jirrigwardaw akkordji (ĠU C 207, p. 4) (iktar ‘il quddiem il-“komunikazzjoni fuq il-kooperazzjoni”), il-Kummissjoni
         ppreċiżat il-kundizzjonijiet li fihom l-impriżi li jikkooperaw magħha matul investigazzjoni tagħha jistgħu jiġu eżentati minn
         multa jew jibbenefikaw minn tnaqqis tal-multa.
      
       Il-fatti li wasslu għall-kawża
      5       Scandinavian Airlines System AB (iktar ‘il quddiem “ SAS ” jew ir-“ rikorrenti ”), il-kumpannija ta’ l-ajru ewlenija ta’ l-Iskandinavja,
         hija konsorzju kkontrollat minn Scandinavian Airlines System Sverige AB, Scandinavian Airlines System Danmark A/S u Scandinavian
         Airlines System Norge ASA, li kull waħda minn dawn it-tlett impriżi hija kkontrollata 50 % mill-Istat u 50 % mis-settur privat.
         Din hija membru ta’ Alliance Star u topera titjiriet regolari lejn 105 destinazzjonijiet (40 fl-Iskandinavja, 56 fil-kumplament
         ta’ l-Ewropa u 9 barra l-Ewropa). Skond ir-rapport annwali tagħha għas-sena 2000, SAS kellha fatturat ta’ EUR 4.917 biljun.
      
      6       Maersk Air A/S hija kumpannija ta’ l-ajru Daniża kkontrollata mill-grupp A.P. Møller, li teżerċita wkoll attivitajiet f’setturi
         oħrajn, bħat-trasport marittimu, iż-żejt u l-gass. Il-grupp A.P. Møller jikkontrolla wkoll il-kumpannija Ingliża Maersk Air
         Ltd. Maersk Air A/S u Maersk Air Ltd flimkien jiffurmaw il-grupp Maersk Air, li fis-sena 2000 kellu fatturat ta’ EUR 458.6
         miljun. Maersk Air A/S (iktar ‘il quddiem “Maersk Air ”) topera erba’ rotot interni fid-Danimarka u ħmistax-il rotta internazzjonali
         regolari minn u lejn Kopenħagen u Billund.
      
      7       B’ittra tat-8 ta’ Marzu 1999, SAS u Maersk Air innotifikaw lill-Kummissjoni dwar ftehim ta’ kooperazzjoni, datat 8 ta’ Ottubru
         1998, u ħames ftehim relatati bil-għan li jiksbu ċertifikat negattiv u/jew eżenzjoni skond, rispettivament, l-Artikolu 3(2)
         u l-Artikolu 5 tar-Regolament. 
      
      8       Il-ftehim ta’ kooperazzjoni, li daħal fis-seħħ fit-28 ta’ Marzu 1999, jinkludi żewġ aspetti ewlenin, jiġifieri:
      a)      qsim tal-kodiċi tat-titjiriet fuq ċertu numru ta’ rotot operati minn Maersk Air (erba’ rotot interni u disa’ rotot internazzjonali),
         li jippermetti lil SAS li tbiegħ postijiet fuq titjiriet bil-kodiċi maqsuma u
      
      b)      il-parteċipazzjoni fi skema ta’ lealtà tal-klijenti, li permezz tagħha l-passiġġieri tat-titjiriet ta’ Maersk Air jistgħu
         jirbħu punti fil-kuntest ta’ l-iskema ta’ lealtà ta’ l-SAS (skema “ EuroBonus ”), u li, min-naħa l-oħra, il-membri ta’ EuroBonus
         jistgħu jsarrfu l-punti li jkunu kisbu fir-rigward ta’ biljetti ta’ l-ajru għat-titjiriet ta’ Maersk Air. Il-kooperazzjoni
         fir-rigward ta’ l-iskema ta’ lealtà tkopri r-rotot kollha ta’ Maersk Air.
      
      9       Il-ħames ftehim relatati jipprovdu l-preċiżazzjonijiet tekniċi u finanzjarji meħtieġa għall-implementazzjoni taż-żewġ elementi
         tal-ftehim prinċipali.
      
      10     Fit-23 ta’ Novembru 1998, kumpannija ta’ l-ajru żgħira Daniża, Sun-Air of Scandinavia, ressqet ilment quddiem il-Kummissjoni,
         li ġie rreġistrat fis-7 ta’ Jannar 1999, dwar il-kooperazzjoni bejn SAS u Maersk Air.
      
      11     Matul l-investigazzjoni preliminari tagħha, il-Kummissjoni kkonstatat li n-notifika kienet tirrifletti parzjalment biss il-ftehim
         li saru bejn iż-żewġ kumpanniji. Skond il-Kummissjoni, id-dħul fis-seħħ tal-ftehim ta’ kooperazzjoni ħabat mal-ħruġ ta’ Maersk
         Air mir-rotta Kopenħagen-Stokkolma, fejn sa dak iż-żmien hija kienet tikkompeti ma’ SAS. Barra minn hekk, seħħ ukoll li fl-istess
         waqt, SAS waqfet topera s-servizz bejn Kopenħagen u Venezja, filwaqt li Maersk Air bdiet topera din it-titjira. Fl-aħħar nett,
         hekk kif SAS waqfet topera t-tirjira Billund-Frankfurt, din ir-rotta bdiet tiġi operata biss minn Maersk Air. Dan id-dħul
         u dan il-ħruġ ma kinux ġew innotifikati lill-Kummissjoni.
      
      12     B’deċiżjoni tad-9 ta’ Ġunju tas-sena 2000, il-Kummissjoni ordnat li SAS, Maersk Air u l-grupp A.P. Møller jissottomettu ruħhom
         għal investigazzjonijiet skond l-Artikolu 14(3) tar-Regolament Nru 17 u ta’ l-Artikolu 11(3) tar-Regolament.
      
      13     Id-dokumenti misjuba matul l-ispezzjoni, li seħħet fil-15 u s-16 ta’ Ġunju 2000, ikkonfermaw li l-ftehim konkluż bejn il-kumpanniji
         SAS u Maersk Air huma ta’ portata aktar wiesgħa minn dik innotifikata lill-Kummissjoni mill-partijiet. Fil-fatt, id-dokumenti
         wrew li permezz ta’ ftehim mhux innotifikat lill-Kummissjoni, minn naħa waħda, SAS intrabtet li ma tkomplix topera t-titjiriet
         magħmula minn Maersk Air li jitilqu minn Jutland, filwaqt li Maersk Air intrabtet li ma toperax servizzi fuq titjiriet li
         jitilqu minn Kopenħagen li SAS kienet tagħmel jew li xtaqet tagħmel, u min-naħa l-oħra, Maersk Air intrabtet li twaqqaf ir-rotta
         Kopenħagen-Stokkolma, filwaqt li SAS intrabtet li tagħmel l-istess fir-rigward tar-rotot Kopenħagen-Venezja u Billund-Frankfurt,
         b’mod illi kull waħda minn dawn iż-żewġ kumpanniji tħalli lill-oħra topera r-rotot tagħha b’mod esklużiv.
      
      14     Fit-22 ta’ Ġunju 2000, Maersk Air minn jeddha bagħtet lill-Kummissjoni informazzjoni supplimentari li sa dak iż-żmien kienet
         miżmuma fir-residenza ta’ wieħed mill-uffiċjal antiki tagħha.
      
      15     B’ittra ta’ l-24 ta’ Awwissu 2000, b’risposta għal talba għal informazzjoni mill-Kummissjoni ta’ l-1 ta’ Awwissu 2000, SAS
         bagħtet fajl bl-isem “fajls privati”. B’ittra tat-13 ta’ Settembru 2000, SAS bagħtet żewġ fajls oħra li nstabu wara li xi
         impjegati ġew lura mill-vaganzi tas-Sajf.
      
      16     B’korrispondenza tat-12 ta’ Ottubru 2000, il-kumpanniji SAS u Maersk Air bagħtu notifika supplementari sabiex il-Kummissjoni
         setgħet tieħu kunsiderazzjoni tat-tibdiliet li seħħew fil-kooperazzjoni tagħhom, relatati b’mod partikolari ma’ l-ipprogrammar
         tat-traffiku taż-żewġ kumpanniji. 
      
      17     Fil-31 ta’ Jannar 2001, il-Kummissjoni bdiet proċeduri taħt l-Artikolu 81 KE u l-Artikolu 53 tal-Ftehim dwar iż-Żona Ekonomika
         Ewropea (ŻEE) u bagħtet dikjarazzjoni ta’ l-oġġezzjonijiet lil SAS u Maersk Air, skond l-Artikolu 3(1) u 16(1) tar-Regolament.
         Id-dikjarazzjoni ta’ l-oġġezzjonijiet kienet tirrigwarda l-aspetti mhux innotifikati tal-kooperazzjoni li l-Kummissjoni kienet
         skopriet matul l-ispezzjoni, kif ukoll l-aspetti nnotifikati li ma kinux jinftiehmu separatament mill-aspetti mhux innotifikati,
         bħal fil-każ tal-kooperazzjoni fir-rigward tar-rotot Billund-Frankfurt u Kopenħagen-Venezja. Fl-imsemmija dikjarazzjoni, l-ewwel
         konklużjonijiet tal-Kummissjoni kienu li SAS u Maersk Air kienu kisru l-Artikolu 81 KE u l-Artikolu 53 tal-Ftehim ŻEE, u li
         dan il-ksur tad-dritt tal-Komunitarju seta’ jiġi kkunsidrat bħala ksur ferm gravi. Il-Kummissjoni infurmat ukoll lill-partijiet
         bl-intenzjoni tagħha li timponilhom multi.
      
      18     Fir-risposti separati tagħhom għad-dikjarazzjoni ta’ l-oġġezzjonijiet, it-tnejn datati 4 ta’ April 2001, il-partijiet involuti
         fl-akkordju rrikonoxxew il-fatti kif ukoll l-eżistenza tal-ksur deskritt fid-dikjarazzjoni ta’ l-oġġezzjonijiet u ppreċiżaw
         li huma ma xtaqux li jinstemgħu. 
      
      19     Il-kumpanniji SAS u Maersk Air madankollu fformulaw osservazzjonijiet li kienu limitati għall-elementi li jistgħu jaffettwaw
         il-kalkolu tal-multa, bħall-gravità u d-dewmien tal-ksur.
      
      20     Mat-tmiem tal-proċeduri, il-Kummissjoni adottat id-Deċiżjoni 2001/716/KE tat-18 ta’ Lulju 2001 dwar proċeduri skond l-Artikolu
         81 tat-Trattat tal-KE u l-Artikolu 53 tal-Ftehim dwar iż-Żona Ekonomika Ewropea (Każ COMP.D.2 37.444 — SAS/Maersk Air u l-Każ
         COMP.D.2 37.386 — Sun-Air vs SAS u Maersk Air) (ĠU L 265, p. 15) (iktar ’il quddiem “id-deċiżjoni kkontestata”)
      
      21     Id-dispożttiv tad-deċiżjoni kkontestata jinqara kif ġej:
      “Artikolu 1
      […] SAS u […] Maersk Air kisru l-Artikolu 81 [KE] u l-Artikolu 53 tal-Ftehim ŻEE, billi kkonkludew :
      a)      ftehim globali ta’ tqassim tas-swieq li jipprovdi li SAS ma toperax ir-rotot operati minn Maersk Air li jitilqu minn Jutland
         u li Maersk Air ma toffrix servizzi fuq rotot li jitilqu minn Kopenħagen li SAS topera jew tixtieq topera, kif ukoll ftehim
         biex jiġi rrispettat it-tqassim tat-titjiriet interni;
      
      b)      ftehim speċifiċi ta’ tqassim tas-suq fir-rigward ta’ ċerti titjiriet internazzjonali, b’mod partikolari :
      i)      il-ftehim li jistabbilixxi li Maersk Air tieqaf milli topera r-rotta Kopenħagen-Stokkolma sa mit-28 ta’ Marzu 1999 bi ħlas
         ta’ kumpens; 
      
      ii)      bħala kumpens għall-irtirar ta’ Maersk Air mir-rotta Kopenħagen-Stokkolma, il-ftehim li permezz tiegħu SAS tieqaf topera t-titjira
         bejn Kopenħagen u Venezja [sat-] tmiem [tax-xahar ta’] Marzu [jew fil-] bidu [tax-xahar ta’] April 1999 filwaqt li Maersk
         Air tibda topera din it-titjira fl-istess data; 
      
      iii)      il-ftehim li jistabbilixxi li SAS tieqaf toffri titjiriet fuq ir-rotta Billund-Frankfurt f’Jannar 1999.
      Artikolu 2
      Minħabba l-ksur hawn fuq imsemmi ta’ l-Artikolu 1, a), SAS għandha tiġi imposta multa ta’ EUR 39 375 000 […] filwaqt li Maersk
         Air għandha tiġi imposta multa ta’ 13 125 000 euro […]” 
      
      [Traduzzjoni mhux uffiċjali]
       Il-proċedura u t-talbiet tal-partijiet
      22     Permezz ta’ att ippreżentat fir-Reġistru tal-Qorti tal-Prim’Istanza fit-2 ta’ Ottubru 2001, ir-rikorrenti ressqet dan ir-rikors.
      23     Fuq ir-rapport ta’ l-Imħallef Relatur, il-il-il-Qorti tal-Prim’Istanza (It-Tielet Awla) iddeċidiet li tiftaħ il-proċedura orali u, skond il-miżuri ta’ organizzazzjoni
         tal-proċedura, talbet lill-partijiet sabiex iwiegħġbu bil-miktub għal ċerti domandi u li jipprovdu diversi dokumenti. Il-partijiet
         obdew dawn it-talbiet fit-terminu stabbilit. 
      
      24     Instemgħu t-trattazzjoni orali tal-partijiet kif ukoll ir-risposti tagħhom għad-domandi magħmula mill-Qorti tal-Prim’Istanza
         fis-seduta ta’ l-24 ta’ Ġunju 2004.
      
      25     Ir-rikorrenti talbet lill-Qorti tal-Prim’Istanza sabiex jogħġobha:
      –       tannulla parzjalment id-deċiżjoni kkontestata, safejn il-multa li ġiet imposta fuqha taħt l-Artikolu 2 ta’ l-imsemmija Deċiżjoni
         hija eċċessiva; 
      
      –       sussidjarjament, li tnaqqas l-ammont tal-multa safejn jidhrilha li huwa xieraq;
      –       tordna lill-Kummissjoni tbati l-ispejjeż.
      26     Il-Kummissjoni talbet lill-Qorti tal-Prim’Istanza sabiex jogħġobha:
      –       tiċħad ir-rikors;
      –       tordna lir-rikorrenti tbati l-ispejjeż.
      27     Fil-kontroreplika tagħha, il-Kummissjoni tirrileva li r-rikorrenti qed tikkontesta ċerti kunsiderazzjonijiet li jirrigwardaw
         il-portata u n-natura tal-ksur minkejja li hija affermat, fl-atti tagħha, li ma kinitx qed tikkontesta ċ-ċirkustanzi tal-ksur,
         u li hija kisbet tnaqqis ta’ 10 % ta’ l-ammont tal-multa minħabba li ma kkontestatx is-sustanza tal-fatti allegati fid-dikjarazzjoni
         ta’ l-oġġezzjonijiet. Il-Kummissjoni tqis li, meta għamlet hekk, ir-rikorrenti aġixxiet b’mod skorrett li minħabba f’hekk
         ħaqqha żieda fl-ammont tal-multa imposta u tfakkar li l-Qorti tal-Prim’Istanza għandha s-setgħa li tieħu tali miżura permezz
         tal-ġurisdizzjoni sħiħa tagħha.
      
       Id-dritt
      28     Bħala osservazzjoni preliminari, ir-rikorrenti ssostni li hija ma tikkontestax id-deċiżjoni kkontestata fejn din tiddikjara
         li hija kisret ir-regoli tal-kompetizzjoni, iżda biss ċerti elementi li jistgħu jaffettwaw il-kalkolu tal-multa li ġiet imposta
         fuqha.
      
      29     In sostenn tar-rikors tagħha, ir-rikorrenti tqajjem tlett motivi. L-ewwel motiv huwa bbażat fuq ksur ta’ l-Artikolu 12(2)
         tar-Regolament u tal-linji gwida u jirrigwarda l-evalwazzjoni tal-gravità tal-ksur. It-tieni motiv huwa bbażat fuq ksur ta’
         l-Artikolu 12(2) tar-Regolament u jirrigwarda d-determinazzjoni tad-dewmien tal-ksur. Fil-kuntest tat-tielet motiv, ir-rikorrenti
         ssostni li l-Kummissjoni naqset milli tikkunsidra, jew ikkunsidrat b’mod mhux korrett, iċ-ċirkustanzi mitiganti li kellhom
         jagħtu lok għal tnaqqis akbar ta’ l-ammont ta’ bażi tal-multa.
      
      1.     Fuq l-ewwel motiv, ibbażat fuq żball ta’ evalwazzjoni tal-gravità tal-ksur
       L-argumenti tal-partijiet
      30     Ir-rikorrenti ssostni li l-Kummissjoni kisret l-Artikolu 12 tar-Regolament u l-linji gwida billi kkwalifikat il-ksur imwettaq
         mir- rikorrenti bħala “ferm gravi ”, meta dawn kienu biss “gravi”. Dan il-motiv jinqasam f’ħames partijiet – in-natura tal-ksur, l-impatt
         reali tagħhom, il-firxa ġeografika tagħhom, il-qligħ derivat minnhom u l-fatturat li ġie kkunsidrat.
      
       Fuq l-ewwel parti, dwar in-natura tal-ksur 
      31     Ir-rikorrenti ssostni fl-ewwel lok li l-ksur imwettaq minnha ma jammontax għall-gravità ta’ ksur li normalment jiġi kkunsidrat
         bħala “ferm gravi” mill-Kummissjoni. Fil-fatt, fid-deċiżjonijiet tal-Kummissjoni, u b’mod partikolari f’dawk li għalihom isir
         riferiment fil-linji gwida, kif ukoll fil-ġurisprudenza tal-Qorti tal-Prim’Istanza u l-Qorti tal-Ġustizzja, il-ksur ikkunsidrat
         bħala “ferm gravi” invarjabbilment jaffettwa s-suq komuni kollu, jew, għall-inqas, parti sostanzjali ferm minnu, u jippreżupponi
         li tkun saret ħsara effettiva u kunsiderevoli lill-kompetizzjoni fuq dan is-suq. Ir-rikorrenti ssostni li, jekk il-linji gwida
         effettivament jindikaw li t-tqassim ta’ swieq jikkostitwixxi ksur ferm gravi, kienu kkwalifikati bħala tali biss dawk l-akkordji
         fuq skala kbira u għal tul ta’ żmien twil. Din l-analiżi hija konformi mal-pożizzjoni li ttieħdet fil-kawżi l-iktar reċenti
         dwar tqassim ta’ swieq, bħal per eżempju l-kawżi “Lisina ”, “Tubi ta’ l-azzar mingħajr saldatura” u “Pajpijiet tat-tisħin
         urbani”. Madankollu, f’dan il-każ, minkejja l-importanza relattiva ta’ ċerti rotot ta’ l-ajru affettwati mill-ksur, l-aspetti
         mhux innotifikati tal-kooperazzjoni ma kellhomx effetti daqstant estiżi jew gravi. 
      
      32     Ir-rikorrenti tfakkar li l-Qorti tal-Ġustizzja ppreċiżat li l-gravità ta’ ksur għandha tiġi evalwata fil-kuntest ta’ diversi
         fatturi li n-natura tagħhom tvarja skond it-tip ta’ ksur u ċ-ċirkustanzi ta’ kull każ partikolari (sentenza tal-Qorti tal-Ġustizzja
         tas-7 ta’ Ġunju 1983, Musique Diffusion française et vs Il-Kummissjoni, 100/80 sa 103/80, Ġabra p. 1825, punt 120 u 129). Filwaqt li tirrikonoxxi li l-Kummissjoni għandha ċerta
         setgħa sabiex tevalwa l-gravità ta’ ksur, ir-rikorrenti hija tal-fehma li din is-setgħa kienet ġiet ristretta b’mod sostanzjali
         bl-adozzjoni tal-linji gwida. Anke jekk il-metodu użat mill-Kummissjoni skond il-linji gwida jikkunsidra elementi oħrajn minbarra
         n-natura tal-ksur, l-evalwazzjoni tal-gravità tal-ksur b’hekk ma tistax tkun ibbażata esklużivament fuq in-natura ta’ l-imġieba
         mingħajr ma jiġi kkunsidrat l-impatt tagħha. Għall-kuntrarju, skond ir-rikorrenti, il-fatt li ksur “per se ” jew “manifest”
         jaqa’ b’mod ċar taħt il-kamp ta’ applikazzjoni ta’ l-Artikolu 81(1) KE, kif hija tammetti fir-rigward tat-tqassim tas-swieq,
         ma jippermettix li tiġi deċiża direttament il-gravità tal-ksur għall-finijiet tal-kalkolu ta’ l-ammont tal-multa. 
      
      33     Ir-rikorrenti ssostni, fit-tieni lok, li dan il-każ għandu jiġi mqabbel ma’ dak li kien is-suġġett tad-deċiżjoni tal-Kummissjoni
         fil-kawża “ Bastimenti tal-Ġarr Griegi” (Deċiżjoni tal-Kummissjoni 1999/271/KE tad-9 ta’ Diċembru 1998, dwar proċedura ta’
         applikazzjoni ta’ l-Artikolu [81] KE – IV/34.466) (ĠU 1999, L 109, p. 24), li kienet tirrigwarda ftehim ta’ iffissar ta’ prezz
         għas-servizzi tat-trasport roll on roll off bejn il-Greċja u l-Italja u fejn, minkejja li dan it-tip ta’ ftehim jikkostitwixxi, minnu nnifsu, ksur ferm gravi tad-dritt
         Komunitarju, il-Kummissjoni, wara li kkunsidrat l-effett reali limitat tal-ksur fuq is-suq, iċ-ċirkustanza li l-partijiet
         ma kinux applikaw b’mod sħiħ il-ftehim kollha u l-fatt li l-ksur kien ipproduċa l-effetti tiegħu biss fuq parti limitata tas-suq
         komuni, madankollu kkonkludiet li dan kien biss ksur “gravi” u mhux “ferm gravi” tar-regoli tal-Komunità dwar il-kompetizzjoni.
         
      
      34     Ir-rikorrenti ssostni li, f’dan il-każ, il-Kummissjoni ma ressqitx prova ta’ l-effetti allegati ta’ l-arranġament, u lanqas
         ta’ l-impatt tagħhom meta affermat li t-tqassim tas-swieq bejn iż-żewġ kumpanniji kien affettwa diversi linji ta’ l-ajru oħrajn.
         Ir-rikorrenti b’mod partikolari takkuża lill-Kummissjoni li ma ddefinixxietx korrettament aktar minn tlett iswieq f’dan il-każ
         (jiġifieri r-rotot Kopenħagen‑Stokkolma, Kopenħagen-Venezja u Billund-Frankfurt).
      
      35     Il-gravità ta’ ksur tiddependi kemm mill-impatt ġeografiku tiegħu kif ukoll min-numru ta’ persuni milquta, u jekk jintuża
         biss l-ewwel kriterju, dan ikun ifisser, b’mod ġenerali, trattament iktar iebes għas-settur ta’ l-avjazzjoni milli per eżempju
         għas-settur marittimu. Ir-rikorrenti ssostni l-fatt li n-numru ta’ passiġġieri fuq it-tlett rotot li saret distinzjoni tagħhom
         mill-Kummissjoni, jiġifieri 1.082 miljun passiġġier, jikkonferma li l-każ preżenti jista’ jitqabbel ma’ dak tal-kawża “Bastimenti
         tal-Ġarr Griegi ”, fejn il-volum ta’ passiġġieri kien ta’ 1.258 miljun. Fiż-żewġ każijiet, in-numru ta’ passiġġieri huwa relattivament
         baxx meta mqabbel mat-titjiriet kollha fuq it-territorju taż-ŻEE, kif ukoll bejn iż-ŻEE u l-barra minnha. Bl-istess mod, il-ftehim
         konkluż f’dan il-każ kien ġie eżegwit biss parzjalment fil-każ fejn affettwa biss it-tliet rotot identifikati speċifikament
         mill-Kummissjoni, kif jirriżulta b’mod partikolari miċ-ċirkustanza li l-partijiet ma rnexxielhomx jikkonkludu ftehim ta’ kooperazzjoni
         fir-rigward tar-rotta Kopenħagen-Birmingham. 
      
      36     Min-naħa l-oħra, il-tqabbil li għamlet il-Kummissjoni ta’ l-impatt ġeografiku tal-ksur imwettaq f’dan il-każ ma’ dawk in kwistjoni
         fil-kawża Volkswagen (Deċiżjoni tal-Kummissjoni 98/273/KE tat-28 ta’ Jannar 1998, dwar proċedura ta’ applikazzjoni ta’ l-Artikolu [81] KE, IV/35.733 – VW)
         (ĠU L 124, p. 60), huwa irrelevanti fil-każ fejn id-definizzjoni tas-suq ikkonċernat għal kull wieħed miż-żewġ setturi, jiġifieri
         t-trasport bl-ajru fl-ewwel każ u d-distribuzzjoni ta’ vetturi awtomobilistiċi fit-tieni każ, jeħtieġ metodi ferm differenti.
         Min-naħa l-oħra, iċ-ċirkustanza li fil-kawża Volkswagen, il-Kummissjoni kkwalifikat il-ksur bħala ferm gravi, minkejja li
         l-Italja, il-Ġermanja u l-Awstrija kienu l-uniċi pajjiżi kkonċernati, m’huwiex rilevanti minħabba d-differenza fid-daqs bejn
         dawn it-tliet pajjiżi u d-Danimarka. 
      
      37     Fl-aħħar nett, ir-rikorrenti tirrileva, fit-tielet lok, li l-Kummissjoni, għalkemm ikkwalifikat il-ksur imwettaq mill-kumpanniji
         SAS u Maersk Air bħala “ferm gravi”, stabbilixxiet il-punt ta’ tluq tal-kalkolu tal-multa għal EUR 14-il miljun għal Maersk
         Air. Peress li l-linji gwida jiffissaw multa minima ta’ EUR 20 miljun għall-ksur ikkwalifikat bħala ferm gravi, ir-rikorrenti
         tiddeduċi li l-atteġġament tal-Kummissjoni kien huwa inkoerenti u li l-ksur imwettaq minn kull waħda mill-ftehim kellu jiġi
         kkwalifikat bħala gravi. Fuq it-tieni parti, dwar l-impatt reali tal-ksur
      
      38     Ir-rikorrenti ssostni li l-ksur li tiegħu hija koawtriċi kellu biss impatt negattiv żgħir fuq is-swieq in kwistjoni, jekk
         kien hemm. Ir-rikorrenti tafferma, f’dan ir-rigward, li l-bidliet kollha li saru fl-iskedi tat-titjiriet tagħha minn kull
         waħda mill-partijiet kienu ġġustifikati fuq il-bażi ta’ kunsiderazzjonijiet ekonomiċi u kummerċjali serji, b’mod li deċiżjonijiet
         unilaterali kienu wasslu għall-istess bidliet. Hija tfakkar li SAS ssubixxiet telf kunsiderevoli fuq ir-rotot Kopenħagen-Venezja
         u Billund-Frankfurt, filwaqt li Maersk Air kienet issubixxa telf fuq ir-rotta Stokkolma-Kopenħagen. 
      
      39     Ir-rikorrenti tikkonċedi li r-rotta Kopenħagen-Stokkolma serviet bħala “mezz ta’ skambju” fil-kuntest tan-negozjati, iżda
         hija ssostni li hija kellha kull interess li Maersk Air tkompli topera din ir-rotta b’madwar erba’ titjiriet kuljum, peress
         li hija ma kinitx f’pożizzjoni li tisfrutta weħidha bi profitt il-potenzjal kollu tat-traffiku bejn Stokkolma u ċ-ċentru ewlieni
         tagħha f’Kopenħagen. 
      
      40     Ir-rikorrenti ssostni li xejn ma jindika li l-prezzijiet żdiedu b’mod sproporzjonat fuq ir-rotot affettwati mill-kooperazzjoni.
         Madankollu, għandu jitqies l-impatt fuq il-prezzijiet sabiex tiġi evalwata b’mod korrett il-gravità ta’ ksur, jew inkella,
         għall-inqas għandu jiġi ppruvat l-impatt fuq il-volum tat-traffiku. Ir-rikorrenti ssostni, f’dan ir-rigward, li studju li
         hija kienet ikkummissjonat lill-kumpannija Lexecon, bil-għan li teżamina l-impatt reali tal-ftehim fuq ir-rotot li jitilqu
         mid-Danimarka minbarra t-tliet rotot imsemmija mill-Kummissjoni, juri li l-ftehim ftit li xejn dgħajjef il-pressjoni kompetittiva
         potenzjali kontra SAS u kellu biss effett reali minimu fuq it-tariffi. Meta wieħed iqabbel ir-rotta Kopenħagen-Stokkolma,
         minn naħa waħda, u r-rotot Kopenħagen-Ożlo u Stokkolma-Ożlo, min-naħa l-oħra, f’dak li jirrigwarda l-prezzijiet mix-xahar
         ta’ Jannar 1998 sax-xahar ta’ Marzu, għal ċerti kategoriji ta’ biljetti, jirriżulta li, fir-rigward tat-tliet rotot, li tnejn
         minnhom m’humiex operati minn Maersk Air, il-prezzijiet żdiedu b’mod paragunabbli. 
      
      41     Ir-rikorrenti ssostni li l-kooperazzjoni tagħha ma’ Maersk Air kienet ta’ vantaġġ għall-vjaġġaturi minn diversi aspetti. Wara
         l-ispezzjoni, SAS u Maersk Air irrestrinġew il-kooperazzjoni tagħhom fuq l-aspetti “leċiti” tagħha, bħall-qsim ta’ kodiċi,
         il-programm ta’ lealtà u s-servizzi ta’ ground handling u ta’ ospitalità. Ir-rikorrenti tikkunsidra li l-vjaġġaturi bbenefikaw b’mod sostanzjali minn din il-kooperazzjoni, u dan
         il-benefiċċju kkonsista, b’mod partikolari, fil-ftuħ jew il-ftuħ mill-ġdid ta’ rotot ġodda, per eżempju bejn Kopenħagen, minn
         naħa waħda, u Ateni, Venezja, Istanbul u l-Kajr, min-naħa l-oħra, u bejn Billund u Dublin, kif ukoll miż-żieda fil-frekwenza
         tat-titjiriet u t-titjib tal-konnessjonijiet fuq rotot eżistenti. 
      
      42     Ir-rikorrenti ssostni li ebda waħda mill-partijiet ma’ ħadet jew implementat xi deċiżjoni li ma kinitx fl-aħjar interessi
         tagħha. Huwa għalhekk li fir-Rebbiegħa tas-sena 2000, il-partijiet kontraenti, wara li ma rnexxilhomx jilħqu ftehim dwar ir-rotta
         Kopenħagen-Birmingham, iddeċidew li jikkompetu direttament fuq din ir-rotta li Maersk Air kienet topera flimkien ma’ British
         Airways. 
      
      43     Fl-aħħar, ir-rikorrenti ssostni li parti limitata biss tas-suq komuni kienet ġiet affettwata, u dan minkejja li l-partijiet
         fasslu l-ftehim tagħhom ta’ tqassim ta’ swieq b’termini ġenerali. Minn naħa waħda, xejn ma jindika li kieku ma sarx il-ftehim,
         il-partijiet kienu ser jaġixxu b’mod differenti fuq kwalunkwe rotta oħra barra t-tliet rotot partikolari. Min-naħa l-oħra,
         anki fir-rigward tat-tliet rotot identifikati mill-Kummissjoni, il-bidliet li saru fl-iskedi tat-traffiku kienu inevitabbli.
         Fuq it-tielet parti, dwar il-firxa ġeografika tal-ksur
      
      44     Ir-rikorrenti tikkunsidra li l-affermazzjoni, li tinsab fil-premessa 91 tad-deċiżjoni kkontestata, li tgħid li “is-suq ġeografiku
         affettwat jestendi […] lil hinn miż-ŻEE” m’hijiex ċara u hija inkoerenti. Fil-fatt, tali affermazzjoni tiddefinixxi s-suq
         ġeogragiku affettwat bħala ż-żona ġeografika li fiha l-ksur kellhom ċertu impatt. Ir-rikorrenti tfakkar li, fil-premessa 28
         tad-deċiżjoni kkontestata, il-Kummissjoni tafferma li kull konnessjoni ta’ punt ta’ oriġini u punt ta’ wasla għandha tiġi
         kkunsidrata bħala suq separat mill-perspettiva tal-klijent. Barra minn hekk, il-metodu normali ta’ definizzjoni tas-swieq
         adottat mill-Kummissjoni fil-kawżi tat-trasport bl-ajru ma jwassalx sabiex jidentifika żona ġeografika partikolari, iżda pjuttost
         li jidentifika konnessjoni lineari minn punt għal punt. Ir-rikorrenti ssostni li, minbarra t-tlett iswieq in kwistjoni (Kopenħagen-Stokkolma,
         Kopenħagen-Venezja u Billund-Frankfurt), il-Kummissjoni ma kinitx iddeffinixxiet suq ieħor u kienet ikkuntentat ruħha li tagħmel
         biss riferiment għal kategoriji ġenerali billi semmiet numru kbir iżda indeterminat ta’ rotot, lejn u minn Kopenħagen u Billund.
         B’hekk il-Kummissjoni ma rnexxilhiex tidentifika u tiddelimita iktar minn tlett iswieq. 
      
      45     Fi kwalunkwe każ, il-Kummissjoni ma stabbilixxietx l-eżistenza ta’ suq li jestendi fiż-ŻEE kollha u ma mmotivatx l-affermazzjoni
         tagħha li r-rotot kollha minn jew lejn id-Danimarka kienu jew setgħu jiġu affettwati mill-ftehim. 
      
      46     Barra minn hekk, it-territorju rilevanti identifikat mill-Kummissjoni jinkludi għadd kbir ta’ rotot mhumiex operati la minn
         SAS u lanqas minn Maersk Air u li la jitilqu u lanqas għandhom bħala destinazzjoni d-Danimarka. F’dan ir-rigward ukoll, il-Kummissjoni
         b’ebda mod ma stabbilixxiet kif dawn ir-rotot huma jew jistgħu jiġu milquta. 
      
      47     Ir-rikorrenti ssostni li l-Kummissjoni ma tatx prova ta’ l-impatt reali tal-ftehim in kwistjoni fuq l-għadd ta’ rotot in kwistjoni,
         li hija ssemmihom biss f’kategoriji jew b’mod indeterminat. Hija ssostni li l-istudju ta’ Lexecon ikkonkluda li, fir-rigward
         tar-rotot li ma jikkoinċidux ma’ xulxin, li għalihom SAS kellha kompetizzjoni potenzjali minn-naħa ta’ Maersk Air biss, l-impatt
         tal-ftehim kien minimu. (Replika, punt 24)
      48     Ir-rikorrenti tosserva li fil-kawża “Bastimenti tal-Ġarr Griegi”, il-Kummissjoni affermat li fil-qasam tat-trasport, il-firxa
         ġeografika tal-ksur kienet limitata għal konnessjonijiet realment milquta mill-prattika antikompetittiva. F’dan il-każ, l-evalwazzjoni
         żbaljata tal-firxa ġeografika tal-ftehim wasslet lill-Kummissjoni biex tagħmel evalwazzjoni żbaljata tal-gravità tal-ksur.
      
      49     Anki fl-ipoteżi li l-Qorti tal-Prim’Istanza tikkunsidra li l-kunċett ta’ “suq ġeografiku affettwat” ifisser iż-żona ġeografika
         li fiha l-effetti tal-ksur kellhom impatt, il-motivazzjoni hija inadegwata fis-sitwazzjoni fejn id-deċiżjoni kkontestata ma
         tindikax liema tipi ta’ effetti jistgħu jinħolqu fiż-“ ŻEE u lil hinn minnha ”. 
      
      50     Barra minn hekk, ir-rikorrenti ssostni li l-Kummissjoni għamlet evalwazzjoni żbaljata ta’ l-impatt ġeografiku tal-ksur. 
      51     Ir-rikorrenti tikkunsidra li l-ksur ma kellux impatt daqstant kbir daqs kemm tallega l-Kummissjoni. Il-Kummissjoni kellha,
         per eżempju, tikkunsidra l-isforzi ta’ SAS u Maersk Air fit-tentattiv tagħhom li jikkoordinaw l-iskedi ta’ ħin tagħhom fuq
         ir-rotta Kopenħagen-Birmingham. Dan l-eżempju juri li minkejja t-termini ġenerali tal-ftehim dwar it-tqassim tas-suq, l-effetti
         tiegħu nħassu biss fuq ir-rotot fejn il-partijiet effettivament kienu jikkompetu ma’ xulxin. 
      
       Fuq ir-raba’ parti, dwar il-profitt derivat mill-ksur
      52     Ir-rikorrenti tfakkar li, skond il-linji gwida, l-ammont bażiku tal-multa jista’ jiżdied sabiex jaqbeż l-ammont ta’ qligħ
         illeċitu li jkun sar permezz tal-ksur. F’dan il-każ, il-Kummissjoni applikat dawn id-dispożizzjonijiet u kkalkulat l-ammont
         tal-multa impost fuqha billi kkunsidrat, fuq il-bażi ta’ stima li saret mill-partijiet involuti fl-akkordju matul in-negozjati
         tagħhom, li l-irtirar ta’ Maersk Air mir-rotta Kopenħagen-Stokkolma setgħet tfisser għal SAS żieda fid-dħul annwali ta’ […]DKK.
         Kuntrarjament għal dak li ssostni l-Kummissjoni fir-risposta tagħha, jirriżulta b’mod ċar mid-deċiżjoni kkontestata li huwa
         effettivament fuq il-bażi ta’ l-ammont ta’ […] DKK li l-Kummissjoni stmat il-qligħ li SAS għamlet permezz tal-ksur. 
      
      53     Ir-rikorrenti tikkontesta li permezz tal-ksur hija għamlet qligħ addizzjonali ta’ […] DKK.
      54     Ir-rikorrenti ssostni, f’dan ir-rigward, li fl-ewwel lok li ċ-ċifra ta’ […] DKK tirriżulta minn rimarka li saret mingħajr
         ħsieb minn rappreżentant ta’ Maersk Air matul in-negozjati, u li din f’ebda ħin ma ġiet ammessa minn SAS. 
      
      55     Fatt ieħor li jikkontradixxi din l-informazzjoni huwa li t-tariffi osservati għar-rotta Kopenħagen-Stokkolma ma nbidlux b’mod
         differenti mit-tariffi mogħtija fuq rotot li jitqabblu. 
      
      56     Ir-rikorrenti tosserva, sussegwentement, li l-evalwazzjoni tal-Kummissjoni, fil-każ li din illimitat ruħha sabiex tikkunsidra
         biss ir-rotta Kopenħagen-Stokkolma, ma tikkunsidrax in-natura partikolari tas-settur tat-trasport bl-ajru li jaħdem bħala
         netwerk. Il-ħtieġa li jiġi kkunsidrat in-netwerk kollu hija partikolarment importanti f’dak li jirrigwarda r-rotta Kopenħagen-Stokkolma,
         li fuqha 60 % tat-traffiku tagħha huwa traffiku ta’ konnessjoni. 
      
      57     Ir-rikorrenti ssostni wkoll li kien fl-interess tagħha li Maersk Air tkompli bl-attivitajiet tagħha fuq ir-rotta Kopenħagen-Stokkolma
         minħabba ma setgħatx tlaħħaq max-xogħol kollu fuq din ir-rotta, kif hija kienet sostniet ukoll matul in-negozjati tagħha ma’
         Maersk Air fl-1998. Hija żżid tgħid ukoll li, matul il-perijodu relattivament qasir wara l-irtirar ta’ Maersk Air, SAS ma
         kinitx f’pożizzjoni li tadatta b’mod sħiħ in-netwerk tagħha għas-sitwazzjoni l-ġdida u li, minħabba l-fatt li ma setgħetx
         tlaħħaq max-xogħol kollu, SAS tinsab fis-sitwazzjoni fejn qed titlef dan it-traffiku bi gwadann għan-netwerks kompetituri
         tagħha. 
      
      58     Fl-aħħar nett, ir-rikorrenti tafferma li ċ-ċifra ta’ […]DKK tirriżulta minn dokument li SAS ma kellhiex l-opportunità li tikkumenta
         dwaru meta nħareġ, u li l-fatt li dak li ntqal minn rappreżentant ta’ Maersk Air ma kienx ġie kkontradett ma jfissirx għaldaqstant
         li SAS approvatu. Barra minn hekk, id-dokumenti mħejja minn SAS dwar dawn in-negozjati ma jsemmux dħul addizzjonali b’riżultat
         tal-ftehim ta’ kooperazzjoni, iżda jissuġġerixxu, għall-kuntrarju, li jkun hemm il-qligħ jekk Maersk Air tibqa’ topera r-rotta
         Stokkolma-Kopenħagen, sabiex b’hekk ittaffi l-konġestjoni matul il-ħinijiet fejn ikun hemm l-aktar traffiku. 
      
      59     Barra minn hekk, ir-rikorrenti tirrileva li d-deċiżjoni kkontestata tagħti x’tifhem li ċ-ċifra ta’ […]DKK hija bbażata fuq
         l-ipoteżi ta’ żieda tat-tariffa għall-passiġġieri fuq ir-rotot Kopenħagen-Stokkolma u Kopenħagen-Ożlo, filwaqt li din l-aħħar
         rotta ma kinitx inkluża fil-ftehim ta’ tqassim tas-suq. Jekk wieħed japplika r-raġunar tal-Kummissjoni biss għar-rotta Kopenħagen-Stokkolma,
         li tammonta għal madwar miljun passiġġier, iċ-ċifra korretta b’hekk hija ta’ […] DKK. 
      
       Fuq il-ħames parti, dwar il-fatturat in kwistjoni
      60     Ir-rikorrenti tikkunsidra li, jekk il-Qorti tal-Prim’Istanza taċċetta l-għażla tal-Kummissjoni li tirrikorri għal metodu ta’
         kalkolu bbażat fuq il-fatturat in kwistjoni, minkejja li l-linji gwida ma jagħmlu ebda riferiment għal dan il-fatturat għall-kalkolu
         tal-multa, għall-inqas il-Kummissjoni għandha tqabbel ċifri paragunabbli. 
      
      61     Ir-rikorrenti ssostni, f’dan ir-rigward, li l-Kummissjoni għamlet żball meta qabblet il-fatturat ikkonsolidat tal-grupp SAS,
         li jammonta għal EUR 4.917 biljun, ma’ dak ta’ Maersk Air, li huwa 10.7-il darba iżgħar, mingħajr ma kkunsidrat il-fatt li
         Maersk Air tagħmel parti mill-grupp A.P. Møller, li l-fatturat tiegħu huwa approssimament id-doppju ta’ dak tal-grupp SAS.
         
      
      62     Il-Kummissjoni tikkontesta l-mertu ta’ l-argument tar-rikorrenti u titlob li dan il-motiv jiġi miċħud. 
       Il-kunsiderazzjonijiet tal-Qorti tal-Prim’Istanza
      63     Permezz ta’ l-ewwel motiv tagħha, fejn tallega li l-Kummissjoni bi żball kkwalifikat il-ksur bħala “ferm gravi” meta dan kien
         biss “gravi”, ir-rikorrenti tippreżenta għadd ta’ ilmenti u argumenti maqsuma f’ħames partijiet li, għalkemm huma distinti,
         għandhom ċerti aspetti komuni u fis-sustanza huma intiż sabiex jikkontestaw l-evalwazzjoni magħmula mill-Kummissjoni fuq il-gravità
         tal-ksur imwettaq fis-sens li din kienet ibbażat b’mod eċċessiv fuq in-natura tal-ksur, filwaqt li naqset jew bi żball ma
         evalwatx il-fatturi relatati mad-daqs tas-suq ġeografiku in kwistjoni u l-impatt reali tal-ksur fuq is-suq. Hija ssostni li
         l-fatti ta’ din il-kawża jixxiebħu ma’ dawk in kwistjoni fil-kawża “Bastimenti tal-Ġarr Griegi ”, u li l-Kummissjoni bi żball
         ikkunsidrat il-qligħ derivat mill-ksur kif ukoll il-fatturat globali fil-kalkolu tal-multa.
      
       Osservazzjonijiet preliminari
      64     Għandu jiġi mfakkar, l-ewwel nett, li l-Artikolu 12(2) tar-Regolament, bħal fil-każ ta’ l-Artikolu 15(2) tar-Regolament Nru 17,
         jillimita ruħu sabiex jipprovdi li, għad-determinazzjoni ta’ l-ammont tal-multa, jiġu kkunsidrati l-gravità u d-dewmien tal-ksur.
         Skond ġurisprudenza kostanti, din id-dispożizzjoni tagħti lill-Kummissjoni setgħa ta’ evalwazzjoni wiesgħa sabiex tiffissa
         l-multi (sentenza tal-Qorti tal-Prim’Istanza tal-21 ta’ Ottubru 1997, Deutsche Bahn vs Il-Kummissjoni, T‑229/94, Ġabra p. II‑1689,
         punt 127) li hija, b’mod partikolari, funzjoni tal-politika ġenerali tagħha fil-qasam tal-kompetizzjoni (sentenza Musique
         Diffusion française et vs Il-Kummissjoni, punt 32 iktar ’il fuq, punt 105 u 109). Huwa f’dan il-kuntest li, biex tassigura t-trasparenza u oġġettività
         tad-deċiżjonijiet tagħha fil-qasam tal-multi, il-Kummissjoni adottat, fl-1998, il-linji gwida li huma intiżi sabiex jippreċiżaw,
         fir-rispett tad-dritt ta’ grad superjuri, il-kriterji li hija għandha tapplika fil-kuntest ta’ l-eżerċizzju tas-setgħa ta’
         evalwazzjoni tagħha ; minn dan jirriżulta limitazzjoni tal-poter tagħha stess (ara, f’dan is-sens, is-sentenza tal-Qorti tal-Prim’Istanza
         tat-30 ta’ April 1998, Vlaamse Gewest vs Il-Kummissjoni, T‑214/95, Ġabra p. II‑717, punt 89), fil-każ fejn il-Kummissjoni
         għandha l-obbligu li tikkonforma mar-regoli indikattivi li hija imponiet fuqha nfisha (sentenza tal-Qorti tal-Prim’Istanza
         tat-12 ta’ Diċembru 1996, AIUFFASS u AKT vs Il-Kummissjoni, T‑380/94, Ġabra p. II‑2169, punt 57).
      
      65     F’dan il-każ, skond il-premessi 78 sa 125 tad-deċiżjoni kkontestata, il-Kummissjoni imponiet multi fuq iż-żewġ impriżi li
         kisru l-Artikolu 81(1), KE u l-Artikolu 53 tal-Ftehim ŻEE. Jirriżulta minn dawn il-premessi tad-deċiżjoni kkontestata u mill-proċess
         li l-multi kienu ġew imposti skond l-Artikolu 12(2) tar-Regolament u li l-Kummissjoni, anke jekk id-deċiżjoni kkontestata
         ma tirreferix b’mod espliċitu għal-linji gwida, u jekk dawn jirreferu espressament biss għall-multi imposti skond l-Artikolu
         15(2) tar-Regolament Nru 17 biss, iddeterminat l-ammont tal-multi billi applikat il-metodu definit fil-linji gwida.
      
      66     Għandu jiġi eżaminat, fl-ewwel lok, jekk, kif qed tissuġġerixxi r-rikorrenti, il-linji gwida naqqsux b’mod eċċessiv is-setgħa
         ta’ evalwazzjoni li għandha l-Kummissjoni biex tiffissa l-multi.
      
      67     Skond il-metodu ddefinit fil-linji gwida, id-determinazzjoni ta’ l-ammont tal-multi ssegwi skema bbażata fuq l-iffissar ta’
         ammont bażiku li mbagħad jiżdied sabiex jiġu kkunsidrati ċirkustanzi aggravanti kif ukoll tnaqqis sabiex jiġu kkunsidrati
         ċirkustanzi mitiganti. L-ammont bażiku huwa ddeterminat fil-funzjoni tal-gravità tal-ksur, li miegħu jiġi miżjud eventwali
         ammont addizzjonali skond id-dewmien tal-ksur.
      
      68     Fir-rigward tal-gravità tal-ksur, il-linji gwida jippreċiżaw li l-evalwazzjoni tagħha għandha tqis in-natura intrinsika tal-ksur,
         l-impatt konkret tiegħu fis-suq meta dan ikun jista’ jiġi kkwantifikat u l-firxa tas-suq ġeografiku in kwistjoni (l-ewwel
         subparagrafu tal-punt 1 A, tal-linji ta’ gwida). F’dan il-kuntest, il-ksur huwa kklassifikat taħt tliet kategoriji, jiġifieri
         ksur “ftit gravi ”, li għalih l-ammont tal-multi maħsub huwa bejn 1000 u miljun EUR, il-“ ksur gravi ”, li għalih l-ammont
         tal-multi maħsub huwa bejn miljun u 20 milun EUR, u “ ksur ferm gravi ”, li għalih l-ammont tal-multi maħsub huwa aktar minn
         20 miljun euro (l-ewwel sat-tielet inċiż tat-tieni subparagrafu tal-punt 1 A). Fi ħdan kull waħda minn dawn il-kategoriji,
         il-livell ta’ penalitajiet applikabbli jippermetti li jsir divrenzjar tat-trattament li għandu jiġi applikat lill-impriżi
         skond in-natura tal-ksur imwettaq (it-tielet subparagrafu tal-punt 1 A). Bara minn hekk, jeħtieġ li tiġi kkunsidrata l-kapaċità
         ekonomika effettiva ta’ l-awturi tal-ksur li jikkawżaw dannu sostanzjali lill-operaturi oħra, b’mod partikolari lill-konsumaturi,
         u li l-ammont tal-multa jiġi ddeterminat f’livell li jkun ta’ natura suffiċjentement disważiva (ir-raba’ subparagrafu tal-punt
         1 A).
      
      69     Fi ħdan kull waħda mit-tliet kategoriji ta’ ksur kif iddefiniti, jista’ jkun meħtieġ ukoll, skond il-linji ta’ gwida, li jiġi
         bbilanċjat, f’ċerti każijiet, l-ammont kif iddeterminat, sabiex jiġi kkunsidrat il-piż speċifiku, u b’hekk l-impatt reali,
         ta’ l-aġir illegali ta’ kull impriża fuq il-kompetizzjoni, b’mod partikolari meta jkun hemm disparità kunsiderevoli fid-daqs
         ta’ l-impriżi li jkunu wettqu ksur ta’ l-istess natura, u li b’hekk jiġi adattat il-punt ta’ tluq ta’ l-ammont bażiku skond
         in-natura speċifika ta’ kull impriża (iktar ‘il quddiem l-“ammont ta’ tluq ”) (is-sitt subparagrafu tal-punt 1 A). 
      
      70     Isegwi li, fil-każ fejn il-linji gwida jipprovdu li l-evalwazzjoni tal- gravità tal-ksur għandha tikkunsidra n-natura intrinsika
         tal-ksur, l-impatt konkret tiegħu fuq is-suq meta dan ikun jista’ jiġi kkwantifikat u l-firxa tas-suq ġeografiku kkonċernat,
         dawn jaqgħu kemm taħt il-kuntest leġiżlattiv impost mill-Artikolu 12(2) tar-Regolament, kif ukoll fil-marġni ta’ evalwazzjoni
         rikonoxxuta mill-ġurisprudenza tal-Kummissjoni għall-iffissar tal-multi. 
      
      71     Barra minn hekk, għandu jiġi rrilevat li, għall-kuntrarju ta’ dak li jidher li qed issostni r-rikorrenti, il-linji gwida ma
         jipprovdux li l-akkordji kollha li jaqsmu swieq ser jiġu ex officio ikkwalifikati bħala ksur “ ferm gravi ”. 
      
      72     Fil-fatt, fl-ewwel lok, l-ewwel subparagrafu tal-punt 1 A tal-linji gwida jipprovdi espressament li l-evalwazzjoni tal-gravità
         tal-ksur għandha tikkunsidra mhux biss in-natura intrinsika tal-ksur, iżda wkoll l-impatt tiegħu fuq is-suq meta dan ikun
         jista’ jiġi kkwantifikat kif ukoll il-firxa tas-suq ġeografiku in kwistjoni. 
      
      73     Fit-tieni lok, it-tielet inċiż tat-tieni subparagrafu tal-punt 1 A, li jiddefinixxi l-kunċett ta’ “ksur ferm gravi ”, ma jimplikax
         definizzjoni riġida u predeterminata, iżda jillimita ruħu sabiex jinndika li “dawn huma essenzjalment restrizzjonijiet orizzontali
         tat-tip ta’ ‘kartelli ta’ prezzijiet’ u kwoti ta’ tqassim tas-swieq, jew prattiċi oħrajn li jippreġudikaw il-funzjonament
         tajjeb tas-suq intern, bħal dawk li huma ntiżi sabiex jaqsmu s-swieq nazzjonali jew abbużi kkaratterizzati ta’ pożizzjoni
         dominanti f’sitwazzjoni ta’ kważi monopolju ”. [Traduzzjoni mhux uffiċjali]
      
      74     Fit-tielet lok, il-punt 1 A jistabbilixxi wkoll, fir-raba’ sas-sitt subparagrafi tiegħu, il-kunsiderazzjoni ta’ għadd ta’
         fatturi oħrajn (kapaċità ekonomika effettiva ta’ l-awturi tal-ksur li joħolqu ħsara kunsiderevoli, in-natura disważiva tal-multa,
         il-piż speċifiku, u b’hekk l-impatt reali ta’ l-aġir illegali ta’ kull impriża) għall-finijiet ta’ l-iffissar ta’ l-ammont
         tal-multa. 
      
      75     Isegwi li l-linji gwida ma jistgħux jiġu kkunsidrati bħala li jillimitaw b’mod eċċessiv u illegali s-setgħa ta’ diskrezzjoni
         li għandha l-Kummissjoni fl-iffissar tal-multi, iżda għandhom pjuttost jiġu analizzati bħala strument li jippermetti lill-impriżi
         li jkollhom idea aktar preċiża tal-politika tal-kompetizzjoni li l-Kummissjoni għandha l-intenzjoni li ssegwi, sabiex tiġi
         assigurata t-trasparenza u n-natura objettiva tad-deċiżjonijiet tagħha fil-qasam tal-multi (ara, f’dan is-sens, is-sentenza
         tal-Qorti tal-Prim’Istanza tad-29 ta’ April 2004, Tokai Carbon et vs Il-Kummissjoni, T‑236/01, T‑239/01, T‑244/01 sa T‑246/01, T‑251/01 u T‑252/01, li għadha ma ġietx ippubblikata fil-Ġabra,
         iktar ’il quddiem is-“sentenza Elettrodi tal-grafita”, punt 157). Għandu jiġi mfakkar ukoll li l-legalità tal-metodoloġija
         stabbilita fil-linji gwida għall-kalkolu tal-multi diġà ġiet ikkonfermata f’diversi okkażjonijiet mill-Qrati Komunitarji (ara.
         b’mod partikolari, is-sentenzi tal-Qorti tal-Prim’Istanza ta’ l-20 ta’ Marzu 2002, LR AF 1998 vs Il-Kummissjoni, T‑23/99,
         Ġabra p. II‑1705 ; tad-19 ta’ Marzu 2003, CMA CGM et vs Il-Kummissjoni, T‑213/00, Ġabra p. II‑913 ; Elettrodi tal-grafita, u tad-9 ta’ Lulju 2003, Archer Daniels Midland u Archer
         Daniels Midland Ingredients vs Il-Kummissjoni, T‑224/00, Ġabra p. II‑2597, iktar ’il quddiem is-“sentenza Lisina”).
      
      76     Fi kwalunkwe każ, għandu jiġi kkonstatat li l-ilment tar-rikorrenti li l-Kummissjoni kkuntentat ruħha b’metodu purament formalist,
         billi kkunsidrat li l-uniku kriterju tan-natura tal-ksur, huwa bbażat fuq interpretazzjoni żbaljata tad-deċiżjoni kkontestata.
         
      
      77     Fil-fatt, l-eżami tal-gravità tal-ksur tibda fil-premessa 87 tad-deċiżjoni kkontestata, li tgħid li “sabiex tkejjel il-gravità
         tal-ksur, il-Kummissjoni tieħu kunsiderazzjoni tan-natura tagħha, id-daqs tas-suq ġeografiku in kwistjoni u l-impatt reali
         tal-ksur fuq is-suq ”. Wara jsegwu tliet “taqsimiet” tad-deċiżjoni kkontestata, li huma ddedikati rispettivament għall-eżami
         tan-“ [n]atura tal-ksur ” (premessi 88 u 89), id-“ [d]aqs tas-suq ġeografiku in kwistjoni ” (premessi 90 u 91) u l-“[i]mpatt
         reali tal-ksur ” (premessi 92 sa 95). Fl-aħħar nett, fir-raba’ taqsima, il-Kummissjoni teżamina wkoll argumenti differenti
         tal-partijiet involuti fl-akkordju li jirrigwardaw il-gravità tal-ksur (premessi 96 sa 101).
      
      78     B’hekk isegwi li l-ilment tar-rikorrenti, ibbażat fuq eżami purament formali tal-ksur, limitat għan-natura tiegħu, għandu
         jiġi miċħud.
      
      79     Għaldaqstant, għandu sussegwentement jiġi eżaminat jekk l-evalwazzjoni tal-Kummissjoni tal-gravità tal-ksur fir-rigward tat-tliet
         fatturi li huma n-natura tal-ksur, l-impatt konkret tagħhom fuq is-suq u l-firxa tas-suq ġeografiku in kwistjoni, hija vvizzjata
         bi żball manifest.
      
       Fuq in-natura tal-ksur
      80     Fir-rigward tan-natura tal-ksur, għandu jiġi mfakkar li, skond l-Artikolu 1 tad-deċiżjoni kkontestata, il-partijiet kisru
         l-Artikolu 81 KE u l-Artikolu 53 tal-ftehim ŻEE meta kkonkludew, minn naħa, ftehim globali ta’ tqassim tas-swieq u jipprovdi
         li SAS ma toperax ir-rotot operati minn Maersk Air li jitilqu minn Jutland, u li Maersk Air ma tkunx tista’ tibda servizzi
         fuq ir-rotot li jitilqu minn Kopenħagen li SAS kienet topera jew li xtaqet topera, kif ukoll ftehim sabiex jiġi rrispettat
         it-tqassim tat-titjiriet interni u, min-naħa l-oħra, ftehim speċifiċi ta’ tqassim tas-suq fir-rigward ta’ ċerti rotot internazzjonali,
         b’mod partikolari l-ftehim jipprovdi li Maersk Air ma tibqax topera l-konnessjoni bejn Kopenħagen u Stokkolma b’kumpens, il-ftehim,
         li sar bħala kumpens ta’ dak preċedenti, li jipoprovdi li SAS tieqaf milli topera r-rotta Kopenħagen-Venezja filwaqt li Maersk
         Air tibda topera din it-titjira, u l-ftehim jipprovdi li SAS tieqaf milli tipproponi titjiriet fuq ir-rotta Billund-Frankfurt.
         
      
      81     Dawn il-fatti huma kostanti, kif ġew ammessi mill-partijiet matul il-proċedura amministrattiva u r-rikorrenti ssostni espressament
         fl-atti tagħha li hija mhux qed tikkontesta l-ksur li ġie kkonstatat fid-deċiżjoni kkontestata. 
      
      82     Fir-rigward ta’ l-ewwel parti ta’ dan il-motiv, intiż sabiex juri li l-ksur ikkonstatat kellu jiġi kkwalifikat bħala “gravi ”
         u mhux “ ferm gravi ”, ir-rikorrenti takkuża lill-Kummissjoni, fis-sustanza, li adottat metodu formalist billi kkunsidrat
         biss in-natura tal-ksur, filwaq li jirriżulta mill-prattika deċiżjonali tal-Kummissjoni (kawżi “ Lisina ”, “ Tubi ta’ l-azzar
         mingħajr saldatura ” u “ Pajpijiet tat-tisħin urban ”) u mill-ġurisprudenza li, fost il-ksur li jikkonċerna tqassim tas-suq,
         huma kkwalifikati bħala “ferm gravi” biss dawk li invarjabbilment jaffettwaw is-suq komuni kollu jew għall-inqas parti sostanzjali
         minnu u li jkunu kkawżaw ħsara effettiva kunsiderevoli lill-kompetizzjoni. Il-linji gwida nfishom, filwaqt li huma stess isemmu
         t-tqassim ta’ swieq fost il-ksur “ ferm gravi ”, madankollu jirreferu biss għal akkordji fuq skala kbira u li jdumu għal żmien
         twil. Ir-rikorrenti tirreferi wkoll għad-deċiżjonijiet meħuda mill-Kummissjoni fil-każijiet “ Siment ”, “ Kartun ” u “ Travi ”).
      
      83     Għandu jiġi mfakkar, f’dan ir-rigward, li “ l-evalwazzjoni tal-gravità tal-ksur, għall-finijiet ta’ l-iffissar ta’ l-ammont
         tal-multa, għandha ssir filwaqt li jiġu kkunsidrati b’mod partikolari n-natura tar-restrizzjonijiet imposti fuq il-kompetizzjoni,
         in-numru u l-importanza ta’ l-impriżi involuti, il-porzjon rispettiv mis-suq li huma jikkontrollaw fil-Komunità kif ukoll
         il-qagħda tas-suq fiż-żmien meta jkun twettaq il-ksur” (sentenza tal-Qorti tal-Ġustizzja tal-15 ta’ Lulju 1970, ACF Chemiefarma
         vs Il-Kummissjoni, 41/69, Ġabra p. 661, punt 176). Barra minn hekk, ġurisprudenza stabbilita tillimita ruħha sabiex tindika
         li “ l-evalwazzjoni tal-gravità […] għandha ssir filwaqt li tiġi kkunsidrata, b’mod partikolari, in-natura tar-restrizzjonijiet
         imposti fuq il-kompetizzjoni ” (sentenza tal-Qorti tal-Prim’Istanza tat-22 ta’ Ottubru 1997, SCK u FNK vs Il-Kummissjoni,
         T‑213/95 u T‑18/96, Ġabra p. II‑1739, punt 246, u s-sentenza Lisina, punt 117). Bl-istess mod, fis-sentenza tagħha tat-30
         ta’ Settembru 2003, Michelin vs Il-Kummissjoni (T‑203/01, Ġabra p. II‑4071, punt 258 u 259), il-Qorti tal-Prim’Istanza ddeċidiet
         li l-gravità tal-ksur seta’ jiġi stabbilit b’riferiment għan-natura u l-għan ta’ l-aġir illegali, filwaqt li fakkret li “ jirriżulta
         minn ġurisprudenza kostanti (sentenzi tal-Qorti tal-Prim’Istanza tal-11 ta’ Marzu 1999, Thyssen Stahl vs Il-Kummissjoni, T‑141/94,
         Ġabra p. II‑347, punt 636, u tat-13 ta’ Diċembru 2001, Krupp Thyssen Stainless et Acciai speciali Terni vs Il-Kummissjoni,
         T‑45/98 et T‑47/98, Ġabra p. II‑3757, punt 199), li elementi relatati ma’ l-għan ta’ l-aġir jistgħu jkunu iktar importanti
         għall-finijiet ta’ l-iffissar ta’ l-ammont tal-multa minn dawk relatati ma’ l-effetti tiegħu”. [Traduzzjonijiet mhux uffiċjali]
      
      84     Għaldaqstant, għalkemm iridu jiġu meqjusa wkoll id-daqs tas-suq ġeografiku kkonċernat u l-impatt fuq is-suq meta dan ikun
         jista’ jiġi kkwantifikat, in-natura tal-ksur tikkostitwixxi kriterju essenzjali għall-evalwazzjoni tal-gravità ta’ ksur. 
      
      85     Aktar speċifikament, fir-rigward ta’ akkordji li jikkonsistu, bħal f’dan il-każ, fi tqassim ta’ swieq, għandu jiġi mfakkar,
         l-ewwel nett, li l-linji gwida jesponu li l-ksur “ ferm gravi ” jikkonsisti essenzjalment f’restrizzjonijiet orizzontali tat-tip
         ta’ kartelli ta’ prezzijiet u kwoti ta’ tqassim tas-swieq jew prattiċi oħrajn li jippreġudikaw il-funzjonament tajjeb tas-suq
         intern, u li dawn jidhru wkoll fost l-eżempji ta’ akkordji li huma ddikjarati espressament bħala inkompatibbli mas-suq komuni
         fl-Artikolu 81(1)(c) KE. Minbarra li dawn ibiddlu b’mod gravi l-kundizzjonijiet tal-kompetizzjoni, dawn l-akkkordji, billi
         jobbligaw lill-partijiet sabiex jirrispettaw swieq distinti, ta’ spiss jiġu ddelimitati mill-fruntieri nazzjonali, jagħtu
         lok għal iżolament ta’ dawn is-swieq, li għaldaqstant jikkontrobattu l-għan prinċipali tat-Trattat KE dwar integrazzjoni tas-suq
         Komunitarju. Barra minn hekk, il-ksur ta’ dan it-tip, b’mod partikolari meta jkun jikkonsisti f’akkordji orizzontali, huwa
         kklassifikat mill-ġurisprudenza bħala “ partikolarment gravi ” jew bħala “ ksur manifest ” (sentenzi tal-Qorti tal-Prim’Istanza
         tas-6 ta’ April 1995, Tréfilunion vs Il-Kummissjoni, T‑148/89, Ġabra p. II‑1063, punt 109, u tal-15 ta’ Settembru 1998, European
         Night Services et vs Il-Kummissjoni, T‑374/94, T‑375/94, T‑384/94 u T‑388/94, Ġabra p. II‑3141, punt 136). Madankollu, skond ġurisprudenza
         kostanti, sabiex tevalwa l-gravità ta’ ksur, il-Kummissjoni għandha tikkunsidra mhux biss iċ-ċirkustanzi partikolari tal-każ,
         iżda wkoll il-kuntest li fih ikun sar il-ksur filwaqt li tagħmel ċert li l-azzjoni tagħha tkun ta’ natura disważiva, b’mod
         speċjali għat-tip ta’ ksur li huwa ta’ ħsara partikolari għar-realizzazzjoni ta’ l-għanijiet tal-Komunità (sentenza Musique
         Diffusion Française et vs Il-Kummissjoni, punt 32 iktar ’il fuq, punt 106).
      
      86     Rigward l-ilment tar-rikorrenti li l-ksur in kwistjoni kellu jiġi kklassifikat bħala “gravi” fuq il-bażi li jista’ jiġi kklassifikat
         bħala “ferm gravi” biss dak il-ksur li jkopri s-suq komuni kollu u li jdum għal żmien twil, dan għandu jiġi miċħud.
      
      87     Min-naħa waħda, dan l-ilment huwa infondat fid-dritt. Fil-fatt, it-tul ta’ żmien ta’ ksur mhuwiex kriterju li jippermetti
         li tiġi evalwata l-gravità, iżda jikkostitwixxi t-tieni fattur, wara dak tal-gravità tal-ksur, stabbilit kemm mill-Artikolu
         12(2) tar-Regolament kif ukoll mil-linji gwida, sabiex jiffissa l-ammont tal-multa. Fir-rigward tal-firxa ġeografika, iċ-ċirkustanza
         li l-linji gwida jirreferu biss bħala eżempji sempliċi ta’ ksur ikkwalifikat bħala “ ferm gravi ”, għal xi ksur li jikkonċerna
         effettivament l-biċċa l-kbira ta’ l-Istati Membri, ma jistax jiġi interpretat li jfisser li ksur ta’ din il-firxa ġeografika
         biss għandu jiġi kklassifikat b’dan il-mod. Barra minn hekk, anki jekk jiġi preżuppost li l-parti l-kbira tad-deċiżjonijiet
         jew tal-ġurisprudenza relatati ma’ ksur ikklassifikat bħala “ferm gravi” kienu jirrigwardaw restrizzjonijiet ġeografikament
         mifruxa sew, la t-Trattat, la r-Regolament, la l-linji gwida, u lanqas il-ġurisprudenza madankollu ma jippermettu li jiġi
         kkunsidrat li dawn biss jiġu kklassifikati bħala tali. Għall-kuntrarju, kif ġie mfakkar iktar ’il fuq, il-ġurisprudenza tirrikonoxxi
         lill-Kummissjoni setgħa wiesgħa ta’ evalwazzjoni sabiex tiddetermina l-gravità tal-ksur u sabiex tiffissa l-multa fuq il-bażi
         ta’ għadd ta’ elementi li mhumiex ħerġin minn lista restrittiva jew eżawrjenti ta’ kriterji li għandhom jiġu kkunsidrati.
         Barra minn hekk, skond ġurisprudenza kostanti, il-prattika deċiżjonali tagħha ma sservix bħala qafas ġuridiku għall-multi
         fil- qasam tal-kompetizzjoni (ara, b’mod partikolari, is-sentenza tal-Qorti tal-Prim’Istanza tat-13 ta’ Jannar 2004, JCB Service
         vs Il-Kummissjoni, T‑67/01, li għadha ma ġietx ippubblikata fil-Ġabra, punt 188). 
      
      88     Għandu jiġi osservat fi kwalunkwe każ li ċerti ksur ġie kklassifikat bħala “ ferm gravi ” minkejja li dan ma kienx “mifrux
         ħafna”, skond kif xtaqet li jifiehem ir-rikorrenti. Tabilħaqq, id-deċiżjoni adottata fil-kawża Volkswagen, fejn rikors għal
         annullament ġie miċħud mill-Qorti tal-Prim’Istanza (sentenza tal-Qorti tal-Prim’Istanza tas-6 ta’ Lulju 2000, Volkswagen vs
         Il-Kummissjoni, T‑62/98, Ġabra p. II‑2707, ikkonfermata fuq appell bis-sentenza tal-Qorti tal-Ġustizzja tat-18 ta’ Settembru
         2003, Volkswagen vs Il-Kummissjoni, C‑338/00 P, Ġabra p. I‑9189), ikklassifikat bħala “ferm gravi” il-ksur in kwistjoni, minkejja
         li l-Italja, il-Ġermanja u l-Awstrija kienu l-uniċi pajjiżi kkonċernati. Bl-istess mod, fis-sentenza tal-21 ta’ Ottubru 2003,
         General Motors Nederland u Opel Nederland vs Il-Kummissjoni (T‑368/00, Ġabra p. II‑4491), il-Qorti tal-Prim’Istanza kkonfermat
         l-evalwazzjoni tal-Kummissjoni li kklassifikat bħala “ferm gravi” ksur li kien jikkonċerna s-suq Olandiż tal-bejgħ ta’ karrozzi
         ġodda tat-trade mark Opel. 
      
      89     Barra minn hekk, għandu jiġi enfasizzat li t-territorju ta’ Stat Membru wieħed, jew saħansitra parti biss minnu, jista’ wkoll
         jiġi kkunsidrat bħala li jikkostitwixxi parti sostanzjali mis-suq komuni skond l-Artikolu 82 KE (ara, b’mod partikolari, is-sentenzi
         tal-Qorti tal-Ġustizzja tas-16 ta’ Diċembru 1975, Suiker Unie et vs Il-Kummissjoni, 40/73 sa 48/73, 50/73, 54/73 sa 56/73, 111/73, 113/73 u 114/73, Ġabra p. 1663, punti 371 sa 375, u ta’
         l-10 ta’ Diċembru 1991, Merci convenzionali porto di Genova, C‑179/90, Ġabra p. I‑5889, punt 15 ; sentenza tal-Qorti tal-Prim’Istanza
         tas-17 ta’ Diċembru 2003, British Airways vs Il-Kummissjoni, T‑219/99, li għadha ma ġietx ippubblikata fil-Ġabra, punti 74
         sa 117).
      
      90     Min-naħa l-oħra, l-ilment huwa infondat fil-fatt fil-każ fejn il-ksur ikkonstatat fid-deċiżjoni kkontestata ma jikkonċernax,
         kif tissuġġerixxi r-rikorrenti, lid-Danimarka biss. Fil-fatt, skond il-premessa 91 tad-deċiżjoni kkontestata, is-suq ġeografiku
         affettwat jestendi lil hinn miż-ŻEE. Għandu jiġi mfakkar li d-deċiżjoni kkunsidrat li l-partijiet involuti fl-akkordju kienu
         kkonkludew, minbarra ftehim speċifiċi ta’ tqassim tas-swieq fir-rigward ta’ ċerti rotot internazzjonali, ftehim globali ta’
         tqassim tas-swieq li jipprovdi li SAS m’għandhiex topera r-rotot operati minn Maersk Air li jitilqu minn Jutland u li Maersk
         Air ma tistax tibda servizzi fuq ir-rotot li jitilqu minn Kopenħagen li SAS topera jew li xtaqet topera. Għaldaqstant, bla
         ħsara għal eżami ulterjuri tas-sustanza ta’ l-evalwazzjoni tad-daqs ġeografiku tas-suq in kwistjoni, anki jekk il-ftehim jikkonċerna
         biss konnessjonijiet li jitilqu u li huma ta’ destinazzjoni lejn id-Danimarka, is-suq ġeografiku affettwat jestendi fiż-ŻEE
         kollha u lil hinn minnha. 
      
      91     Isegwi li l-ilment li l-ksur, meta tiġi kkunsidrata n-natura tiegħu, ma setax jiġi kkwalifikat bħala “ferm gravi”, għandu
         jiġi miċħud.
      
       Fuq id-daqs tas-suq ġeografiku in kwistjoni
      92     Għal dak li jirrigwarda, fit-tieni lok, tal-kriterju relatat mad-daqs tas-suq ġeografiku in kwistjoni, ir-rikorrenti ssostni,
         fis-sustanza, li l-Kummissjoni għamlet evalwazzjoni żbaljata ta’ l-impatt ġeografiku tal-ksur u li hija lanqas ma ddefinixxiet
         is-swieq ikkonċernati, ħlief it-tliet rotot speċifikatament identifikati.
      
      93     Għandu jiġi rrilevat li, l-ewwel nett, li dan l-ilment jifforma parti mill-motiv meħud minn żball allegat fl-evalwazzjoni
         tal-gravità tal-ksur u li ma jikkostitwixxix motiv li permezz tiegħu r-rikorrenti tikkontesta l-eżistenza tal-ksur innifsu.
         Kif issostni espressament ir-rikorrenti, ir-rikors m’għandux bħala l-għan li jikkontesta l-eżistenza tal-ksur, li skond l-Artikolu
         1 tad-deċiżjoni kkontestata, fejn l-annullament tagħha mhux qed jintalab mir-rikorrenti jikkonsisti, minn naħa, fil-konklużjoni
         ta’ ftehim dwar tliet rotot speċifiċi (Kopenħagen-Stokkolma, Kopenħagen-Venezja u Billund-Frankfurt) u, min-naħa l-oħra, fil-konklużjoni
         ta’ ftehim globali ta’ tqassim ta’ swieq li jistabbilixxi li SAS ma toperax ir-rotot operati minn Maersk Air li jitilqu minn
         Jutland, u li Maersk Air ma tkunx tista’ tibda servizzi fuq ir-rotot li jitilqu minn Kopenħagen li SAS topera jew xtaqet topera,
         kif ukoll minn ftehim bil-għan li jiġi rrispettat it-tqassim tar-rotot interni.
      
      94     Huwa f’dan il-kuntest li għandu jiġi kkunsidrat dan l-ilment, li għandu jiġi interpretat bħala li jirrigwarda biss id-determinazzjoni
         tal-firxa ġeografika tal-ftehim globali bil-għan li tiġi evalwata l-gravità tal-ksur.
      
      95     Għandu jiġi mfakkar li, fil-premessa 90 tad-deċiżjoni kkontestata, taħt it-titolu “Daqs ġeografiku tas-suq in kwistjoni”,
         il-Kummissjoni esponiet li l-irtirar ta’ tliet rotot minn u għad-destinazzjoni tad-Danimarka (Kopenħagen-Stokkolma, Kopenħagen-Venezja
         u Billund-Frankfurt) kienu biss il-konsegwenzi li dehru l-iktar tat-tqassim tas-swieq, u li fir-rigward tar-rotot l-oħrajn
         kollha minn u għad-destinazzjoni tad-Danimarka (rotot għad-destinazzjoni u/jew li jitilqu minn Stati Membri oħrajn, minn pajjiżi
         taż-ŻEE u l-kumplament tad-dinja), il-ftehim globali ta’ tqassim tas-swieq impedixxa li tiġi eżerċitata l-kompetizzjoni bħalli
         kieku ma sarx il-ftehim. Barra minn hekk, SAS, li hija l-akbar kumpannija ta’ l-ajru tal-pajjiżi Nordiċi, kellha garanzija
         li Maersk Air, il-kompetitriċi Daniża ewlenija tagħha fuq it-titjiriet għad-destinazzjoni u/jew għat-tluq mid-Danimarka, ma
         kinitx ser topera xi titjira li hija stess topera bi tluq minn Kopenħagen, jew ukoll linja li hija ma toperax imma li tkun
         tixtieq topera. Bħala skambju, Maersk Air kellha l-garanzija li SAS ma kinitx ser tikkompetilha fuq ir-rotot li hija topera
         għad-destinazzjoni u li jitilqu minn Billund, it-tieni ajruport tad-Danimarka.
      
      96     Bl-istess mod, fil-premessa 98 tad-deċiżjoni kkontestata, il-Kummissjoni ddikjarat, b’mod partikolari, li “billi għamlu mezz
         li Maersk Air ma tikkompetix ma’ SAS fuq ir-rotot għad-destinazzjoni [u]/[jew] li jitilqu minn Kopenħagen u [li] SAS ma tikkompetix
         ma’ Maersk Air għad-destinazzjoni [u]/[jew] li jitilqu minn Billund, il-ftehim orizzontali ta’ tqassim tas-swieq magħmula
         bejn SAS u Maersk Air irrestrinġew il-kompetizzjoni fuq għadd kbir ta’ rotot għad-destinazzjoni [u]/[jew] li jitilqu mid-Danimarka,
         inklużi l-konnessjonijiet bejn id-Danimarka u l-Istati Membri l-oħra, bejn id-Danimarka u l-membri l-oħra taż-ŻEE u bejn id-Danimarka
         u l-kumplament tad-dinja. Peress illi SAS u Maersk Air huma ż-żewġ linji ta’ l-ajru ewlenin tad-Danimarka u peress illi Kopenħagen
         u Billund huma l-akbar żewġ ajruporti [ta’ dan] il-pajjiż, ir-riperkussjonijiet ta’ dan it-tqassim inħassu fiż-ŻEE kollha
         u lil hinn minnha, għall-kuntrarju ta’ dak li ġara fil-kawża ‘Bastimenti tal-Ġarr Griegi’ ”. Madankollu, kif huwa indikat
         fil-premessa 1 tad-deċiżjoni kkontestata, SAS, li hija membru ta’ Alliance Star, topera titjiriet regolari lejn 105 destinazzjonijiet,
         fosthom 40 fl-Iskandinavja, 56 fil-kumplament ta’ l-Ewropa u 9 barra l-Ewropa. 
      
      97     Isegwi li, anke jekk huwa preċiż li mhux it-trasport kollu bl-ajru fiż-ŻEE ġie affettwat bil-ftehim akkużati, l-ilment tar-rikorrenti
         huwa bbażat fuq interpretazzjoni ħażina tad-deċiżjoni kkontestata, u dan peress li l-Kummissjoni kkonkludiet biss, ġustament,
         fil-premessa 91 ta’ l-imsemmija Deċiżjoni, li l-ksur kellu riperkussjonijiet fiż-ŻEE kollha u lil hinn minnha.
      
      98     Ebda wieħed mill-argumenti tar-rikorrenti ma jista’ jqiegħed in kwistjoni din l-evalwazzjoni.
      99     L-ewwel nett, kif tirreleva ġustament il-Kummissjoni, l-espressjoni “suq ġeografiku affettwat ” għandha titqies bħala sinonima
         għat-terminu “suq ġeografiku in kwistjoni”, li jissemma’ fil-punt 1 A tal-linji gwida u l-premessi 90 u 91 tad-deċiżjoni kkontestata.
         L-argument tar-rikorrenti, għalkemm ftit ċar, jidher li jikkonsisti li qed jakkuża lill-Kummissjoni li interpretat is-“suq
         ġeografiku affettwat” bħala ż-żona ġeografika fejn l-effetti tal-ksur kellhom ċertu impatt. Dan l-argument huwa manifestament
         mhux fondat peress illi l-punt 1 A tal-linji gwida jistabbilixxi preċiżament li l-evalwazzjoni tal-gravità tal-ksur għandha
         tikkunsidra l-firxa ġeografika tas-suq ikkonċernat. Għaldaqstant il-Kummissjoni m’għandhiex obbligu, għal dan il-għan, li
         tiddefinixxi preċiżament liema huma s-swieq in kwistjoni, iżda għandha biss tevalwa kemm hi mifruxa ż-żona ġeografika tas-suq
         jew tas-swieq ikkonċernati. Barra minn hekk, anki sabiex tikkonstata li kien hemm ksur, il-Kummissjoni mhijiex obbligata li
         tiddefinixxi preċiżament is-swieq in kwistjoni meta, bħal f’dan il-każ, huwa ċar li l-għan tal-ftehim huwa li jirrestrinġi
         l-kompetizzjoni.
      
      100   Bl-istess mod, l-argument tar-rikorrenti, li l-Kummissjoni, fil-każ fejn hija applikat il-metodu ta’ “punt ta’ oriġini/ punt
         ta’ destinazzjoni” sabiex tiddefinixxi s-swieq in kwistjoni, kienet naqset milli tidentifika s-swieq barra t-tlett iswieq
         imsemmija fil-ftehim speċifiċi, għandu jiġi manifestament miċħud.
      
      101   Minn naħa, kif għadu kif intqal il-Kummissjoni mhijiex obbligata, skond il-punt 1 A tal-linji gwida, li tiddefinixxi bi preċiżjoni
         s-swieq in kwistjoni.
      
      102   Min-naħa l-oħra, id-definizzjoni ta’ dawn is-swieq oħrajn tirriżulta biżżejjed mid-dritt ta’ deċiżjoni kkontestata. Fil-fatt,
         safejn l-għan taal-ftehim globali huwa li jneħħi l-kompetizzjoni potenzjali rispettiva taż-żewġ partijiet involuti fl-akkordju
         fir-rigward tar-rotot kollha li jitilqu minn u li huma għad-destinazzjoni tad-Danimarka, huwa ċar li s-“swieq oħrajn” in kwistjoni
         jikkonsistu kollha f’punti ta’ tnejn ta’ “oriġini/destinazzjoni” fir-rigward tad-Danimarka. B’hekk, huma affettwati, b’mod
         ġenerali, id-destinazzjonijiet kollha li l-partijiet joperaw jew, skond l-istess termini tal-ftehim globali ta’ tqassim tas-swieq,
         li huma jixtiequ joperaw, bi tluq jew destinazzjoni minn/lejn Kopenħagen jew Jutland. Għaldaqstant huwa ġust li, fil-premessa
         43 tad-deċiżjoni kkontestata, il-Kummissjoni, wara li esponiet l-għan ta’ dan il-ftehim globali ta’ tqassim ta’ swieq, li
         jikkonsisti fi tneħħija totali tal-kompetizzjoni potenzjali bejn il-partijiet involuti fl-akkordju, ikkonkludiet li “il-kooperazzjoni
         affettwat numru sostanzjali, għalkemm indeterminat, ta’ swieq ta’ tluq/destinazzjoni tas-servizzi regolari, nazzjonali u internazzjonali,
         ta’ trasport bl-ajru ta’ passiġġieri lejn jew minn Kopenħagen kif ukoll Billund ”.
      
      103   Barra minn hekk, il-Qorti tal-Prim’Istanza tosserva wkoll li skond il-premessa 27 tad-deċiżjoni kkontestata, fin-notifika
         tagħhom tat-8 ta’ Marzu 1999, il-partijiet involuti fl-akkordju stess iddikjaraw li “s-suq in kwistjoni kien dak tal-provvista
         ta’ servizzi regolari ta’ trasport bl-ajru ta’ passiġġeri fiż-ŻEE ” u “ppreċiżaw li ma kienx possibbli li ssir distinzjoni
         bejn ċerti rotot jew gruppi ta’ rotot u li jiġu eżaminati separatament, peress illi mil-lat kummerċjali, il-ftehim ta’ kooperazzjoni
         [kien] jikkostitwixxi ħaġa waħda”.
      
      104   Fl-aħħar nett, għandu jiġi kkonstatat li, kif jirriżulta mill-kunsiderazzjonijiet iktar ’il fuq, id-deċiżjoni kkontestata,
         għall-kuntrarju ta’ dak li ssostni r-rikorrenti, kienet tissodisfa għal kollox l-eżiġenza li jridu jingħataw raġunijiet, skond
         l-Artikolu 253 KE.
      
      105   Isegwi li l-argumenti tar-rikorrenti dwar id-daqs tas-suq ġeografiku in kwistjoni għandhom jiġu miċħuda.
       Fuq l-effett fuq is-suq
      106   Ir-rikorrenti ssostni, fis-sustanza, li l-ksur kellu biss impatt ferm limitat, jekk kellu, fuq is-suq.
      107   F’dan ir-rigward, l-ewwel nett għandu jiġi miċħud l-argument ġenerali, li m’huwiex ippreċiżat ulterjorment, li l-ftehim ma
         kellhomx effett safejn il-bidliet kollha li saru fl-ipprogrammar tat-traffiku tagħhom minn kull waħda mill-partijiet involuti
         fl-akkordju kienu ġġustifikati minħabba raġunijiet ekonomiċi u kummerċjali. Din ma hija xejn ħlief allegazzjoni infondata
         u, għaldaqstant, ma tistax tinvalida l-konstatazzjonijiet li saru fid-deċiżjoni kkontestata bil-għan li jiġu stabbiliti l-effetti
         li jirriżultaw mill-ksur, li l-eżistenza tagħhom mhijiex ikkontestata. 
      
      108   Għandhom jiġu eżaminati, sussegwentement, l-argumenti differenti relatati mat-tliet ftehim speċifiċi, minn naħa waħda, u mal-ftehim
         ġenerali ta’ tqassim tas-suq, min-naħa l-oħra.
      
      109   Għal dak li jirrigwarda t-tliet rotot li l-partijiet fil-ftehim abbandunaw rispettivament għall-profitt tal-parti l-oħra (Kopenħagen-Venezja
         u Billund-Frankfurt għal SAS u Stokkolma-Kopenħagen għal Maersk Air), l-argument tar-rikorrenti li jsostni li kull wieħed
         mill-partijiet issubixxa, qabel ma saru l-ftehim, telf fuq l-imsemmija rotot, huwa irrelevanti, anki jekk wieħed jippreżupponi
         li din iċ-ċirkustanza tiġi stabbilita. Minn naħa, għandu jiġi kkonstatat li, minkejja dan it-telf, il-partijiet madankollu
         dehrilhom li huwa neċessarju, jew għall-inqas, preferibbli li jikkonkludu diversi ftehim li permezz tagħhom huma jobbligaw
         ruħhom rispettivament li jabbandunaw dawn it-tliet rotot. Il-kwistjoni jekk huma kinux irtiraw minn dawn ir-rotot fil-każ
         fejn huma ma jkunux ikkonkludew l-imsemmija ftehim in kwistjoni hija waħda purament ipotetika, peress li l-partijiet fl-akkordju
         kienu ċċaħdu mill-libertà tagħhom li jirtiraw jew le. Min-naħa l-oħra, is-sempliċi fatt li kumpannija ta’ l-ajru ssofri telf
         fuq rotta, f’mument partikolari, ma jimplikax neċessarjament li hija għandha interess li twaqqaf din ir-rotta, jekk xejn minħabba
         l-importanza li dik ir-rotta jista’ jkollha għan-netwerk sħiħa li hija sservi. Barra minn hekk huwa ftit probabbli li l-kumpanniji
         ta’ l-arju kollha jagħmlu qligħ fuq kull rotta f’kull mument. Fi kwalunkwe każ, ir-rikorrenti ma stabbilixxietx li kien minħabba
         kunsiderazzjonijiet purament ekonomiċi, li jirriżultaw minn analiżi li saret f’dak iż-żmien, li l-partijiet involuti fl-akkordju
         kienu ddeċiedew li jwaqqfu r-rotot in kwistjoni. Barra minn hekk, kompletament għall-kuntrarju, jirriżulta mill-premessa 66
         tad-deċiżjoni kkontestata, li mhuwiex ikkontestat mir-rikorrenti, li Maersk Air ftehmet ma’ SAS li kienet ser tirtira mir-rotta
         Kopenħagen-Stokkolma mingħajr ma tagħmel analiżi ekonomika ddettaljata ta’ l-operazzjoni ta’ din ir-rotta lil hinn mill-istaġun
         tax-Xitwa 1998/1999.
      
      110   Fl-ewwel lok, għar-rigward tal-ftehim dwar ir-rotta Kopenħagen-Stokkolma, għandu jiġi mfakkar li l-Kummissjoni kkonstatat
         fil-premessi 92 sa 94 tad-deċiżjoni kkontestata li Maersk Air abbandunat ir-rotta Kopenħagen-Stokkolma fis-27 ta’ Marzu 1999,
         u ppreċiżat, fil-premessa 93, li minħabba l-volum tagħha f’termini tan-numru ta’ passiġġieri u n-numru ta’ titjiriet, ir-rotta
         Kopenħagen-Stokkolma hija waħda mir-rotot prinċipali ġewwa l-Komunità u li, fuq din ir-rotta, is-sehem mis-suq ta’ SAS kien
         żdied minn […] % fis-sena ta’ qabel id-dħul fis-seħħ tal-ftehim għal […] % – skond l-istimi – sa mix-xahar ta’ Mejju 2000.
         Bl-istess mod, jirriżulta mill-premessa 46 tad-deċiżjoni kkontestata li Maersk Air temmet il-qsim ta’ kodiċi ma’ Finnair (li
         wkoll kienet topera din ir-rotta), li minħabba f’hekk waqqfet din ir-rotta f’Mejju 2000, u ma’ Alitalia u Swissair (li ma
         kinux joperaw din ir-rotta). Dawn il-fatti mhumiex ikkontestati mir-rikorrenti. Għalhekk huwa ċar li l-ftehim kellu effett
         sinjifikattiv  ħafna fuq is-suq, kemm għall-passiġġiera kif ukoll għar-rikorrenti u għall-kumpanniji kompetituri.
      
      111   Madankollu, ir-rikorrenti ssostni, f’dan ir-rigward, li hija kellha interess li Maersk Air tkompli topera din ir-rotta b’erba’
         titjiriet kuljum peress li hija weħidha ma kellhiex il-kapaċità meħtieġa biex topera bi qligħ it-traffiku ta’ servizz potenzjali
         kollu bejn Stokkolma u l-bażi prinċipali tagħha (“hub”) f’Kopenħagen. 
      
      112   Dan l-argument għandu jiġi miċħud b’mod ċar. 
      113   Fl-ewwel lok, kif għadu kif ġie indikat, ir-rikorrenti bbenefikat mill-fatt li Maersk Air waqqfet dawn ir-rotot peress illi,
         b’mod partikolari, is-sehem tagħha mis-suq żdied b’mod sinjifikattiv  wara l-irtirar ta’ Maersk Air. 
      
      114   Fit-tieni lok, din iż-żieda qawwija turi li, minkejja l-allegata saturazzjoni tal-kapaċitajiet tagħha, ir-rikorrenti kienet
         kapaċi tassorbi talba akbar. 
      
      115   Fit-tielet lok, il-Kummissjoni kkonstatat, fil-premessa 67 tad-deċiżjoni kkontestata, li fil-fehma tal-partijiet stess involuti
         fl-akkordju, id-dħul ta’ SAS żdied b’mod sinjifikattiv wara l-irtirar ta’ Maersk Air u, iktar preċiżament, fil-premessa 94
         tad-deċiżjoni kkontestata, li “fil-mument tan-negozjati, il-partijiet ikkunsidraw - fuq il-bażi tal-volum magħruf ta’ passiġġieri
         u tal-possibiltà ta’ żieda fil-prezzijiet ta’ […] DKK – li l-fatt li Maersk Air kienet ser izżomm ‘il bogħod minn Stokkolma
         u Ożlo kien ser ifisser għal SAS żieda fid-dħul annwali ta’ madwar […] DKK ([…] euro)”. Barra minn hekk, il-Kummissjoni ppreċiżat
         bħala difiża li dan it-tbassir kien fil-fatt seħħ eżatt, minħabba li SAS għaddiet minn telf ta’ 27 miljun krona Żvediża (SEK)
         fl-1998 għal qligħ ta’ 156 miljun SEK fl-2000, mingħajr ma r-rikorrenti tikkontesta l-eżattezza ta’ din l-informazzjoni. 
      
      116   Fir-raba’ lok, jekk ir-rikorrenti kellha interess li Maersk Air tkompli topera r-rotta, għandu jiġi kkonstatat li hija ma
         kinitx f’pożizzjoni li tispjega għalfejn xorta waħda dehrilha li huwa meħtieġ li tikkonkludi ftehim intiż għall-irtirar ta’
         Maersk Air. Dan huwa iżjed u iżjed minnu peress li, minn naħa waħda, jirriżulta mill-proċess, u b’mod partikolari mill-premessi
         49 sa 51 tad-deċiżjoni kkontestata, li r-rotta Kopenħagen-Stokkolma kienet fil-qalba tan-negozjati ta’ tqassim tas-suq, filwaqt
         li l-ftehim dwar l-irtirar miż-żewġ rotot l-oħrajn kellhom preċiżament bħala għan li jingħata kumpens ekwivalenti, u li, min-naħa
         l-oħra, ir-rikorrenti ssostni li ebda waħda mill-partijiet fl-akkordju ma ħadet jew implementat deċiżjoni li ma kinitx fl-aħjar
         interessi tagħha. Fi kwalunkwe każ, iċ-ċirkustanza li r-rikorrenti kellha pjuttost interess li Maersk Air tkompli għaddejja
         bl-attività tagħha fuq ir-rotta, jekk nassumu li din hija eżatta, tikkonferma biss li l-ftehim kellu impatt veru fuq is-suq,
         mingħajr ma huwa rilevanti jekk dan kellux konsegwenzi favorevoli jew sfavorevoli fuq il-pożizzjoni tar-rikorrenti. Għaldaqstant,
         jekk wieħed isegwi l-argument ta’ din ta’ l-aħħar, għandu jiġi kkunsidrat li l-ftehim, minħabba s-saturazzjoni tal-kapaċitajiet
         tagħha fuq dik ir-rotta, kellu l-effett li jċaħħad li xi vjaġġaturi mill-possibiltà ta’ aċċess għall-“hub” tagħha fi Stokkolma. 
      
      117   Fir-rigward, sussegwentement, tal-ftehim speċifiċi dwar ir-rotot Kopenħagen-Venezja u Billund-Frankfurt, il-Kummissjoni kkonstatat
         fil-premessa 92 tad-deċiżjoni kkontestata li SAS kienet waqfet milli topera dawn iż-żewġ rotot sabiex tikkumpensa l-irtirar
         ta’ Maersk Air mir-rotta Kopenħagen-Stokkolma. Madankollu, minn naħa, dawn il-fatti huma kostanti u jirriżulta li l-imsemmija
         ftehim kellhom bħala effett li jneħħu kull kompetizzjoni vera fiż-żewġt iswieq. Min-naħa l-oħra, għandu jingħad li r-rikorrenti
         ma ppreżentat ebda argument bil-għan li tistabbilixxi li l-ftehim madankollu ma kellhomx effett sinjifikattiv  fuq is-suq.
         Għall-kuntrarju, l-affermazzjoni tar-rikorrenti li, wara l-ispezzjoni, il-partijiet involuti fl-akkordju llimitaw il-kooperazzjoni
         tagħhom għall-aspetti leċiti tiegħu u li l-passiġġieri bbenefikaw, b’mod partikolari, mill-ftuħ jew ftuħ mill-ġdid tar-rotta
         bejn Kopenħagen u Venezja, tikkonferma biss l-eżistenza ta’ impatt fuq is-suq li ġie kkawżat mill-ftehim akkużati.
      
      118   Isegwi li l-argumenti tar-rikorrenti intiżi sabiex isostnu li l-ftehim ta’ tqassim tas-suq fir-rigward tat-tliet rotot speċifiċi
         kellhom biss impatt żgħir fuq is-suq għandhom jiġu miċħuda. 
      
      119   Rigward il-ftehim globali ta’ tqassim tas-swieq, għandu jiġi mfakkar li l-Kummissjoni kkonstatat, fil-premessi 41 sa 43, 62,
         69, 72 u 90 tad-deċiżjoni kkontestata, li peress li Maersk Air kienet ftehmet ma’ SAS li ma kinitx ser toffri rotot ġodda
         bi tluq minn Kopenħagen ħlief bil-kunsens ta’ SAS, ir-rotot kollha lejn jew minn Kopenħagen kienu affettwati minn dan il-ftehim
         u li, min-naħa l-oħra, peress li SAS kienet aċċettat li ma toffrix it-titjiriet li Maersk Air diġà kienet topera bi tluq minn
         Jutland, il-ftehim kien jaffettwa wkoll dawn ir-rotot kollha. Hija kkonstatat ukoll li l-partijiet qablu li jirrispettaw il-tqassim
         ta’ rotot interni u li kien jeżisti suq distint għas-servizzi ta’ trasport bl-ajru bejn Kopenħagen u Bornholm. Fil-premessa
         72, il-Kummissjoni esponiet li kemm it-tliet ftehim speċifiċi kif ukoll il-ftehim globali ta’ tqassim tas-suq kellhom għan
         li b’mod ċar kien antikompetittiv u li dawn kellhom ukoll l-effett li jirrestrinġu b’mod sostanzjali l-iżvolġiment tal-kompetizzjoni,
         filwaqt li speċifikat li l-effett ma kienx madankollu l-istess f’kull każ, safejn dawn ta’ l-ewwel ippreġudikaw il-kompetizzjoni
         reali, filwaqt li l-ftehim globali rrestrinġa l-kompetizzjoni potenzjali bejn il-partijiet involuti fl-akkordju fis-sens li
         kull waħda mill-imsemmija partijiet intrabtet li ma toperax rotot bi tluq mill-ajruport riżervat lill-parti l-oħra. Hija ddikjarat
         ukoll, f’dan ir-rigward, li din ir-restrizzjoni saret f’kuntest fejn SAS kienet l-operatriċi ewlenija tat-trasport ta’ destinazzjoni
         jew tluq mid-Danimarka, filwaqt li Maersk Air kienet il-kompetitriċi ewlenija tagħha fid-Danimarka, meta l-parti l-kbira tat-traffiku
         ta’ l-ajru ta’ tluq jew għad-destinazzjoni tad-Danimarka kellu bħala l-punt ta’ oriġini jew ta’ destinazzjoni wieħed miż-żewġ
         ajruporti msemmija fil-ftehim, u meta Kopenħagen kien wieħed mit-tliet hubs ta’ ajruporti ta’ SAS filwaqt li Maersk Air kienet topera t-titjiriet tagħha prinċipalment minn jew għad-destinazzjoni ta’
         l-ajruporti ta’ Kopenħagen u Billund.
      
      120   Ma jistax jiġi kkontestat li dawn il-fatturi huma suffiċjenti biex jiġi kkunsidrat li l-ftehim globali kellu impatt fis-suq.
         Madankollu, minn naħa, ir-rikorrenti ammettiet li l-partijiet ikkonkludew dawn il-ftehim u wkoll li kellhom l-intenzjoni li
         jimplementawh, u min-naħa l-oħra, il-partijiet involuti fl-akkordju effettivament implementaw u rrispettaw dan il-ftehim globali
         ta’ tqassim tas-swieq, jew, għall-inqas, ir-rikorrenti ma kkontestatx li, skond ma kien previst fl-imsemmi ftehim, il-partijiet
         żammew ‘il bogħod mir-rotot riżervati rispettivament lil għal kull waħda miż-żewġ partijiet. Barra minn hekk il-Kummissjoni
         ddikjarat ukoll f’dan ir-rigward, fil-premessa 42 tad-deċiżjoni kkontestata, li, wara d-dħul fis-seħħ tal-ftehim, SAS waqqfet
         ir-rotot minn Billund filwaqt li Maersk Air kienet l-unika kumpannija li offriet rotot ġodda bi tluq minn Billund. Iċ-ċirkustanza,
         imsemmija fil-premessa 23 tad-deċiżjoni kkontestata, li l-Kummissjoni sabet provi ċari ta’ ftehim ta’ qsim ta’ tqassim tas-swieq
         fuq ir-rotta Kopenħagen-Ġinevra, mingħajr madankollu ma kkonstatat ksur speċifiku, peress li r-Regolament japplika biss għal
         trasport bl-ajru bejn l-ajruporti taż-ŻEE, jikkonferma biss, barra minn hekk, li l-impatt tal-ftehim ma kienx limitat għat-tliet
         rotot identifikati mir-rikorrenti. 
      
      121   F’dawn il-kundizzjonijiet, l-ilment tar-rikorrenti, li l-Kummissjoni għamlet evalwazzjoni żbaljata billi esaġerat il-gravità
         tal-ksur meta affermat, mingħajr ma ġabet provi f’dan is-sens, li swieq oħra minbarra t-tliet rotot speċifiċi kienu ġew affettwati
         mill-akkordju, peress illi f’dan il-każ ġew affettwati biss dawk it-tliet rotot, ma jistax jiġi milqugħ, minħabba li jqiegħed
         in kwistjoni l-eżistenza nnfisha tal-ftehim globali ta’ tqassim tas-swieq.
      
      122   Barra minn hekk, peress illi, skond il-linji gwida, il-Kummissjoni m’hijiex obbligata li tikkunsidra, għall-finijiet ta’ l-evalwazzjoni
         tal-gravità tal-ksur, l-impatt konkret tagħha fuq is-suq ħlief meta dan jista’ jiġi kkwantifikat u li l-ftehim globali kien
         intiż sabiex ineħħi l-kompetizzjoni potenzjali, fejn l-effett konkret tiegħu huwa ipotetikament diffiċli li jiġi kkwantifikat,
         hemm lok li jiġi kkonstatat li l-Kummissjoni ma kinitx obbligata li turi preċiżament l-impatt konkret ta’ l-akkordu fuq is-suq
         u li tikkwantifikah, iżda setgħat tibbaża fuq stimi ta’ probabbiltà ta’ tali effett.
      
      123   Għandu wkoll jiġi miċħud l-argument tar-rikorrenti li jgħid li xejn ma juri, fin-nuqqas ta’ ftehim globali ta’ tqassim tas-swieq,
         il-partijiet kienu kienu jaġixxew b’mod differenti fir-rigward ta’ rotot oħra minbarra Kopenħagen-Stokkolma, Kopenħagen-Venezja
         u Billund-Frankfurt. Fil-fatt, il-Kummissjoni ġustament ikkonstatat, fil-premessa 100 tad-deċiżjoni kkontestata, dan li ġej:
      
      “[…] Maersk Air ma tħallietx tikkompeti ma’ SAS fuq ir-rotot operati minn din ta’ l-aħħar bi tluq minn Kopenħagen, kif ukoll
         fuq ir-rotot li SAS ma kinitx topera, iżda li setgħet tixtieq topera. Il-kwistjoni jekk Maersk Air kinitx ser tidħol għal
         dawn ir-rotot f’każ li ma kinitx marbuta bil-ftehim konkluż ma’ SAS hija purament ipotetika u m’għandhiex għalfejn tiġi kkunsidrata
         peress illi Maersk Air kienet konkretament imċaħħda mil-libertà li tiddeċiedi jekk tidħolx fuq is-suq tar-rotot ta’ l-ajru
         bi tluq minn Kopenħagen. L-istess raġunament jgħodd ukoll għal dak li jirrigwarda n-nuqqas ta’ libertà ta’ SAS li tibda topera
         rotot bi tluq minn Billund.” [Traduzzjoni mhux uffiċjali]
      
      124   Bl-istess mod, l-argument tar-rikorrenti li jsostni li l-akkordju kien ippermetta lil Maersk Air li toffri r-rotot Kopenħagen-Il-Kajr
         u Kopenħagen-Ateni huwa irrelevanti, peress illi l-Kummissjoni, fil-premessa 99 tad-deċiżjoni kkontestata, esponiet b’mod
         korrett dan li ġej:
      
      “[…] ebda element ma jagħti prova li l-kooperazzjoni ma’ SAS kienet meħtieġa għal dan il-għan. Maersk Air setgħat tiddeċiedi
         li topera r-rotot tagħha b’mod indipendenti jew b’kooperazzjoni ma’ trasportatur ieħor barra SAS. Anki jekk wieħed jippreżupponi,
         favur il-partijiet, li dawn ir-rotot ma setgħux jinfetħu ħlief permezz ta’ kooperazzjoni bejn Maersk Air u SAS, il-benefiċċji
         miksuba mill-vjaġġaturi li jieħdu dawn ir-rotot ma jistgħux jikkumpensaw l-eliminazzjoni tal-kompetizzjoni fi swieq oħrajn”.
         [Traduzzjoni mhux uffiċjali]
      
      125   Għandu jiġi kkonstatat ukoll li l-argument dwar l-iżvolġiment tal-ftehim ta’ tqassim ta’ kodiċi bejn Maersk Air u British
         Airways fuq ir-rotta Kopenħagen-Birmingham ma jsostnix il-fehma tar-rikorrenti li l-ftehim ta’ tqassim tas-suq ma kellux effetti
         ħlief fuq it-tlett iswieq speċifiċi. Fil-fatt, kif huwa msemmi fil-premessa 19 tad-deċiżjoni kkontestata, jirriżulta mid-dokumenti
         miksuba matul l-ispezzjoni li kien ġie deċiż li l-ftehim kollha ta’ qsim ta’ kodiċi konkulżi minn Maersk Air ma jintemmux
         immedjatament u li jinżammu xi uħud minnhom bil-għan li ma tinġibidx l-attenzjoni u li jiġu evitati “problemi mal-Kummissjoni”.
         Barra minn hekk, skond ma ammettiet ir-rikorrenti stess, Maersk Air u SAS kienu mall-ewwel ippruvaw jaqblu fuq din ir-rotta,
         u kien biss wara d-29 ta’ Ottubru 2000, jiġifieri wara l-ispezzjoni li saret mill-Kummissjoni fil-15 u s-16 ta’ Ġunju 2000,
         li l-partijiet involuti fl-akkordju ddeċiedew li jikkompetu ma’ xulxin.
      
      126   Sabiex jintwera li l-ftehim globali ta’ tqassim tas-suq ma kellux effett fuq is-suq, ir-rikorrenti tinvoka fl-aħħar nett studju,
         li sar mill-kumpannija Lexecon, li juri li l-impatt veru tal-ftehim fuq it-tariffi tar-rotot bi tluq mid-Danimarka kien wieħed
         minimu. Minbarra l-fatt li dan l-istudju, li ġie kkummissjonat mir-rikorrenti, ġie ppreżentat biss fl-istadju tar-replika
         mingħajr ma r-rikorrenti tat raġuni għad-dewmien fil-preżentazzjoni ta’ din il-prova, kif jeżiġi l-Artikolu 48(1) tar-Regoli
         ta’ Proċedura tal-Qorti tal-Prim’Istanza, huwa biżżejjed li jiġi mfakkar li l-ksur ikkonstatat jikkonsisti fi tqassim ta’
         swieq u b’hekk ma jikkonċernax direttament it-tariffi pprattikati mill-partijiet involuti fl-akkordju u li dawn aġixxew b’mod
         konformi ma’ dan it-tqassim ta’ swieq. 
      
      127   Minbarra dan, għandu jiġi enfasizzat li l-istudju jikkunsidra biss fuq l-impatt tal-ftehim fuq il-prezzijiet ipprattikati
         minn SAS, filwaqt li l-klawsola ta’ non-kompetizzjoni kienet reċiproka u kien ġie miftiehem ukoll li SAS ma toperax ir-rotot
         operati minn Maersk Air lejn u minn Billund. Madankollu, huwa ċar li fin-nuqqas ta’ ftehim, SAS setgħet teżerċita restrizzjoni
         kompetittiva sinjifikattiva fuq Maersk Air. La l-istudju u lanqas ir-rikorrenti ma jressqu element ta’ natura li juri n-nuqqas
         ta’ impatt tal-ftehim f’dan ir-rigward. 
      
      128   Għandu jiġi rrilevat ukoll li anke jekk l-istudju juri li t-tariffi ta’ SAS fuq ir-rotot bi tluq mid-Danimarka, li kienu affettwati
         mill-ftehim globali ta’ tqassim tas-suq, baqgħu stabbli meta mqabbla ma’ dawk ipprattikati minn SAS fuq ir-rotot bi tluq mill-Iżvezja
         u min-Norveġja, li ma jaqgħux taħt l-imsemmi ftehim, madankollu dan iqabbel biss il-prezzijiet ipprattikati fuq 20 rotta magħżula
         fost 105 destinazzjonijiet operati minn SAS u jistabbilixxi biss il-kundizzjonijiet tal-kompetizzjoni applikabbli fis-swieq
         affettwati u s-swieq mhux affettwati kienu paragunabbli. Barra minn hekk, l-istudju juri li l-t-tariffi evolvew b’mod differenti
         fiż-żewġ reġjuni, hekk kif it-tariffi pprattikati fuq ir-rotot bi tluq mid-Danimarka żdiedu meta mqabbla ma’ dawk implementati
         fuq ir-rototi bi tluq mill-Iżvezja u min-Norveġja bejn l-1996 u l-1999, biex imbagħad naqsu sas-sena 2000. 
      
      129   Jirriżulta minn dak li ntqal hawn fuq li l-ilmenti tar-rikorrenti intiżi sabiex juru li l-Kummissjoni għamlet evalwazzjoni
         żbaljata ta’ l-impatt tal-ksur fis-suq għandhom jiġu miċħuda.
      
      130   Fi kwalunkwe każ, għandu jiġi mfakkar li, skond il-ġurisprudenza ferm stabbilita, il-Kummissjoni m’hijiex obbligata li turi
         l-effetti konkreti ta’ ftehim meta dan ikollu għan li huwa b’mod ċar antikompetittiv. Għaldaqstant, fis-sentenza Michelin
         vs Il-Kummissjoni, punt 83 iktar ’il fuq (punt 258 u 259), b’risposta għall-argument tar-rikorrenti li l-ammont bażiku kellu
         jkun sostanzjalment inqas minħabba l-effetti reali tal-ksur, il-Qorti tal-Prim’Istanza enfasizzat li l-Kummissjoni ma eżaminatx
         fid-deċiżjoni tagħha l-effetti konkreti tal-prattiċi abużivi in kwistjoni u li barra minn hekk hija ma kinitx obbligata li
         tagħmel tali eżami u li, għalkemm il-Kummissjoni għamlet xi spekulazzjonijiet fuq l-effetti ta’ l-aġir abużiv, il-gravità
         tal-ksur kien ġie stabbilit b’riferiment għan-natura u l-għan ta’ l-aġir abużiv. Sussegwentement il-Qorti tal-Prim’Istanza
         fakkret ukoll li xi elementi li jaqgħu taħt l-għan ta’ aġir jistgħu jkollhom aktar importanza għall-finijiet ta’ l-iffissar
         ta’ l-ammont tal-multa milli dawk relatati ma’ l-effetti tiegħu. F’dan is-sens, fis-sentenza Thyssen Stahl vs Il-Kummissjoni,
         punt 83 iktar ’il fuq, il-Qorti tal-Prim’Istanza ddeċidiet, fil-punt 635 u 636, dan li ġej:
      
      “[…] m’huwiex neċessarju, sabiex jiġi kkonstatat ksur ta’ l-Artikolu 65(1), [KEFA], li jiġi stabbilit li l-aġir in kwistjoni
         kellu effett anti-kompetittiv. L-istess japplika f’dak li jirrigwarda l-impożizzjoni ta’ multa skond l-Artikolu 65(5), [KEFA].
         Isegwi li l-effett li seta’ kellu ftehim jew prattika miftiehma fuq l-iżvolġiment normali tal-kompetizzjoni m’huwiex kriterju
         determinanti fl-evalwazzjoni ta’ l-ammont adegwat tal-multa. Kif ġustament irrilevat il-Kummissjoni, elementi li jaqgħu taħt
         l-aspett intenzjonali, u b’hekk ta’ l-għan ta’ aġir, jistgħu fil-fatt ikollhom aktar importanza minn dawk relatati ma’ dawn
         l-effetti […], b’mod partikolari meta dawn ikunu kkunsidraw ksur intrinsikament gravi, bħall-iffissar ta’ prezzijiet u t-tqassim
         tas-swieq”. [Traduzzjoni mhux uffiċjali]
      
      131   Madankollu, f’dan il-każ, ma jistax jiġi kkontestat li l-ftehim akkużati, peress illi jipprevedu tqassim tas-suq, kellhom
         għan li b’mod ċar kien antikompetittiv.
      
       Fuq it-tqabbil mal-kawża “Bastimenti tal-Ġarr Griegi ”
      132   Fir-rigward ta’ l-argument ibbażat fuq it-tqabbil mal-kawża “Bastimenti tal-Ġarr Griegi”, li fiha l-Kummissjoni kkwalifikat
         il-ksur bħala “gravi” u mhux “ferm gravi”, għandu jiġi mfakkar, fl-ewwel lok, li skond ġurisprudenza kostanti, il-prattika
         deċiżjonali preċedenti tal-Kummissjoni ma toħloqx qafas ġuridiku għall-multi fil-qasam ta’ kompetizzjoni, peress illi dan
         huwa ddefinit fir-Regolament Nru 17, jew fil-leġiżlazzjoni settorjali ekwivalenti, bħal f’dan il-każ, ir-Regolament u l-linji
         gwida (sentenzi LR AF 1998 vs Il-Kummissjoni, punt 75 iktar ’il fuq, punt 234 u 337, u Michelin vs Il-Kummissjoni, punt 83
         iktar ’il fuq, punt 254). Il-fatt li l-Kummissjoni ddeċidiet fil-passat li ksur ta’ ċertu tip kellu jiġi kkwalifikat bħala
         “gravi” ma jistax, għaldaqstant, iċaħħadha mill-possibiltà li tikkunsidrhom, f’każ sussegwenti, bħala “ferm gravi” jekk dan
         jirriżulta meħtieġ sabiex tassigura l-implementazzjoni tal-politika tal-Komunità dwar il-kompetizzjoni (sentenzi Musique Diffusion
         Française et vs Il-Kummissjoni, punt 32 iktar ’il fuq, punt 105 à 108, u Lisina, punt 56).
      
      133   Isegwi li t-tqabbil mal-kawża “Bastimenti tal-Ġarr Griegi”, li fiha l-Kummissjoni kkwalifikat il-ksur bħala “gravi”, ma jistax
         ikun tali li jistabbilixxi li l-Kummissjoni ma setgħetx tikkwalifika l-ksur in kwistjoni f’din il-kawża bħala “ferm gravi”.
      
      134   Għandu jiġi kkunsidrat, sussegwentement, li, fi kwalunkwe każ, it-tqabbil bejn iż-żewġ kawżi mhuwiex ta’ natura li jistabbilixxi
         li l-ksur in kwistjoni kellu jiġi kklassifikat bħala “gravi”.
      
      135   Fil-fatt, minbarra li d-deċiżjoni “Bastimenti tal-Ġarr Griegi” kienet tikkonċerna ftehim dwar prezz fir-rigward ta’ tliet
         rotot marittimi bejn Patras (il-Greċja) u tliet portijiet Taljani u mhux, bħal f’dan il-każ, ftehim speċifiċi dwar ċerti rotot
         sostnuti bi ftehim globali ta’ tqassim tas-swieq, għandu jiġi rrilevat li, kif tesponi ġustament il-Kummissjoni fil-premessa
         98 tad-deċiżjoni kkontestata, il-ksur ikkonstatat fil-kawża “Bastimenti tal-Ġarr Griegi”, li kien jirrigwarda l-iffissar ta’
         prezzijiet, kien iktar limitat milli f’dan il-każ. 
      
      136   Fl-ewwel lok, fl-imsemmija kawża, il-partijiet involuti fl-akkordju ma kinux implementaw il-ftehim illeċiti kollha u kienu
         kkompetew fuq il-prezzijiet billi offrew skont. 
      
      137   Fit-tieni lok, l-awtoritajiet Griegi kienu ħeġġew lit-trasportaturi, matul il-perijodu tal-ksur, biex jillimitaw iż-żidiet
         fil-prezzijiet miftiehma fil-limitu tar-rati ta’ inflazzjoni, minkejja li t-tariffi kienu baqgħu fost l-aktar baxxi fil-Komunità
         fil-qasam tat-trasport marittimu intrakomunitarju. Madannkollu, ir-rikorrenti ma ressqet ebda prova li kien l-istess f’dan
         il-każ.
      
      138   Fit-tielet lok, jekk f’termini ta’ numru ta’ passiġġieri, it-tliet rotot li fir-rigward tagħhom ġie kkonstatat il-ksur fil-kawża
         “Bastimenti tal-Ġarr Griegi” (Ancona-Patras, Bari-Patras u Brindisi-Patras) kienu ta’ daqs li jista’ jitqabbel ma’ dak tar-rotot
         Kopenħagen-Stokkolma, Kopenħagen-Venezja u Billund-Frankfurt, madankollu għandu jiġi mfakkar f’dan il-każ li t-tqassim tas-swieq
         bejn SAS u Maersk Air jaffettwa wkoll għadd kbir ta’ rotot oħrajn. Peress li għamlu mod li Maersk Air ma tikkompetix ma’ SAS
         fuq ir-rotot ta’ destinazzjoni u/jew ta’ tluq minn Kopenħagen u li SAS ma tikkompetix ma’ Maersk Air fuq ir-rotot ta’ destinazzjoni
         u/jew ta’ tluq minn Billund, il-ftehim orizzontali ta’ tqassim tas-swieq li saru bejn SAS u Maersk Air irrestrinġew il-kompetizzjoni
         fuq għadd kbir ta’ rotot ta’ destinazzjoni u/jew ta’ tluq mid-Danimarka, inklużi l-konnessjonijiet bejn id-Danimarka u l-Istati
         Membri l-oħra, bejn id-Danimarka u l-membri taż-ŻEE u bejn id-Danimarka u l-kumplament tad-dinja. Peress illi SAS u Maersk
         Air huma ż-żewġ kumpanniji ta’ l-ajru prinċipali tad-Danimarka, u li Kopenħagen u Billund huma l-akbar żewġ ajruporti tal-pajjiż,
         ir-riperkussjonijiet ta’ dan it-tqassim inħassu fiż-ŻEE kollha u lil hinn minnha, kuntrarjament għal dak li seħħ fil-kawża
         “Bastimenti tal-Ġarr Griegi”.
      
      139   Għandu wkoll jiġi ppreċiżat li, fid-deċiżjoni “Bastimenti tal-Ġarr Griegi”, il-Kummissjoni stmat li l-ftehim dwar il-prezzijiet
         kien jikkostitwixxi, min-natura tiegħu, ksur ferm gravi, u kien biss minħabba ċirkustanzi partikolari li hija kkonkludiet
         li dan kien jikkonsisti fi ksur “gravi”. Madankollu, kif jirriżulta mill-premessa 148 tad-deċiżjoni “Bastimenti tal-Ġarr Griegi”,
         it-tliet fatturi li kienu wasslu lill-Kummissjoni sabiex tnaqqas il-gravità tal-ksur mhumiex preżenti f’dan il-każ. Ir-rikorrenti
         ma tikkontestax in-nuqqas ta’ l-ewwel żewġ fatturi f’dan il-każ (jiġifieri li l-partijiet, minkejja l-ftehim, kienu kkompetew
         bil-prezz u li, minħabba l-pressjoni ta’ l-awtoritajiet nazzjonali, it-tariffi kienu baqgħu fost l-orħos fil-Komunità). Jekk
         ir-rikorrenti tibbaża ruħha fuq it-tielet fattur, madankollu hija tkun żbaljata, kif kien deċiż iktar ‘il fuq, peress illi
         l-ksur imwettaq f’dan il-każ huwa ġeografikament iktar mifrux minn dak ippenalizzat fid-deċiżjoni “Bastimenti tal-Ġarr Griegi”.
      
       Konklużjoni dwar il-kwalifika tal-ksur
      140   Jirriżulta minn dak li ntqal hawn fuq li, mhux biss il-kawża “Bastimenti tal-Ġarr Griegi” ma toffri ebda bażi valida sabiex
         jiġu kkwalifikati mill-ġdid il-ksur f’dan il-każ, iżda għall-kuntrarju, hija pjuttost ta’ natura li tikkonferma l-mertu tal-kwalifika
         tal-ksur bħala “ferm gravi”, peress illi, minn naħa waħda, iċ-ċirkustanzi speċifiċi li ppermettew il-mitigazzjoni tal-gravità
         tal-ksur fil-kawża “Bastimenti tal-Ġarr Griegi” m’humiex preżenti f’dan il-każ, u li, min-naħa l-oħra, il-ksur in kwistjoni
         huwa b’mod ċar ħafna iktar mifrux ġeografikament.
      
      141   F’dawn iċ-ċirkustanzi, il-Kummissjoni kienet korretta meta kkonkludiet, fir-rigward tan-natura tal-ksur, id-daqs tas-suq ġeografiku
         in kwistjoni u l-effett tal-ksur fuq is-suq, li SAS u Maersk Air kienu wettqu ksur ferm gravi.
      
      142   Ebda wieħed mill-argumenti l-oħrajn invokati mir-rikorrenti ma huwa ta’ natura li jqiegħed in kwistjoni din l-analiżi.
      143   Fir-rigward, l-ewwel nett, ta’ l-argument li ċ-ċirkustanza li l-Kummissjoni ffissat il-punt ta’ tluq tal-multa ta’ Maersk
         Air għal EUR 14-il miljun jimplika li l-ksur għandu jiġi kklassifikat bħala “gravi” u mhux “ferm gravi”, inkwantu l-linji
         gwida jiffissaw il-multa minima għal EUR 20 miljun euro għal ksur ikkwalifikat bħala “ferm gravi”, huwa biżżejjed li jiġi
         rrilevat li hija l-gravità tal-ksur li tiddetermina l-ammont tal-multa u mhux bil-maqlub. Kif diġà ntqal iktar ‘il fuq, il-Kummissjoni
         kienet korretta meta kkonkludiet, fil-premessa 102 tad-deċiżjoni kkontestata, li l-ftehim tat-tqassim tas-swieq konkluż bejn
         SAS u Maersk Air kien ksur ta’ natura ferm gravi.
      
      144   Rigward l-argument li r-rikorrenti m’għamlitx qligħ illeċitu permezz tal-ksur u li l-Kummissjoni b’hekk ma setgħetx tapplika
         d-dispożizzjoni tal-linji gwida li tistabbilixxi li “l-ammont ta’ bażi jista’ jiżdied f’każ li jkun meħtieġ li tiżdied il-penali
         sabiex jinqabeż l-ammont ta’ qligħ illeċitu miksub permezz tal-ksur”, l-ewwel nett għandu jiġi rrilevat li dan l-ilment jirriżulta
         minn interpretazzjoni żbaljata kemm tal-linji gwida kif ukoll tad-deċiżjoni kkontestata. Fil-fatt, huwa fil-kuntest ta’ ċirkustanzi
         aggravanti, u mhux għall-finijiet ta’ l-evalwazzjoni tal-gravità tal-ksur, li l-linji gwida jipprovdu, fil-ħames inċiż tat-tieni
         punt, il-possibiltà li tiżdied il-penali b’mod li jinqabeż l-ammont ta’ qligħ illeċitu miksub pemezz tal-ksur. Madankollu,
         kif ġie espressament indikat fil-premessa 116 tad-deċiżjoni kkontestata, il-Kummissjoni kkunsidrat li ma kienx hemm ċirkustanzi
         aggravanti f’dan il-każ u b’hekk ma żieditx il-multa imposta fuq ir-rikorrenti b’riferiment għall-qligħ illeċitu miksub minnha.
         Isegwi li l-ilment għandu jiġi miċħud.
      
      145   Għal finijiet ta’eżattezza, il-Qorti tal-Prim’Istanza ser teżamina madankollu l-argument, mhux sabiex turi li l-ksur ma kellux
         jiġi kkwalifikat bħala “ferm gravi”, iżda bħala motiv distint li jsostni li l-multa imposta fuq tar-rikorrenti kienet ġiet
         iffissata għal livell eċċessiv, peress li kienet ibbażata fuq is-suppożizzjoni żbaljata li l-irtirar ta’ Maersk Air mir-rotta
         Kopenħagen-Stokkolma rriżultalha fi qligħ annwali addizzjonali ta’ […]DKK. 
      
      146   Għandu jiġi mfakkar, f’dan ir-rigward, li, skond il-ġurisprudenza (sentenzi CMA CGM et vs Il-Kummissjoni, punt 75 iktar ’il fuq, punt 340, u Deutsche Bahn vs Il-Kummissjoni, punt 64 iktar ’il fuq, punt 217),
         il-fatt li impriża ma tkunx kisbet ebda benefiċċju mill-ksur ma jfissirx li ma tiġix imposta multa fuqha, bil-periklu li din
         titlef in-natura disważiva tagħha (sentenza tal-Qorti tal-Ġustizzja tas-17 ta’ Lulju 1997, Ferriere Nord vs Il-Kummissjoni,
         C‑219/95 P, Ġabra p. I‑4411, punt 153). Isegwi li l-Kummissjoni m’hijiex obbligata, sabiex tiffissa l-ammont tal-multi, li
         tistabbilixxi li l-ksur irriżulta f’vantaġġ illeċitu għall-impriżi kkonċernati, u lanqas li tikkunsidra, jekk ikun il-każ,
         in-nuqqas ta’ benefiċċju miksub mill-ksur in kwistjoni (sentenza tal-Qorti tal-Prim’Istanza tal-15 ta’ Marzu 2000, Cimenteries
         CBR et vs Il-Kummissjoni, T‑25/95, T‑26/95, T‑30/95 sa T‑32/95, T‑34/95 sa T‑39/95, T‑42/95 sa T‑46/95, T‑48/95, T‑50/95 sa  T‑65/95,
         T‑68/95 sa T‑71/95, T‑87/95, T‑88/95, T‑103/95 u T‑104/95, Ġabra p. II‑491, iktar ’il quddiem is-“sentenza Siment”, punt 4881).
      
      147   Huwa ċert li, skond il-punt 5(b), tal-linji gwida, li fih serje ta’ rimarki ġenerali, “skond iċ-ċirkustanzi, wara li jkunu
         ġew stabbiliti l-kalkoli, […], għandhom jiġu kkunsidrati ċerti fatturi objettivi, bħall-kuntest ekonomiku speċifiku, il-vantaġġ
         ekonomiku jew finanzjarju eventwalment miksub mill-awturi tal-ksur […] sabiex jiġu ddeterminati, finalment, l-ammonti tal-multi
         previsti ”. Diġà ġie deċiż li tali indikazzjonijiet ma jfissrux madankollu li l-Kummissjoni hija obbligata, f’każijiet bħal
         dawn, li tistabbilixxi, f’kull ċirkustanza, għall-finijiet tad-determinazzjoni ta’ l-ammont tal-multa, il-benefiċċju finanzjarju
         marbut mal-ksur ikkonstatat. Dawn juru biss ir-rieda tagħha li tikkunsidra wkoll dan l-element u li tużah bħala bażi ta’ kalkolu
         ta’ l-ammont tal-multi, safejn hija tkun f’pożizzjoni li tevalwah, anki jekk biss b’mod approssimattiv (sentenza Siment, punt
         4885).
      
      148   Għandu jiġi eżaminat, l-ewwel nett, jekk id-deċiżjoni kkontestata kkunsidratx b’mod effettiv il-benefiċċji miksuba mill-partijiet
         involuti fl-akkordju mill-fatt tal-ksur sabiex tiddetermina l-gravità tal-ksur.
      
      149   Għandu jiġi mfakkar f’dan ir-rigward li, taħt it-titolu “Impatt reali tal-ksur”, li jinsab fit-taqsima li tikkunsidra l-gravità
         tal-ksur, il-Kummissjoni l-ewwel nett ikkonstatat, fil-premessi 92 u 93, li “ir-riżultati l-iktar viżibbli tal-ksur [kienu]
         s-segwenti: Maersk Air waqfet topera r-rotta Kopenħagen-Stokkolma […] SAS waqfet topera r-rotta Kopenħagen-Venezja u r-rotta
         Billund-Frankfurt […] Fir-rigward tar-rotta Kopenħagen-Stokkolma, SAS rat is-sehem tagħha mis-suq jiżdied minn […] % għal
         […] %]”. Dawn l-effetti huma kostanti u diġà juru li SAS kisbet benefiċċju, mhux ikkontestat, mill-ksur billi żiedet is-sehem
         tagħha fis-suq. Il-Kummissjoni tindika wkoll, fil-premessa 94 tad-deċiżjoni kkontestata, li, “fil-mument tan-negozjati, il-partijiet
         stmaw - fuq il-bażi tal-volum magħruf ta’ vjaġġaturi u tal-possibiltà ta’ żieda fil-prezzijiet ta’ 100 […] DKK – li l-fatt
         li Maersk Air kienet ser iżżomm ‘il bogħod minn Stokkolma u Ożlo, kien ser ifisser għal SAS żieda fid-dħul annwali tagħha
         ta’ madwar […]DKK ([…] EUR)” u fil-premessa 95 li, “bħal fil-każ tal-ftehim globali ta’ tqassim tas-swieq konkluż bejn SAS
         u Maersk Air jaffettwa għadd kbir ta’ konnessjonijiet ta’ destinazzjoni u ta’ tluq mid-Danimarka, il-Kummissjoni tqis li l-qligħ
         miksub mill-ksur huwa ferm ogħla minn din l-istima”. Isegwi li jista’ jiġi kkunsidrat li l-Kummissjoni ħadet kunsiderazzjoni,
         sa ċertu punt, tal-benefiċċji magħmula mill-partijiet involuti fl-akkordju minħabba l-fatt tal-ksur, filwaqt li huwa mifhum
         li dan l-element ma jistax jiġi kkunsidrat bħala l-punt ta’ tluq għad-determinazzjoni tal-multa iżda, l-iktar, bħala fattur
         li ġie kkunsidrat fid-determinazzjoni tal-gravità tal-ksur u, b’hekk, seta’ kellu ċertu rwol fil-kalkolu tal-multa.
      
      150   Ir-rikorrenti tikkontesta li l-ksur kien wassal għal żieda fid-dħul annwali tagħha ta’ madwar […]DKK.
      151   Għandu jiġi rrilevat f’dan ir-rigward, fl-ewwel lok, li l-premessa 94 tad-deċiżjoni kkontestata tindika biss li “fil-mument
         tan-negozjati, il-partijiet stmaw […]”. B’hekk din m’hijiex stima li saret mill-Kummissjoni, iżda mill-partijiet infushom
         matul in-negozjati tal-ftehim.
      
      152   Fit-tieni lok, kif jirriżulta mill-premessa 53 tad-deċiżjoni kkontestata, din l-istima tidher fir-rapport tal-laqgħa tal-25
         ta’ Awwissu 1998 tal-grupp ta’ l-uffiċjali responsabbli għall-proġett (SAS/Maersk Air). Għall-kuntrarju ta’ dak li ssostni
         r-rikorrenti, b’hekk din ma kinitx “sempliċi rimarka li saret bla ħsieb minn rappreżentant ta’ Maersk [Air] ”, iżda li ħarġet
         mir-rapport ta’ laqgħa li fiha pparteċipat SAS.
      
      153   Fit-tielet lok, jekk ir-rikorrenti tafferma li din l-istima kienet tinsab f’dokument miktub minn Maersk Air u li f’ebda mument,
         ma ġiet ammessa minn SAS, jirriżulta madankollu mir-risposti għad-domandi bil-miktub tal-Qorti tal-Prim’Istanza li dan id-dokument
         kien mehmuż mad-dikjarazzjoni ta’ l-oġġezzjonijiet u li l-partijiet irrikonoxxew il-fatti u l-ksur deskritti f’dik id-dikjarazzjoni.
      
      154   Fir-raba’ lok, ir-rikorrenti tallega li l-informazzjoni hija kkontradetta minħabba l-fatt li t-tariffi fuq ir-rotta Kopenħagen-Stokkolma
         ma nbidlux b’mod differenti mit-tariffi pprattikati fuq rotot paragunabbli li ma kinux affettwati mill-akkordju. Din l-allegazzjoni
         diġà ġiet miċħuda fl-osservazzjonijiet dwar l-impatt reali tal-ksur għar-raġuni, b’mod partikolari, li r-rotot Kopenħagen-Ożlo
         u Stokkolma-Ożlo ma setgħux jiġu kkunsidrati bħala muhx affettwati mill-akkordju, meta wieħed iqis, minn naħa waħda, il-ftehim
         globali ta’ tqassim tas-swieq u, min-naħa l-oħra, il-fatt li, skond ir-rapport tal-laqgħa li saret fil-25 ta’ Awwissu 1998,
         imsemmija fil-premessa 53 tad-deċiżjoni kkontestata, Maersk Air intrabtet li żżomm ‘il bogħod minn Ożlo.
      
      155   Fil-ħames lok, ir-rikorrenti ssostni fir-replika tagħha li l-istima ta’ […]DKK għandha titnaqqas bi […] DKK, għar-raġuni li
         r-rotta Kopenħagen-Ożlo qatt ma kienet is-suġġett tat-tqassim ta’ swieq. Kif issostni ġustament il-Kummissjoni, dan l-argument
         ma jistax jiġi aċċettat peress illi jqiegħed in kwistjoni l-eżistenza jew il-portata tal-ftehim globali ta’ tqassim tas-swieq
         u li r-rikorrenti la kkontestat il-fatti u lanqas il-ksur. Barra minn hekk, ir-rikorrenti ma tatx prova suffiċjenti għall-finijiet
         ta’ dritt li r-rotta ma kinitx is-suġġett ta’ ftehim ta’ tqassim ta’ swieq.
      
      156   Fis-sitt lok, l-ilment għandu, fi kwalunkwe każ, jiġi miċħud peress illi r-rikorrenti tillimta ruħha li tikkontesta l-eżistenza
         ta’ qligħ miksub mill-ksur mingħajr madankollu ma tipprovdi l-inqas prova f’dan is-sens. Għall-kuntrarju, kif ġie indikat
         iktar ‘il fuq, il-Kummissjoni sostniet, mingħajr ma ġiet ikkontestata mir-rikorrenti, li l-previżjonijiet tal-partijiet irriżultaw
         li kienu preċiżi minħabba li SAS għaddiet minn telf ta’ 27 miljun DKK fl-1998 għal qligħ ta’ 36 miljun DKK fis-sena ta’ wara
         u għal qligħ ta’ 156 miljun DKK fis-sena 2000.
      
      157   Jirriżulta minn dak kollu li ntqal hawn fuq li l-motiv li l-ksur kellu jiġi kklassifikat bħala “gravi” u mhux “ferm gravi”
         għandu jiġi miċħud.
      
       Dwar jekk għandux jiġi kkunsidrat il-fatturat 
      158   Fil-kuntest ta’ dan l-ewwel motiv, ir-rikorrenti takkuża wkoll lill-Kummissjoni li kkalkulat il-multa fuq il-bażi tal-fatturat
         minkejja li l-linji gwida ma jagħmlu ebda riferiment għal dan u li żbaljat meta qabblet il-fatturat ikkonsolidat tal-grupp
         SAS ma’ dak ta’ Maersk Air mingħajr ma kkunsidrat il-fatt li Maersk Air tagħmel parti mill-grupp A.P. Møller.
      
      159   Għandu jiġi kkonstatat li dan l-ilment huwa irrelevanti fil-kuntest ta’ dan l-ewwel motiv, li jirrigwarda d-determinazzjoni
         tal-gravità tal-ksur. Madankollu, il-Qorti tal-Prim’Istanza ser teżaminah iktar ‘il quddiem bħala motiv separat.
      
      160   Għandu jiġi mfakkar, l-ewwel nett, li l-linji gwida introduċew metodu ġdid għall-kalkolu tal-multi. Fil-fatt, filwaqt li qabel
         il-prattika tal-Kummissjoni kienet tikkonsisti f’kalkolu tal-multa bħala proporzjon tal-fatturat ta’ l-impriżi kkonċernati,
         il-linji gwida huma bbażati fuq il-prinċipju ta’ rata fissa, bl-ammont bażiku kien dak iż-żmien iffissat f’termini assoluti,
         skond il-gravità intrinsika tal-ksur, li mbagħad jiżdied skond it-tul ta’ żmien, u li fl-aħħar nett aġġustat skond ċirkustanzi
         aggravanti jew mitiganti. Dan il-metodu ġie espresasment approvat mill-ġurisprudenza (ara, b’mod partikolari, is-sentenza
         Elettrodi tal-grafita, punt 189 sa 193). Fil-metodu previst mill-linji gwida, il-fatturat jiġi kkunsidrat biss bħala kriterju
         sekondarju sabiex tiġi aġġustata l-multa fi ħdan l-ammonti previsti mil-linji gwida għall-kategorji differenti ta’ ksur (“ftit
         gravi”, “gravi” u “ferm gravi”).
      
      161   Kuntrarjament għal dak li tallega r-rikorrenti, il-Kummissjoni, kif jirriżulta wkoll mill-premessi 87 sa 103 tad-deċiżjoni
         kkontestata, ma użatx metodu ta’ kalkolu bbażat fuq il-fatturat in kwistjoni, iżda telqet mill-kwalifika tal-ksur – f’dan
         il-każ ikkunsidrat bħala “ferm gravi” – u sussegwentement ikkunsidrat fil-premessi 104 sa 106 tad-deċiżjoni kkontestata, b’mod
         konformi mal-linji gwida, l-impatt reali ta’ l-aġir mhux korrett ta’ kull waħda miż-żewġ impriżi billi ħadet in kunsiderazzjoni
         l-fatt li kienet teżisti differenza kbira ta’ daqs bejniethom.
      
      162   Għaldaqstant, billi kkunsidrat espressament li l-partijiet kienu kkommettew ksur ta’ l-istess tip u, minkejja l-ekwilibriju
         intrinsiku tal-ftehim, safejn il-ftehim huwa intiż, bħala prinċipju, li jagħti liż-żewġ intrapriżi qligħ ta’ l-istess daqs,
         il-Kummissjoni kkunsidrat, skond il-premessa 104 tad-deċiżjoni kkontestata, dawn il-fatturi segwenti:
      
      “ –      SAS hija l-kumpannija ta’ l-ajru ewlenija fl-Iskandinavja filwaqt li Maersk Air hija ferm iżgħar. Fis-sena 2000, SAS kellha
         fatturat ta’ EUR 4,917 biljun, filwaqt li Maersk Air kellha fatturat ta’ EUR 458.6 miljun (jiġifieri 10.7 darbiet inqas).
         Il-fatturat ta’ EUR 757.6 miljun magħmul minn SAS fir-rigward tad-Danimarka xorta huwa 1.65 darba akbar minn dak ta’ Maersk
         Air,
      
      –      il-ftehim fil-fatt saħħaħ il-pożizzjoni fuq is-suq ta’ SAS: minn naħa waħda, dan ippermetta lil din il-kumpannija li tinkorpora
         fin-netwerk tagħha r-rotot li fir-rigward tagħhom il-partijiet kienu jaqsmu l-kodiċi (SAS imponiet il-kodiċi tagħha fuq ir-rotot
         ta’ Maersk Air filwaqt li Maersk Air ma użatx il-kodiċi tagħha fuq ir-rotot ta’ SAS); min-naħa l-oħra, il-programm ta’ lealtà
         ta’ SAS seta’ jintuża fuq ir-rotot ta’ Maersk Air, kemm biex jintrebħu punti u sabiex jissarrfu f’biljetti”
      
      163   Għaldaqstant, il-Kummissjoni kkunsidrat, fil-premessa 105 tad-deċiżjoni kkontestata, li “il-ksur imwettaq minn SAS kellu iktar
         piż minn dak imwettaq minn Maersk Air”, iżda li dan ma jfissirx “madankollu li l-ammont tal-multi imposti fuq iż-żewġ kumpanniji
         għandu jirrifletti eżattament id-differenza fil-fatturat”. Peress illi d-differenza fid-daqs bejn il-partijiet involuti fil-ftehim
         u l-ħtieġa li jiġu ffissati multi għal livell li huwa biżżejjed disważiv, il-Kummissjoni ffissat, fil-premessa 106 tad-deċiżjoni
         kkontestata, il-punt ta’ tluq għad-determinazzjoni tal-multi għal EUR 35 miljun għal SAS u EUR 14-il miljun għal Maersk Air.
      
      164   Jirriżulta minn dawn is-siltiet tad-deċiżjoni kkontestata li, għall-kuntrarju ta’ dak li ssostni r-rikorrenti, il-Kummissjoni
         ma kkalkulatx il-multa fuq il-bażi tal-fatturat totali, iżda minflok skond il-fatturat miksub fis-suq in kwistjoni, jiġifieri
         relatat maid-Danimarka, iżda kkunsidrat l-informazzjoni dwar dawn iż-żewġ tipi ta’ fatturat biex taġġusta, sa ċertu limitu,
         il-punt ta’ tluq tal-multa imposta fuq kull waħda miż-żewġ partijiet involuti fl-akkordju, li kienu wettqu l-istess tip ta’
         ksur. 
      
      165   Għandu jiġi mfakkar, f’dan ir-rigward, li jirriżulta mill-ġurisprudenza li l-Kummissjoni għandha setgħa wiesgħa ta’ diskrezzjoni
         sabiex tiffissa l-multi u li hija tista’, b’mod partikolari, tirrikorri għal tip wieħed jew ieħor ta’ fatturat skond iċ-ċirkustanzi
         partikolari tal-każ. Għaldaqstant, il-Qorti tal-Prim’Istanza, filwaqt li fakkret li l-uniku riferiment għall-fatturat li jinsab
         fl-Artikolu 15(2) tar-Regolament Nru 17 jirrigwarda l-limitu massimu li l-ammont ta’ multa ma jistax jaqbeż u li dan il-limitu
         għandu jiġi interpretat bħala li huwa relatat mal-fatturat globali (sentenza Musique Diffusion française et vs Il-Kummissjoni, punt 32 iktar ’il fuq, punt 119), iddeċidiet li, “fi ħdan dan il-limitu, il-Kummissjoni tista’, bħala
         regola, tiffissa l-multa bi tluq mill-fatturat li tagħżel hi, f’termini taż-żona ġeografika u l-prodotti kkonċernati (sentenza
         Siment, punt 5023) mingħajr ma hija obbligata li tuża’ preċiżament il-fatturat globali jew dak magħmul fuq is-suq ġeografiku
         jew is-suq tal-prodotti in kwistjoni” u li, “jekk il-linji gwida ma jipprovdux il-kalkolu tal-multi skond fatturat partikolari,
         dawn laqas ma jipprekludu li tali fatturat jiġi kkunsidrat, bil-kundizzjoni li l-għażla magħmula mill-Kummissjoni ma tkunx
         ivvizzjata minn żball manifest ta’ evalwazzjoni” (sentenza Elettrodi tal-grafita, punt 195). [Traduzzjoni mhux uffiċjali]
      
      166   Isegwi li, għall-finijiet tad-determinazzjoni ta’ l-ammont tal-multa, il-Kummissjoni għandha l-fakultà li tikkunsidra l-fatturat
         li tagħżel hi, kemm-il darba dan ma jidhirx li ma jkunx raġonevoli fiċ-ċirkustanzi tal-każ. Bl-istess mod, skond il-ġurisprudenza,
         il-Kummissjoni m’hijiex obbligata li tiżgura, meta tistabbilixxi l-ammont tal-multi, li tassigura, f’każ li l-multi jiġu imposti
         kontra diversi impriżi implikati fl-istess ksur, li l-ammonti finali tal-multi jkunu jirriflettu d-differenzi kollha bejn
         l-impriżi kkonċernati fir-rigward tal-fatturat globali tagħhom (sentenza CMA CGM et vs Il-Kummissjoni, punt 7575 iktar ’il fuq, punt 385), u l-ġurisprudenza ċċitata.
      
      167   Peress li r-rikorrenti ma ġabitx prova li l-Kummissjoni għamlet żball manifest ta’ evalwazzjoni, u lanqas ma wriet li l-għażla
         li saret minn din ta’ l-aħħar ma kinitx raġonevoli, l-ilment tagħha għandu jiġi miċħud. 
      
      168   Minbarra dan, għandu jingħad li l-punt ta’ tluq għad-determinazzjoni tal-multi kien ġie ffissat għal EUR 35 miljun għal SAS
         u EUR 14-il miljun għal Maersk Air, b’hekk jirrappreżenta 4.62 % u 3.05 % rispettivament tal-fatturat tagħhom miksub fir-rigward
         tad-Danimarka jew 0.7 % u 3.05 % tal-fatturat totali tagħhom. Jekk wieħed jikkunsidra l-fatturat totali miksub fid-Danimarka,
         ir-rikorrenti b’hekk ġiet ippenalizzata ftit biss iktar minn Maersk Air (4.62 % kontra 3.05 %), filwaqt li jekk wieħed iqis
         il-fatturat globali, ir-rikorrenti ġiet ippenalizzata b’mod ferm inqas sever minn Maersk Air (0.7 % meta mqabbel ma’ 3.05 %
         rispettivament). Madankollu, minn naħa, jirriżulta mid-deċiżjoni kkontestata li l-Kummissjoni, minn naħa waħda, pjuttost ibbażat,
         kif kellha dritt tagħmel, fuq iż-żewġ tipi ta’ fatturat u, min-naħa l-oħra, peress li l-partijiet involuti fl-akkordju kkommettew
         l-istess ksur u kisbu qligħ stabbli minnu, u peress li l-linji ta’ gwida huma bbażati fuq il-prinċipju ta’ rata fissa li permezz
         tagħha l-multa tiġi ffissata skond il-gravità tal-ksur iktar milli skond il-fatturat ta’ l-impriżi kkonċernati, il-punt ta’
         tluq li ntuża f’dan il-każ ma jidhirx li kien ivvizzjat minn żball manifest ta’ evalwazzjoni jew li jikser il-prinċipju ta’
         trattament ugwali. 
      
      169   Ir-rikorrenti tidher li qed tikkontesta l-fatt li l-Kummissjoni ħadet in kunsiderazzjoni l-fatturat globali minnflok il-fatturat
         li nkiseb fid-Danimarka. Għandu jiġi mfakkar f’dan ir-rigward li, skond ġurisprudenza kostanti, il-Kummissjoni, meta tikkalkula
         l-multa ta’ impriża, tista’ tikkunsidra, b’mod partikolari, id-daqs u s-saħħa ekonomika tagħha (sentenza Musique Diffusion
         française et vs Il-Kummissjoni, punt 32 iktar ’il fuq, punt 120, u s-sentenza tal-Qorti tal-Prim’Istanza tat-13 ta’ Diċembru 2001, Acerinox
         vs Il-Kummissjoni, T‑48/98, Ġabra p. II‑3859, punt 89 u 90). Minbarra dan, fir-rigward tal-kapaċità finanzjarja tal-membri
         ta’ akkordju, il-ġurisprudenza rrikonoxxiet ir-rilevanza tal-fatturat globali (sentenza tal-Qorti tal-Ġustizzja tas-16 ta’
         Novembru 2000, Sarrió vs Il-Kummissjoni, C‑291/98 P, Ġabra p. I‑9991, punt 85 et 86). Minbarra l-fatt li l-Kummissjoni ma
         bbażatx ruħha biss fuq il-fatturat globali, l-argument għaldaqstant għandu jiġi miċħud.
      
      170   Fl-aħħar nett, fil-każ fejn l-ilment tar-rikorrenti, għalkemm m’huwiex ifformulat b’mod ċar, huwa pjuttost intiż sabiex jikkontesta
         l-fatt li l-Kummissjoni ma kkunsidratx li Maersk Air hija parti mill-grupp A.P. Møller, huwa biżżejjed li jingħad, kif irrilevat
         ġustament il-Kummissjoni, li, minn naħa, il-membri l-oħrajn tal-grupp A.P. Møller kienu attivi f’setturi oħrajn li huma ferm
         distinti minn dak tat-trasport bl-ajru, bħas-setturi tat-trasport marittimu u ta’ l-enerġija, u, min-naħa l-oħra, li l-Kummissjoni
         kkunsidrat il-fatt li Maersk Air tagħmel parti minn dan il-grupp meta ċaħdet, fil-premessa 118 tad-deċiżjoni kkontestata,
         l-eżistenza ta’ ċirkustanza mitiganti fuq il-bażi li dan kien l-ewwel ksur li wettqet. Fi kwalunkwe każ, anki jekk jiġi preżuppost
         l-Kummissjoni għamlet żball favur Maersk Air billi nsiet tikkunsidra l-fatt li din tagħmel parti mill-grupp A.P. Møller, din
         iċ-ċirkustanza m’hijiex motiv validu sabiex titnaqqas il-multa imposta fuq ir-rikorrenti, peress li ħadd ma jista’ jinvoka
         illegalità kommessa kontra parti terza.
      
      171   Jirriżulta minn dak li ntqal hawn fuq li l-ilmenti u l-argumenti żviluppati fil-kuntest ta’ l-ewwel motiv għandhom jiġu miċħuda.
         
      
      2.     Fuq it-tieni motiv, ibbażat fuq evalwazzjoni żbaljata tad-dewmien tal-ksur 
       L-argumenti tal-partijiet
      172   Ir-rikorrenti ssostni li l-istima tad-dewmien ta’ ksur kif ikkalkulata mill-Kummissjoni, li tistipula li l-ksur dam mill-5
         ta’ Settembru 1998 sal-15 ta’ Frar 2001, m’hijiex korretta. 
      
      173   Rigward id-data ta’ meta beda l-ksur, ir-rikorrenti ssostni li r-rapport tas-sitwazzjoni tal-5 ta’ Settembru 1998 dwar il-possibiltà
         ta’ alleanza bejn SAS u Maersk Air, għalkemm jieħu in kunsiderazzjoni ftehim fil-prinċipju dwar għadd kbir ta’ punti li sussegwentement
         ġew implementati, ma jistax jitqies bħala ftehim skond l-Artikolu 81 KE. It-tqassim tas-suq miftiehem bejn SAS u Maersk Air
         kien strettament marbut mal-ftehim ta’ kooperazzjoni tat-8 ta’ Ottubru 1998 u ma kellux eżistenza awtonoma. Ir-rikorrenti
         ssostni li r-rapport tas-sitwazzjoni tal-5 ta’ Settembru 1998 la jikkostitwixxi ftehim u lanqas prattika miftiehma, safejn
         dan kien jirreferi sempliċement għal azzjoni li tista’ tittieħed fil-futur li l-implementazzjoni tagħha tippreżupponi l-konklużjoni
         tal-ftehim definittiv. Għaldaqstant, il-ksur ma setax jibda, mill-iktar kmieni, ħlief mid-data tal-ftehim ta’ kooperazzjoni
         tal-partijiet, jiġifieri mit-8 ta’ Ottubru 1998. 
      
      174   Barra minn hekk, ir-rikorrenti ssostni fir-replika tagħha, li, irrispettivament mid-dewmien tal-ksur, hija l-Kummissjoni li
         għandha tiddetermina t-tul ta’ żmien ta’ l-effetti antikompetittivi tal-ftehim, meta mqabbel mad-dewmien tal-ksur, meta hija
         tiffissa l-ammont tal-multa. F’dan il-każ, irrispettivament mill-konklużjonijiet tal-Qorti tal-Prim’Istanza f’dak li jirrigwarda
         t-tul ta’ żmien tal-ftehim akkużat, dan ta’ l-aħħar ma kellux effetti antikompetittivi qabel it-8 ta’ Ottubru 1998. 
      
      175   Fir-rigward tad-data tas-sospensjoni tal-ksur, ir-rikorrenti tafferma li wara li saret l-ispezzjoni in situ mill-Kummissjoni fil-15 ta’ Ġunju 2000, hija waqqfet minnufih kull aġir kontra l-Artikolu 81(1), KE fir-rigward ta’ Maersk
         Air. Hija ssostni, f’dan ir-rigward, li l-laqgħat kollha previsti ma’ Maersk Air ġew ikkanċellati jew żvolġew f’ambjent ikkontrollat,
         bil-pariri tal-konsulenti legali interni u esterni tagħha dwar kemm kienu ammissibbli l-kuntatti maħsuba ma’ Maersk Air. 
      
      176   Fi kwalunkwe każ, l-ittri mibgħuta minn Maersk Air fil-21 ta’ Awwissu 2000 lill-Kummissjoni u lil SAS esprimew b’mod ċar l-impenn
         ta’ Maersk Air li tissospendi kull kooperazzjoni fir-rigward ta’ l-iffissar tal-prezzijiet jew it-tqassim tas-swieq.
      
      177   Ir-rikorrenti tosserva li l-ksur għar-regoli tal-kompetizzjoni fil-forma ta’ tqassim ta’ swieq intemm sempliċement permezz
         tat-tneħħija tar-restrizzjonijiet miftiehma bejn il-partijiet u li m’hemm ebda obbligu impost fuq il-partijiet involuti fl-akkordju
         li jieħdu miżuri attivi li jikkonsistu fid-dħul mill-ġdid f’suq fejn hemm it-telf. 
      
      178   Fir-rigward ta’ l-irtirar unilaterali ta’ waħda mill-partijiet fil-ftehim, jiġifieri Maersk Air, l-Artikolu 81 KE ma setax
         jibqa’ applikabbli sa mill-21 ta’ Awwissu 2000, anki kieku SAS riedet, f’dak il-mument, tikkonforma ruħha mal-ftehim. 
      
      179   Ir-rikorrenti hija tal-fehma li l-Kummissjoni ma setgħetx tirrifjuta li tikkunsidra d-dikjarazzjoni unilaterali ta’ Maersk
         Air tal-21 ta’ Awwissu 2000 bħala prova tar-rinunzja tagħha, għar-raġuni li, f’dik id-data, hija kienet għadha ma bagħtet
         id-dikjarazzjoni ta’ oġġezzjonijiet tagħha. Barra minn hekk, huwa inkonsistenti li l-Kummissjoni tagħti importanza lill-ittra
         mibgħuta minn SAS lil Maersk Air fil-15 ta’ Frar 2001, filwaqt li ma tikkunsidrax l-ittra simili mibgħuta fil-21 ta’ Awwissu
         2000 minn Maersk Air lil SAS. Din in-negliġenza tammonta għal nuqqas ta’ ħarsien ta’ l-obbligu li għandha l-Kummissjoni li
         tikkunsidra l-informazzjoni ppreżentata lilha. 
      
      180   Ir-rikorrenti tosserva li l-Kummissjoni għaldaqstant kienet żbaljata meta applikat żieda ta’ 25 % għall-ammont tal-multa,
         minnflok 17 % li kien ikun applikabbli kieku ttieħdu d-dati mit-8 ta’ Ottubru 1998 u l-15 ta’ Ġunju 2000.
      
      181   Il-Kummissjoni ssostni li t-tieni motiv mhuwiex fondat.
       Il-kunsiderazzjonijiet tal-Qorti tal-Prim’Istanza
      182   Ir-rikorrenti tikkontesta l-konklużjonijiet tal-Kummissjoni dwar id-data tal-bidu u tat-tmiem tal-ksur.
      183   Fir-rigward tad-data tal-bidu tal-ksur, għandu jiġi kkonstatat li l-Kummissjoni b’mod korrett ħadet id-data tal-5 ta’ Settembru
         1998. Fil-fatt, ir-rapport tas-sitwazzjoni tal-5 ta’ Settembru 1998, li huwa riprodott fil-premessa 50 tad-deċiżjoni kkontestata,
         jindika s-segwenti:
      
      “Peress illi t-tqassim tal-kodiċi u l-parteċipazzjoni ta’ Maersk Air f’Eurobonus fuq CPH-STO ġew meqjusa bħala impossibbli,
         għall-inqas matul il-fażi 1 (Sajf 1999-Xitwa 1999/2000) u forsi, matul perijodu itwal, u filwaqt li jitqies ir-riskju mhux
         negliġibbli ta’ inkjesta u/jew talbiet għal informazzjoni mill-[Unjoni Ewropea] dwar il-kooperazzjoni bejn Maersk Air u SAS
         jekk l-elementi kollha previsti fil-ftehim li bħala prinċipju huwa verbali jiġu implementati f’daqqa waħda sa mis-Sajf ta’
         l-1999, aħna naqblu fil-prinċipju li ċerti partijiet ta’ dan il-ftehim verbali jiġu mibdula […] Konsegwentement, jeżisti attwalment
         ftehim dwar il-punti segwenti:
      
      a) Maersk Air ser tieqaf topera CPH-STO u CPH-GVA fit-28 ta’ Marzu 1999.” [Traduzzjoni mhux uffiċjali] 
      184   Jirriżulta b’mod ċar minn dan id-dokument li, fil-5 ta’ Settembru 1998, il-partijiet diġà kienu kkonkludew ftehim, għalkemm
         jekk kien ser jiġi implementat iktar tard, b’mod partikolari sabiex ma tinġibidx l-attenzjoni tal-Kummissjoni, u li l-partijiet
         involuti fl-akkordju kienu tilfu l-awtonomija tagħhom minn dak il-mument.
      
      185   Barra minn hekk, l-argument tar-rikorrenti li dan it-tqassim tas-suq kien marbut strettament mal-ftehim ta’ kooperazzjoni
         tat-8 ta’ Ottobru 1998 għandu jiġi miċħud, peress illi r-rikorrenti ma ġabet ebda prova f’dan is-sens.
      
      186   Bl-istess mod, l-argument li jsostni li l-Kummissjoni kellha tibbaża fuq it-tul ta’ żmien ta’ l-effetti tal-ksur pjuttost
         milli fuq id-dewmien tal-ksur innifsu huwa manifestament mhux fondat, peress illi s-sempliċi fatt li jsir ftehim li l-għan
         tiegħu huwa li jirrestrinġi l-kompetizzjoni bi ksur ta’ l-Artikolu 81(1), KE jikkostitwixxi, minnu nnifsu, ksur ta’ din id-dispożizzjoni,
         indipendentement mill-effettività ta’ l-implementazzjoni ta’ dan il-ftehim (sentenza tal-Qorti tal-Ġustizzja tal-11 ta’ Lulju
         1989, Belasco et vs Il-Kummissjoni, 246/86, Ġabra p. 2117, punt 15).
      
      187   Fl-aħħar nett, jirriżulta mill-premessa 108 tad-deċiżjoni kkontestata li Maersk Air rrikonoxxiet fir-risposta tagħha għad-dikjarazzjoni
         ta’ l-oġġezzjonijiet li l-ksur kien beda fil-5 ta’ Settembru 1998.
      
      188   Isegwi li l-ilment ibbażat fuq żball fl-iffissar tad-data tal-bidu tal-ksur għandu b’mod ċar jiġi miċħud. 
      189   Minbarra dan, il-Qorti tal-Prim’Istanza tirrileva li l-ksur jidher li beda iktar kmieni, safejn, b’mod partikolari, il-partijiet
         ftiehmu, fil-5 ta’ Settembru 1998, li jimmodifikaw ċerti partijiet tal-ftehim verbali tagħhom. Bl-istess mod, dokument ta’
         Maersk Air datat 8 ta’ Jannar 1998, imsemmi fil-premessa 22 tad-deċiżjoni kkontestata, jirreferi għal negozjati li saru matul
         l-1998 kif ukoll l-għan komuni fundamentali tal-partijiet involuti fl-akkordju li jiddeterminaw liema rotot kienu ser jiġu
         operti minn kull waħda minnhom, filwaqt li jindika li SAS teżiġi li Maersk Air “tillimita l-iżvilupp tar-rotot bi tluq minn
         Kopenħagen għal dak li ġie miftiehem reċiprokament”.
      
      190   Rigward id-data tat-tmiem tal-ksur, ir-rikorrenti ssostni, fl-ewwel lok, li l-Kummissjoni kellha tieħu l-jum ta’ l-ispezzjonijiet,
         jiġifieri l-15 ta’ Ġunju 2000, peress li hija waqqfet kull aġir ipprojbit minn dan il-mument.
      
      191   Dan l-argument għandu jiġi miċħud. 
      192   Fl-ewwel lok, ir-rikorrenti ma ġabet ebda prova f’dan ir-rigward, iżda sempliċement issostni li sa minn dak il-mument il-laqgħat
         kollha previsti ma’ Maersk Air kienu ġew ikkanċellati jew saru fil-preżenza tal-konsulenti legali tagħha.
      
      193   Fit-tieni lok, iċ-ċirkustanza, jekk wieħed jassumi li hija stabbilita, li ma kienx hemm aktar “laqgħat ipprojbiti”, mhijiex
         ta’ natura li turi li l-ftehim ta’ tqassim tas-swieq li kienu ġew konklużi u implementati kienu ntemmu. 
      
      194   Fit-tielet lok, il-preżenza tal-konsulenti legali tar-rikorrenti ma tistax titqies bħala assigurazzjoni tal-legalità perfetta
         ta’ dawn il-laqgħat. Għandu jingħad, f’dan ir-rigward, li jirriżulta b’mod partikolari mill-premessa 89 tad-deċiżjoni kkontestata
         li l-avukati tal-partijiet involuti fl-akkordju kienu intenzjonalment assistew fit-tfassil tal-ftehim ipprojbiti. Barra minn
         hekk, ir-rapport tal-laqgħa tal-grupp ta’ uffiċjali responsabbli tal-proġett ta’ l-14 ta’ Awwissu 1998 isemmi l-fatt li “il-partijiet
         tad-dokumenti li jiksru l-Artikolu 81(1), [KE], anke fil-każ meta huwa impossibbli li jintlaħaq ftehim u li jitqiegħed bil-miktub,
         xorta għandhom jeżistu bil-miktub u jiġu ddepożitati fl-uffiċċji ta’ l-avukati taż-żewġ partijiet […] ”. Skond rapport ieħor,
         rappreżentant ta’ SAS kien inkwetat “li r-rapport tas-sitwazzjoni jkompli jiċċirkola fil-forma attwali tiegħu” , u wera x-xewqa
         tiegħu “li jiġi mmodifikat u li ċerti partijiet jitħassru, kif [kienu] ssuġġerew l-avukati […] ”.
      
      195   Ir-rikorrenti ssostni, fit-tieni lok, li l-ittri mibgħuta fil-21 ta’ Awwissu 2000 minn Maersk Air lill-Kummissjoni u lil SAS
         jesprimu b’mod ċar l-impenn ta’ Maersk Air li twaqqaf kull kooperazzjoni. 
      
      196   Dawn l-ittri madankollu ma jistgħux jitqiesu li temmew il-ftehim jew li jikkostitwixxu prova li l-ftehim kienu ġew mitmuma.
         
      
      197   Minn naħa waħda, fl-ittra tagħha tal-21 ta’ Awwissu 2000 indirizzata lill-Kummissjoni, Maersk Air indikat sempliċement li,
         “kif diġà ntqal matul il-laqgħa ta’ l-10 ta’ Awwissu 2000, Maersk Air […] temmet minnufih kull kooperazzjoni ma’ SAS fil-qasam
         tat-tqassim tas-suq u l-iffissar tal-prezzijiet” u li “l-ittra preżenti tagħtiha l-possibbiltà li tikkonferma din il-pożizzjoni
         ta’ Maersk Air […] ”. Kif iddikjarat korrettament il-Kummissjoni fil-premessa 112 tad-deċiżjoni kkontestata, din l-ittra m’għandha
         ebda effett fuq l-eżistenza tal-ftehim u lanqas turi li Maersk Air effettivament iddenunzjat dawn il-ftehim fil-konfront ta’
         SAS.
      
      198   Min-naħa l-oħra, fl-ittra tagħha tal-21 ta’ Awwissu 2000 indirizzata lil SAS, Maersk Air kitbet is-segwenti:
      “Għall-finijiet ta’ amministrazzjoni tajba, bil-preżenti ninfurmak li Maersk Air […] ikkonfermat lill-Kummissjoni Ewropea
         li hija b’ebda mod m’hi ser tikkoopera ma’ SAS fir-rigward ta’ l-iffissar orizzontali tal-prezzijiet jew tat-tqassim tas-suq”.
      
      199   Din l-ittra indirizzata lil SAS ma tindikax b’mod ċar u inekwivoku r-rieda li jintemmu l-ftehim. Din tista’ wkoll, kif issostni
         l-Kummissjoni fil-premessa 112 tad-deċiżjoni kkontestata, “tiġi interpretata bħala tentattiv li tingħata assigurazzjoni lil
         SAS dwar id-dikjarazzjonijiet li saru minn Maersk Air […] lill-Kummissjoni ”, minħabba l-fatt li, “ matul dak iż-żmien, il-partijiet
         ma kinux għadhom jafu l-pożizzjoni li kienet ser tieħu l-Kummissjoni fid-dikjarazzjoni ta’ l-oġġezzjonijiet”. 
      
      200   Għaldaqstant, il-Kummissjoni kienet korretta meta kkonkludiet li l-ksur ma jistax jiġi kkunsidrat li ntemm aktar kmieni mill-15 ta’ Frar
         2001, meta r-rikorrenti għarrfet lil Maersk Air li hija ma kinitx tikkunsidra lilha nfisha marbuta bil-ftehim tat-tqassim
         tas-suq. Barra minn hekk, is-sustanza ta’ din il-konklużjoni tirriżulta wkoll mir-risposta għad-dikjarazzjoni ta’ l-oġġezzjonijiet
         ta’ SAS għall-ksur, ta’ l-4 ta’ April 2001, fejn hija kitbet li, “ meta d-dikjarazzjoni ta’ l-oġġezzjonijiet li waslet fit-2
         ta’ Frar 2001 wriet x’kien il-kontribut ta’ SAS fil-ksur, il-Kap Eżekuttiv tal-kumpannija […] informa lill-Kap Eżekuttiv ta’
         Maersk Air [b’ittra tal-15 ta’ Frar 2001] li kull arranġament li ma jaqax taħt il-ftehim ta’ kooperazzjoni għandu jkun – u
         dejjem kien – null u bla effett ”.
      
      201   Jirriżulta b’mod ċar minn dak li ntqal hawn fuq li t-tieni motiv għandu jiġi miċħud.
      3.     Fuq it-tielet motiv, ibbażat fuq eevalwazzjoni żbaljata taċ-ċirkustanzi mitiganti
       Fuq l-ewwel parti, dwar il-kooperazzjoni ta’ SAS mal-Kummissjoni
       L-argumenti tal-partijiet
      202   Ir-rikorrenti ssostni li l-Kummissjoni kienet żbaljata meta tagħtha biss tnaqqis ta’ 10 % ta’ l-ammont tal-multa tagħha talli
         kkooperat, filwaqt li tat tnaqqis ta’ 25 % ta’ l-ammont tal-multa imposta kontra Maersk Air, minkejja li skond hi ma kien
         hemm ebda differenza reali fir-rieda tal-partijiet involuti fl-akkordju li jikkooperaw mal-Kummissjoni u li jekk tali differenza
         ġiet ikkonstatatha, din setgħet biss kienet aċċidentali. Hija ssostni li, matul l-ispezzjoni fuq il-post, hija kkooperat b’mod
         sħiħ u żammet ruħha għad-dispożizzjoni tal-Kummissjoni għal kull mistoqsija li din ta’ l-aħħar għamlitilha. Hija ssostni wkoll
         li, għal kuntrarju ta’ dak li seħħ fil-kuntest ta’ l-ispezzjoni li saret fl-uffiċċji ta’ Maersk Air, il-persuna li kienet
         implikata l-iktar min-naħa tagħha kienet preżenti u assistiet b’mod attiv lill-Kummissjoni, b’mod li ma kellha ebda raġuni
         sabiex tistieden lill-Kummissjoni sabiex terġa’ tmur ulterjorment. 
      
      203   Ir-rikorrenti tikkunsidra li hija kkomunikat informazzjoni li kienet ferm utli għall-Kummissjoni. Hija jidhrilha li kellha
         tibbenefika minn tnaqqis iktar sostanzjali ta’ l-ammont tal-multa tagħha, fir-rigward ta’ l-elementi segwenti:
      –       sa mill-bidu ta’ l-ispezzjoni, SAS esprimiet b’mod ċar l-intenzjoni tagħha li tikkoopera u tat lill-ispetturi assistenza sħiħa;
      –       b’risposta għat-talba għal informazzjoni ta’ l-1 ta’ Awwissu 2000 u sussegwentement matul il-proċedura, SAS ipprovdiet “dokumenti
         addizzjonali”, inklużi dokumenti, għalkemm koperti bl-obbligu tal-kunfidenzjalità, li juru l-ħtija tagħha u li b’mod deċiżiv
         jagħtu l-prova ta’ l-eżistenza tal-ksur;
      
      –       il-partijiet involuti fl-akkordju bagħtu flimkien notifika addizzjonali dwar il-bidliet li saru wara n-notifika inizjali u
         l-bidliet li l-partijiet ipproponew li japplikaw ulterjorment;
      
      –       fis-27 ta’ Ottubru 2000, SAS issottomettiet lill-Kummissjoni dokument li jesponi l-pożizzjoni tagħha bil-għan li tgħinha tifhem
         ċerti aspetti ta’ l-akkordju bejn il-partijiet;
      
      –       wara li rċieva d-dikjarazzjoni ta’ l-oġġezzjonijiet, il-Bord tad-Diretturi ta’ SAS għamel tentattiv biex jiskopri għalfejn
         u kif setgħu seħħu l-ksur tar-regoli tal-kompetizzjoni, bil-għan li jitnaqqas ir-riskju li tali ksur jerġa’ jseħħ;
      
      –       b’ittra tal-15 ta’ Frar 2001, SAS infurmat b’mod ċar lil Maersk Air li kull ftehim li ma jaqax taħt il-kamp ta’ applikazzjoni
         tal-ftehim ta’ kooperazzjoni nnotifikat kien, u minn dejjem kien, null u bla effett;
      
      –       fis-7 ta’ Marzu 2001, wara djalogu mal-Kummissjoni dwar il-kwistjoni tad-dewmien tal-ksur, il-partijiet għamlu dikjarazzjoni
         konġunta li fiha affermaw mill-ġdid li kull ksur kien intemm;
      
      –       matul laqgħa mal-Kummissjoni fit-23 ta’ Marzu 2001, SAS ikkonfermat li hija ma kinitx qed tikkontesta l-fatti, li hija tirrikonoxxi
         li kisret l-Artikolu 81 KE u li hija kienet qed tirrinunzja d-dritt li tagħmel sottomossjonijiet matul seduta orali.
      
      204   Ir-rikorrenti tikkunsidra li l-Kummissjoni ma tatx motivi adegwati għat-trattament differenti li sar fit-tnaqqis ta’ l-ammont
         tal-multi mogħti liż-żewġ partijiet involuti fl-akkordju. 
      
      205   Il-Kummissjoni tikkontesta l-mertu ta’ l-argument tar-rikorrenti.
       Il-kunsiderazzjonijiet tal-Qorti tal-Prim’Istanza
      206   Għandu jiġi mfakkar, l-ewwel nett, li skond il-premessa 125 tad-deċiżjoni kkontestata, il-Kummissjoni kkonstatat li kien xieraq
         li jitnaqqas l-ammont tal-multa imposta kontra Maersk Air għal 25 % u l-ammont tal-multa imposta kontra SAS għal 10 %, skond
         il-punt 2 tat-titolu D tal-komunikazzjoni fuq il-kooperazzjoni. Min-naħa l-oħra, ebda tnaqqis ma ngħata lill-partijiet taħt
         it-titolu B ta’ l-imsemmija komunikazzjoni (li jippermetti li jingħata tnaqqis ta’ l-ammont tal-multa ta’ mhux inqas minn
         75 %), peress li ebda waħda mill-partijiet ma żvelat l-akkordju sigriet lill-Kummissjoni qabel ma din kienet ipproċediet għall-verifika
         fil-15 ta’ Ġunju 2000, u lanqas fuq il-bażi tat-titolu C ta’ l-imsemmija komunika (li jippermetti li jingħata tnaqqis ta’
         l-ammont tal-multa ta’ bejn 50 u 75 %), peress illi l-Kummissjoni diġà kellha provi determinanti li kienu jippermettulha li
         tiftaħ il-proċedura. Dawn l-elementi tad-deċiżjoni kkontestata m’humiex ikkontestati mir-rikorrenti.
      
      207   Għandu jiġi mfakkar f’dan ir-rigward li t-titolu D tal-komunika dwar il-kooperazzjoni jipprovdi li:
      “1.      Meta impriża tikkoopera mingħajr ma jkunu sodisfatti l-kundizzjonijiet kollha elenkati fit-titoli B u C, hija għandha tibbenefika
         minn tnaqqis ta’ bejn 10 u 50 % ta’ l-ammont tal-multa li kienet tiġi imposta fuqha fin-nuqqas ta’ kooperazzjoni.
      
      2.      B’mod partikolari, dan jista’ jkun il-każ jekk :
      –       qabel ma tintbagħat dikjarazzjoni ta’ l-oġġezzjonijiet, impriża tipprovdi lill-Kummissjoni informazzjoni, dokumenti jew elementi
         oħra ta’ prova li jikkontribwixxu sabiex tiġi kkonfermata l-eżistenza tal-ksur imwettaq,
      
      –       wara li tkun irċeviet id-dikjarazzjoni ta’ l-oġġezzjonijiet, impriża tinforma lill-Kummissjoni li hija mhux qed tikkontesta
         s-sustanza tal-fatti li fuqhom il-Kummissjoni tkun qed tibbaża l-akkużi tagħha.” [Traduzzjoni mhux uffiċjali]
      
      208   Il-Kummissjoni kkunsidrat li la SAS u lanqas Maersk Air ma kkontestaw il-fatti deskritti fid-dikjarazzjoni ta’ l-oġġezzjonijiet
         u b’hekk hija tathom il-benefiċċju ta’ tnaqqis fuq il-bażi tat-tieni inċiż tal-punt 2 tat-titolu D tal-komunikazzjoni fuq
         il-kooperazzjoni.
      
      209   Min-naħa l-oħra, il-Kummissjoni ma applikatx l-ewwel inċiż tat-tieni punt tat-titolu D ta’ l-istess komunikazzjoni ħlief għall-benefiċċju
         ta’ Maersk Air, u osservat, fil-premessa 123 tad-deċiżjoni kkontestata, dan li ġej:
      
      “ –      mat-tmiem ta’ l-ispezzjoni in situ, Maersk Air ipproponiet lis-servizzi tal-Kummissjoni li ssir laqgħa ma’ [rappreżentant ta’ Maersk Air], li ma kienx għadu
         jaħdem ma’ Maersk Air. [Dan ir-rappreżentant ta’ Maersk Air] kellu rwol kritiku fin-negozjati ta’ Maersk Air ma’ SAS fl-1998.
         Din il-laqgħa saret fl-uffiċċji ta’ Maersk Air fit-22 ta’ Ġunju tas-sena 2000 u, għal din l-okkażjoni, Maersk Air tat lir-rappreżentanti
         tal-Kummissjoni l-‘fajls privati’ li [r-rappreżentant ta’ Maersk Air] kien żamm fir-residenza tiegħu f’ Kopenħagen. Dawn il-fajls
         għenu lill-Kummissjoni sabiex tistabbilixxi kif kienu żvolġew in-negozjati u l-portata eżatta tal-ftehim,
      
      –      min-naħa l-oħra, l-informazzjoni mogħtija minn SAS serviet biss sabiex tikkonferma dak li l-Kummissjoni kienet diġà taf. Għall-kuntrarju
         tad-dokumenti pprovduti minn Maersk Air, id-‘dokumenti addizzjonali’ mogħtija minn SAS ma ngħatawx minn jeddha matul l-ispezzjoni,
         iżda wara talba għal informazzjoni.”
      
      210   Isegwi li d-differenza fit-tnaqqis tal-multa mogħti lir-rikorrenti (10 %) u lil Maersk Air (25 %) tirriżulta mit-tnaqqis addizzjonali
         ta’ 15 % li l-Kummissjoni tat għall-benefiċċju ta’ Maersk Air biss. Huwa dan in-nuqqas ta’ tnaqqis għal kooperazzjoni li jikkostitwixxi
         s-suġġett ta’ din il-parti tat-tielet motiv.
      
      211   In sostenn ta’ dan l-ilment, ir-rikorrenti ssostni li ma kien hemm ebda differenza fir-rieda tal-partijiet involuti fl-akkordju
         sabiex jikkooperaw u li hija kkooperat b’mod sħiħ mal-Kummissjoni. 
      
      212   Din iċ-ċirkustanza, anki jekk jiġi preżupposta li hija stabbilita, hija madankollu irrelevanti. Is-sempliċi rieda ta’ impriża
         li tikkoopera m’għandha ebda sinjifikat. L-ewwel inċiż tal-punt 2 tat-titolu D tal-komunikazzjoni fuq il-kooperazzjoni fil-fatt
         tipprovdi tnaqqis biss għal impriża li “tipprovdi lill-Kummissjoni informazzjoni, dokumenti u elementi ta’ prova oħra li jikkontribwixxu
         biex sabiex tiġi kkonfermata l-eżistenza tal-ksur iwettaq” u mhux għal impriża li sempliċement ikollha r-rieda li tikkoopera
         jew li tillimita ruħha li tikkoopera mal-Kummissjoni. 
      
      213   Bl-istess mod, skond ġurisprudenza kostanti, tnaqqis tal-multa fuq il-bażi ta’ kooperazzjoni matul proċedura amministrattiva
         m’hijiex iġġustifikata ħlief jekk l-aġir ta’ l-impriża in kwistjoni jkun ippermetta lill-Kummissjoni li tikkonstata l-eżistenza
         ta’ ksur b’inqas diffikultà u, jekk ikun il-każ, li twaqqfu (sentenza tal-Qorti tal-Ġustizzja tas-16 ta’ Novembru 2000, SCA
         Holding vs Il-Kummissjoni, C‑297/98 P, Ġabra p. I‑10101, punt 36, u s-sentenza Lisina, punt 300). Barra minn hekk, fil-kuntest
         ta’ l-evalwazzjoni tal-kooperazzjoni mogħtija mill-impriżi, il-Kummissjoni ma tistax ma tikkunsidrax il-prinċipju ta’ trattament
         ugwali (sentenza Krupp Thyssen Stainless u Acciai speciali Terni vs Il-Kummissjoni, punt 83 iktar ’il fuq, punt 237, u s-sentenza
         Lisina, punt 308).
      
      214   Jirriżulta mill-ewwel inċiż tal-premessa 123 tad-deċiżjoni kkontestata li skond dak li tistabbilixxi l-komunikazzjoni fuq
         il-kooperazzjoni, huwa minħabba li Maersk Air tat lill-Kummissjoni fajls (iktar ‘il quddiem il-“fajls privati”) li għenuha
         tistabbilixxi kif żvolġew in-negozjati u l-portata eżatta tal-ftehim li l-Kummissjoni tagħtha tnaqqis addizzjonali. 
      
      215   L-argument tar-rikorrenti li d-differenza fil-kooperazzjoni li setgħet tiġi kkonstatatha bejnha u Maersk Air hija purament
         aċċidentali u tirriżulta mill-preżenza għandha, bid-differenza ta’ dak li seħħ fl-uffiċċji ta’ Maersk Air, ta’ uffiċjal matul
         l-ispezzjoni, li evita l-ħtieġa li ssir żjara oħra mill-Kummissjoni, jirriżulta għaldaqstant minn interpretazzjoni żbajlata
         tad-deċiżjoni kkontestata. Kuntrarjament għal dak li tissuġġerixxi r-rikorrenti, mhuwiex, fil-fatt, minħabba li Maersk Air
         stiednet lill-Kummissjoni sabiex terġa’ tmur fl-uffiċċji tagħha biex tipprovdilha spjegazzjonijiet li l-Kummissjoni tatha
         tnaqqis addizzjonali, iżda minħabba li pprovditilha fajls li ppermettew li tiġi stabbilita l-portata eżatta tal-ftehim.
      
      216   Min-naħa l-oħra, il-Kummissjoni rrifjutat dan it-tnaqqis lir-rikorrenti għal żewġ raġunijiet: 
      –       minn naħa waħda, l-informazzjoni mogħtija minn SAS serviet biss biex tikkonferma dak li kienet diġà taf;
      –       min-naħa l-oħra, SAS ma pprovditx id-‘dokumenti addizzjonali’ minn jeddha, iżda biss wara talba għal informazzjoni
      217   Għandu jiġi kkonstatat li r-rikorrenti ma ġabet ebda prova konkreta bil-għan li tikkontesta l-mertu taż-żewġ motivi ta’ rifjut
         ta’ l-għoti ta’ tnaqqis addizzjonali ta’ l-ammont tal-multa. 
      
      218   Minn naħa, hija ma kkontestatx il-fatt li pprovdiet dawn id-dokumenti biss wara li saritilha talba għal informazzjoni. Madankollu,
         għandu jiġi mfakkar li, skond il-ġurisprudenza, kooperazzjoni matul l-inkjesta li ma tmurx lil hinn mill-obbligi li għandhom
         l-impriżi skond l-Artikolu 11(4) u 5, tar-Regolament Nru 17 jew tad-dispożizzjonijiet ekwivalenti li jinsabu fil-leġiżlazzjonijiet
         settorjali ma tiġġustifikax tnaqqis tal-multa (sentenza tal-Qorti tal-Prim’Istanza ta’ l-14 ta’ Mejju 1998, Weig vs Il-Kummissjoni,
         T‑317/94, Ġabra p. II‑1235, punt 283, u s-sentenza CMA CGM et vs Il-Kummissjoni, punt 7575 iktar ’il fuq, punt 303).
      
      219   Min-naħa l-oħra, ir-rikorrenti ma tindikax dokument wieħed li hija bagħtet lill-Kummissjoni u li ppermetta lil din ta’ l-aħħar
         biex tikkonferma l-eżistenza tal-ksur, u lanqas dokument wieħed li jservi bħala bażi għad-deċiżjoni kkontestata jew li sempliċement
         intuża f’dan ir-rigward.
      
      220   Barra minn hekk, ebda waħda mill-miżuri invokati mir-rikorrenti m’hija ta’ natura tali li tiġġustifika tnaqqis tal-multa għal
         kooperazzjoni, u lanqas, b’mod iktar ġenerali, fuq il-bażi ta’ ċirkustanzi mitiganti.
      
      221   Isegwi li l-ewwel parti tat-tielet motiv għandha tiġi miċħuda.
       Fuq it-tieni parti, dwar azzjonijiet li ttieħdu minn SAS wara d-deċiżjoni kkontestata 
       L-argumenti tal-partijiet
      222   Ir-rikorrenti ssostni li l-Qorti Komunitarja għandha l-possibbiltà, fil-kuntest tal-ġurisdizzjoni sħiħa tagħha, li tikkunsidra
         elementi li seħħew wara d-deċiżjoni tal-Kummissjoni u, b’mod partikolari, l-aġir adottat minn parti ppenalizzata wara d-deċiżjoni
         ta’ penalizzazzjoni (sentenza tal-Qorti tal-Ġustizzja tas-6 ta’ Marzu 1974, Istituto Chemioterapico Italiano u Commercial
         Solvents vs Il-Kummissjoni, 6/73 u 7/73, Ġabra p. 223, u s-sentenza tal-Qorti tal-Prim’Istanza ta’ l-14 ta’ Lulju 1995, CB
         vs Il-Kummissjoni, T‑275/94, Ġabra p. II‑2169, punt 64). Hija tikkunsidra li l-azzjonijiet li hija wettqet wara d-deċiżjoni
         kkontestata, u li wasslu għat-tkeċċija tal-viċi president ewlieni tagħha kif ukoll għar-riżenja tad-diretturi kollha fuq il-bord
         amministrattiv, jiġġustifikaw tnaqqis iktar sostanzjali ta’ l-ammont tal-multa imposta. Barra minn hekk, l-implementazzjoni
         ta’ programm ta’ konformità għandha tiġi kkunsidrata bħala ċirkustanza mitiganti (sentenza tal-Qorti tal-Prim’Istanza ta’
         l-14 ta’ Lulju 1994, Parker Pen vs Il-Kummissjoni, T‑77/92, Ġabra p. II‑549). 
      
      223   Ir-rikorrenti tikkunsidra li l-miżuri li hija ħadet wara l-adozzjoni tad-deċiżjoni kkontestata huma eċċezzjonali. Ir-riżenja
         tad-diretturi kollha fuq il-bord amministrattiv kif ukoll it-tkeċċija tal-viċi president ewlieni tagħha huma miżuri estremi
         għal kumpannja u jikkostitwixxu mezz effikaċi li jiddiswadi lil impriżi oħrajn milli jiksru r-regoli tal-kompetizzjoni. Barra
         minn hekk, l-implementazzjoni ta’ programm ta’ konformità ta’ l-organizzazzjoni tagħha turi b’mod ċar ir-rieda tagħha li tevita
         ksur fil-futur tar-regoli tal-Komunità.
      
      224   Il-Kummissjoni tikkunsidra li ċ-ċirkustanzi invokati mir-rikorrenti b’ebda mod ma jiġġustifikaw tnaqqis ta’ l-ammont tal-multa
         imposta fuqha, u li l-ġurisprudenza ċċitata m’hijiex rilevanti għal dan il-każ. 
      
       Il-kunsiderazzjonijiet tal-Qorti tal-Prim’Istanza
      225   Fuq bażi preliminari, għandu jiġi osservat li l-miżuri meħuda minn impriża wara deċiżjoni indirizzata lilha ma jistgħux, taħt
         ebda ċirkustanzi, jaffettwaw il-legalità ta’ dik id-deċiżjoni, li għandha tiġi evalwata fir-rigward l-elementi ta’ fatt u
         ta’ dritt eżistenti fid-data meta l-att ikun ġie adottat.
      
      226   Għaldaqstant, it-talba tar-rikorrenti tista’ tiġi eżaminata biss, l-iktar, fil-kuntest tal-ġurisdizzjoni sħiħa tal-Qorti tal-Prim’Istanza,
         skond l-Artikolu 229 KE.
      
      227   Għandu jiġi kkonstatat, l-ewwel nett, li ż-żewġ sentenzi ċċitati mir-rikorrenti ma jistgħux jiġu interpretati bħala li jaffermaw
         il-prinċipju li l-multa imposta fuq impriża tista’ tiġi mnaqqsa meta jiġi kkunsidrat l-aġir adottat minnha wara l-adozzjoni
         tad-deċiżjoni li imponiet il-multa fuqha. Minn naħa waħda, fis-sentenza Istituto Chemioterapico Italiano u Commercial Solvents
         vs Il-Kummissjoni, punt 222 supra, il-Qorti tal-Ġustizzja naqqset l-ammont tal-multa fuq il-bażi tad-dewmien imputabbli lill-Kummissjoni
         fl-adozzjoni tad-deċiżjoni, għar-raġuni li kieku kienet aġixxiet iktar kmieni, il-ksur kien idum inqas u l-multa kienet tkun
         iktar baxxa, u li l-effetti li kkawżaw il-ħsara ta’ l-aġir akkużat kienu ġew limitati mill-fatt li r-rikorrenti kienet wettqet
         l-ordnijiet tad-deċiżjoni. Min-naħa l-oħra, fis-sentenza CB vs Il-Kummissjoni, punt 222 iktar ’il fuq, il-Qorti tal-Prim’Istanza
         sempliċement fakkret is-sentenza Istituto Chemioterapico Italiano u Commercial Solvents vs Il-Kummissjoni, iċċitata iktar
         ‘il fuq, iżda ma naqqsitx l-ammont tal-multa fuq il-bażi ta’ aġir li seħħ wara d-deċiżjoni u barra minn hekk lanqas ma tressqet
         quddiemha din it-talba.
      
      228   Isegwi li, għall-kuntrarju ta’ dak li ssostni r-rikorrenti, ma jirriżultax mill-ġurisprudenza li multa tista’ tiġi mnaqqsa
         fuq il-bażi ta’ aġir adottat wara l-ħruġ ta’ deċiżjoni li timponi multa. Dan it-tnaqqis, anki jekk huwa possibbli, ma jistax,
         f’kull każ, jiġi ordnat mill-qorti Komunitarja ħlief b’kawtela kbira u f’ċirkustanzi ferm partikolari, għar-raġuni, b’mod
         partikolari, li tali prattika tista’ tiġi interpretata bħala inċentiv biex jitwettaq ksur filwaqt li jieħu r-riskju li l-multa
         tista’ titnaqqas permezz ta’ bidla fl-aġir mill-impriża wara d-deċiżjoni.
      
      229   Madankollu, ebda waħda miċ-ċirkustanzi invokati mir-rikorrenti f’dan il-każ ma tidher li hija ta’ natura li tiġġustifika tnaqqis
         ta’ l-ammont tal-multa.
      
      230   Isegwi li l-argument tar-rikorrenti żviluppat fil-kuntest tat-tieni parti tat-tielet motiv għandu tiġi miċħud, u għaldaqstant,
         għandu jiġi miċħud wkoll it-tielet motiv kollu kemm hu.
      
      4.     Fuq it-talba tal-Kummissjoni sabiex jiżdied l-ammont tal-multa imposta fuq ir-rikorrenti
      231   Il-Kummissjoni ssostni li, fir-replika tagħha, ir-rikorrenti tikkontesta ċerti kunsiderazzjonijiet relatati mal-portata u
         nan-natura tal-ksur, minkejja li kisbet tnaqqis ta’ 10 % ta’ l-ammont tal-multa talli ma kkontestatx is-sustanza tal-fatti
         ppreżentati fid-dikjarazzjoni ta’ l-oġġezzjonijiet, u talbet lill-Qorti tal-Prim’Istanza li tippenalizza dan l-aġir skorrett
         billi żżid il-multa fuq il-bażi tal-ġurisdizzjoni sħiħa tagħha. 
      
      232   Għandu jiġi mfakkar, f’dan ir-rigward, l-ewwel nett li t-tieni subparagrafu tal-punt E(4) tal-komunikazzjoni dwar il-kooperazzjoni
         jipprovdi li “[jekk] impriża, li bbenefikat minn tnaqqis fil-multa minħabba li ma kkontestatx is-sustanza tal-fatti, tikkontesta
         għall-ewwel darba f’rikors għal annullament quddiem il-Qorti tal-Prim’Ista,za, il-Kummissjoni bħala prinċipju ser titlob lil
         din il-Qorti sabiex iżżid l-ammont tal-multa impost fuq din l-impriża.” Barra minn hekk, skond l-Artikolu 14 tar-Regolament,
         “[Il-Qorti tal-Prim’Istanza] għandu jkollha ġuriżdizzjoni illimitata fis-sens ta’ l-Artikolu [229] tat-Trattat li tirrevedi
         deċiżjonijiet li bihom il-Kummissjoni tkun iffissat multa jew ħlas ta’ penali perjodiku; din tista’ tneħħi, tnaqqas jew iżżid
         il-multa jew il-ħlas ta’ penali perjodiku impost. [verżjoni mhux uffiċjali]. Għaldaqstant, fis-sentenza tagħha Elettrodi tal-grafita
         (punti 417 u 418), il-Qorti tal-Prim’Istanza ħadet in kunsiderazzjoni ċ-ċirkustanza li r-rikorrenti kienet ikkontestat quddiemha
         ċerti fatti li hija kienet ammettiet matul il-proċedura amministrattiva sabiex tnaqqas ir-riduzzjoni li r-rikorrenti kienet
         ibbenefikat minnha fid-dawl tal-kooperazzjoni tagħha.
      
      233   Għaldaqstant għandu jiġi eżaminat jekk, kif issostni l-Kummissjoni, iċ-ċirkustanzi tal-każ jiġġustifikaw it-tneħħija tat-tnaqqis
         ta’ 10 % mogħti lir-rikorrenti fuq il-bażi tal-kooperazzjoni tagħha.
      
      234   F’dan il-każ, għandu jingħad li r-rikorrenti ma tikkontestax direttament, fil-kuntest tar-rikors tagħha, il-fatti li bihom
         ġiet akkużata fid-dikjarazzjoni ta’ l-oġġezzjonijiet u li fuqhom hija bbażata l-konstatazzjoni ta’ ksur ta’ l-Artikolu 81 KE,
         peress illi hija mhux qed titlob l-annullament tad-deċiżjoni kkontestata inkwantu li hija tikkonstata li r-rikorrenti kkommettiet
         ksur, iżda biss it-tnaqqis ta’ l-ammont tal-multa li ġiet imposta fuqha.
      
      235   Madankollu, il-Kummissjoni ssostni li r-rikorrenti tikkontesta uħud mill-kunsiderazzjonijiet tagħha li jirrigwardaw il-portata
         u n-natura tal-ksur u tikkunsidra illi b’hekk ir-rikorrenti adottat aġir skorrett li jimmerita żieda fl-ammont tal-multa imposta.
      
      236   Għandu jiġi eżaminat jekk, kif issostni l-Kummissjoni, ir-rikorrenti qed tqiegħed in kwistjoni s-sustanza tal-fatti li fuqhom
         il-Kummissjoni bbażat l-ilmenti tagħha u li r-rikorrenti kienet ammettiet fil-kuntest tal-proċedura ta’ prekontenzjuża. 
      
      237   Il-Kummissjoni tirrileva f’dan ir-rigward illi r-rikorrenti ssostni, fir- replika, li “l-ftehim konkluż f’dan il-każ bejn
         il-partijiet kien ġie parzjalment implementat peress illi affettwa biss it-tliet rotot identifikati speċifikament mill-Kummissjoni
         (jiġifieri Kopenħagen-Stokkolma, Kopenħagen-Venezja u Billund-Frankfurt)”; li “l-intenzjoni tal-partijiet kienet ferm iktar
         limitata minn dak li taħseb il-Kummissjoni, [peress li] tliet rotot biss kienu involuti” u li “r-rotta Kopenħagen-Ożlo qatt
         ma kienet tifforma parti mill-ftehim tat-tqassim tas-suq”, filwaqt li d-“deċiżjoni [kkontestata] tindika b’mod ċar, fil-[premessi]
         62 sa 64 u fl-Artikolu 1, illi l-partijiet ikkonkludew ftehim globali għat-tqassim ta’ swieq bil-għan li jaffettwa t-traffiku
         ta’ l-ajru kollu ta’ destinazzjoni u ta’ tluq mid-Danimarka, b’mod partikolari billi jillimita wkoll il-kompetizzjoni potenzjali
         bejn SAS u Maersk [Air]”.
      
      238   Għandu jiġi osservat, f’dan ir-rigward, illi sabiex jiġi evalwat jekk ir-rikorrenti hijiex qed tmur lura fuq l-ammissjoni
         li permezz tagħha kisbet tnaqqis fil-multa tagħha, l-argument żviluppat mir-rikorrenti quddiem il-Qorti tal-Prim’Istanza għandhu
         jitqabbel mhux mal-konstatazzjonijiet li jinsabu fid-deċiżjoni kkontestata, iżda fir-rigward ta’ dak li hija ammettiet matul
         il-proċedura amministrattiva.
      
      239   Id-dikjarazzjoni ta’ l-oġġezzjonijiet tesponi li l-partijiet involuti fl-akkordju kkonkludew ftehim ta’ tqassim tas-suq fuq
         tliet rotot speċifiċi u ftehim globali tqassim ta’ swieq. Barra minn hekk, il-punt 74 tad-dikjarazzjoni ta’ l-oġġezzjonijiet
         huwa miktub fit-termini segwenti:
      
      “Jekk huwa biżżejjed li ftehim ikollu bħala għan li jirrestrinġi l-kompetizzjoni sabiex jaqa’ taħt l-Artikolu 81(1), [KE],
         għandu jiġi kkonstatat illi l-ftehim in kwistjoni għandhom ukoll bħala effett li jirrestrinġu b’mod sinjifikattiv  il-kompetizzjoni.
         L-effett fuq is-suq madankollu m’huwiex l-istess kullimkien. Fir-rigward tar-rotot Kopenħagen-Stokkolma u Billund-Frankfurt,
         hija l-kompetizzjoni reali li ġiet ristretta, filwaqt li fir-rigward tar-rotta Kopenħagen-Venezja, din tirrigwarda l-kompetizzjoni
         potenzjali. Il-ftehim globali jirrestrinġi wkoll il-kompetizzjoni potenzjali bejn il-partijiet”. [Traduzzjoni mhux uffiċjali]
      
      240   Għalhekk jista’ jiġi kkunsidrat li, fid-dikjarazzjoni ta’ l-oġġezzjonijiet, il-Kummissjoni b’ċertu mod ikkonkludiet illi l-ftehim
         globali mhux biss kien ġie konkluż, iżda wkoll li kien ġie implementat u li kellu effett fuq is-suq. 
      
      241   L-argument żviluppat mir-rikorrenti fin-noti tagħha quddiem il-Qorti tal-Prim’Istanza jista’, sa ċertu mod, jiġi interpretat
         bħala li huwa intiż sabiex jikkontesta mhux biss l-effetti tal-ftehim globali, iżda wkoll l-implementazzjoni tiegħu, jew saħansitra
         l-konklużjoni tiegħu. Madankollu jirriżulta mir-risposti għad-domandi bil-miktub tal-Qorti tal-Prim’Istanza u mit-trattazzjoni
         matul is-seduta illi r-rikorrenti kkonfermat illi hija ma kkontestatx li kkonkludiet ftehim globali ta’ tqassim tas-suq u
         lanqas li l-partijiet kellhom l-intenzjoni li jimplementawh, iżda li hija kkontestat biss li l-ftehim globali kellu impatt
         fuq is-suq. Madankollu għandu jiġi kkonstatat li r-rikorrenti, filwaqt li tirrikonoxxi l-fatti u l-ksur deskritti fid-dikjarazzjoni
         ta’ l-oġġezzjonijiet, kienet diġà argumentat, fir-risposta tagħha għall-imsemmija komunika, li l-ksur ma kellhomx effett fuq
         is-suq.
      
      242   Isegwi li l-argument żviluppat mir-rikorrenti fil-kuntest ta’ dan ir-rikors ma jistax jiġi kkunsidrat bħala li jikkostitwixxi
         rtirar ta’ l-ammissjoni tagħha b’mod li jiġġustifika t-tneħħija tat-tnaqqis ta’ 10 % ta’ l-ammont tal-multa tagħha li ġiet
         imposta lilha mill-Kummissjoni.
      
      243   It-talba tal-Kummissjoni f’dan is-sens għaldaqstant għandha tiġi miċħuda.
      244   Jirriżulta minn dak kollu li ntqal hawn fuq li l-motivi u l-argumenti tar-rikorrenti intiża sabiex jinkiseb tnaqqis ta’ l-ammont
         tal-multa imposta fuqha għandhom jiġu miċħuda.
      
      245   F’dawn iċ-ċirkustanzi, fid-dawl tal-gravità u tad-dewmien tal-ksur kif ikkonstatati, korrettament, fid-deċiżjoni kkontestata,
         u tal-fatt illi l-partijiet kellhom għarfien sħiħ tan-natura kjarament antikompetittiva ta’ l-aġir tagħhom u li ħadu miżuri
         sabiex il-Kummissjoni ma tindunax bil-portata eżatta tal-ftehim tagħhom billi evitaw li jħallu traċċi bil-miktub, filwaqt
         li nnotifikawha b’aspetti oħrajn tal-kooperazzjoni tagħhom, bħad-daqs tar-rikorrenti u l-pożizzjoni tagħha fuq is-suq, il-Qorti
         tal-Prim’Istanza, permezz tal-ġurisdizzjoni sħiħa tagħha, tikkunsidra li l-ammont tal-multa li ġiet imposta fuq ir-rikorrenti
         hija adegwata.
      
      246   Isegwi li r-rikors għandu jiġi miċħud.
       Fuq l-ispejjeż
      247   Skond l-Artikolu 87(2) tar-Regoli tal-Proċedura, il-parti li titlef il-kawża għandha tbati l-ispejjeż, jekk dawn ikunu ġew
         mitluba. Peress illi r-rikorrenti tilfet fir-rigward tat-talbiet kollha tagħha, hemm lok li tiġi ordnata tbati l-ispejjeż
         tagħha kif ukoll dawk tal-Kummissjoni.
      
      Għal dawn il-motivi,
      IL-QORTI TAL-PRIM’ISTANZA(It-Tielet Awla)
      taqta’ u tiddeciedi:
      1)      Ir-rikors huwa miċħud.
      2)      Ir-rikorrenti għandha tbati l-ispejjeż tagħha kif ukoll dawk tal-Kummissjoni.
      
               Azizi 
            
            
                Jaeger 
            
            
                Dehousse 
            
         Mogħtija f’Qorti bil-miftuħ fil-Lussemburgu, fl-14 ta’ Lulju 2005.
      
               Reġistratur 
            
             
            
                      President
            
         
               H. Jung 
            
             
            
                      M. Jaeger
            
         Werrej
      Il-kuntest ġuridiku
      Il-fatti li wasslu għall-kawża
      Il-proċedura u t-talbiet tal-partijiet
      Id-dritt
      1. Fuq l-ewwel motiv, ibbażat fuq żball ta’ evalwazzjoni tal-gravitŕ tal-ksur
      L-argumenti tal-partijiet
      Fuq l-ewwel parti, dwar in-natura tal-ksur
      Fuq it-tieni parti, dwar l-impatt reali tal-ksur
      Fuq it-tielet parti, dwar il-firxa ġeografika tal-ksur
      Fuq ir-raba’ parti, dwar il-profitt derivat mill-ksur
      Fuq il-ħames parti, dwar il-fatturat in kwistjoni
      Il-kunsiderazzjonijiet tal-Qorti tal-Prim’Istanza
      Osservazzjonijiet preliminari
      Fuq in-natura tal-ksur
      Fuq id-daqs tas-suq ġeografiku in kwistjoni
      Fuq l-effett fuq is-suq
      Fuq it-tqabbil mal-kawża “Bastimenti tal-Ġarr Griegi ”
      Konklużjoni dwar il-kwalifika tal-ksur
      Dwar jekk għandux jiġi kkunsidrat il-fatturat
      2. Fuq it-tieni motiv, ibbażat fuq evalwazzjoni żbaljata tad-dewmien tal-ksur
      L-argumenti tal-partijiet
      Il-kunsiderazzjonijiet tal-Qorti tal-Prim’Istanza
      3. Fuq it-tielet motiv, ibbażat fuq eevalwazzjoni żbaljata taċ-ċirkustanzi mitiganti
      Fuq l-ewwel parti, dwar il-kooperazzjoni ta’ SAS mal-Kummissjoni
      L-argumenti tal-partijiet
      Il-kunsiderazzjonijiet tal-Qorti tal-Prim’Istanza
      Fuq it-tieni parti, dwar azzjonijiet li ttieħdu minn SAS wara d-deċiżjoni kkontestata
      L-argumenti tal-partijiet
      Il-kunsiderazzjonijiet tal-Qorti tal-Prim’Istanza
      4. Fuq it-talba tal-Kummissjoni sabiex jiżdied l-ammont tal-multa imposta fuq ir-rikorrenti
      Fuq l-ispejjeż
      * Lingwa tal-kawża: l-Ingliż.